CELEX: 52011PC0750
Language: el
Date: 2011-11-15
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων

|
			
		
		
		52011PC0750
		
			Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων /* COM/2011/0750 τελικό - 2011/0365 (COD) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           ΠΛΑΙΣΙΟ ΤΗΣ ΠΡΟΤΑΣΗΣ
Οι πολιτικές σχετικά με τον χώρο ελευθερίας,
ασφάλειας και δικαιοσύνης αναπτύσσονται σταθερά κατά τα τελευταία έτη. Οι
πολιτικές αυτές βρίσκονται στο επίκεντρο του ευρωπαϊκού σχεδίου για τη
δημιουργία ενός χώρου χωρίς εσωτερικά σύνορα, στον οποίο οι πολίτες της Ένωσης
και οι υπήκοοι τρίτων χωρών μπορούν να εισέρχονται, να κυκλοφορούν, να ζουν και
να εργάζονται, κομίζοντας νέες ιδέες, κεφάλαια, γνώσεις και καινοτομία ή
καλύπτοντας κενά στις εθνικές αγορές εργασίας, έχοντας την πεποίθηση ότι τα
δικαιώματά τους είναι απόλυτα σεβαστά και η ασφάλειά τους διασφαλισμένη. Η
αυξανόμενη σημασία των πολιτικών για τις εσωτερικές υποθέσεις έχει επιβεβαιωθεί
από το πρόγραμμα της Στοκχόλμης[1]
του 2009· οι πολιτικές αυτές αποτελούν επίσης έναν από τους τομείς στους
οποίους επήλθαν σημαντικές αλλαγές με τη Συνθήκη της Λισαβόνας .
Στον τομέα της εσωτερικής ασφάλειας, βασικά
έγγραφα όπως η ανακοίνωση της Επιτροπής για τη στρατηγική εσωτερικής ασφάλειας[2] παρέχουν σαφείς οδηγίες για να
κατευθύνουν τις δραστηριότητες κατά τα επόμενα έτη. Για τη διαχείριση των συνόρων
και την πολιτική θεωρήσεων, η ανακοίνωση για τη μετανάστευση[3] ανέλυσε διεξοδικότερα τις
μελλοντικές προκλήσεις σε σχέση με την ασφάλεια των συνόρων και την ανάπτυξη
ενός χώρου χωρίς εσωτερικά σύνορα. Η ανακοίνωση για τη διακυβέρνηση του Σένγκεν[4] παρουσίασε προτάσεις για την
ενίσχυση του κεκτημένου του Σένγκεν μέσω ενός συστήματος διακυβέρνησης ικανού
να εξασφαλίζει την αποτελεσματική, έγκαιρη και συντονισμένη αντιμετώπιση έκτακτων
καταστάσεων και προκλήσεων που θα μπορούσαν να θέσουν σε κίνδυνο τη συνολική
λειτουργία του Σένγκεν. Η ανακοίνωση «ευφυή σύνορα - επιλογές και μελλοντική
πορεία»[5]
εξηγεί με ποιους τρόπους τα νέα συστήματα ΤΠ, όπως το σύστημα καταχώρισης
εισόδου/εξόδου και το πρόγραμμα καταχώρισης ταξιδιωτών μπορούν να συμβάλουν
στην καλύτερη διαχείριση των μεταναστευτικών ροών στην Ένωση.
Βασική συνιστώσα του κοινού συστήματος
ολοκληρωμένης διαχείρισης των συνόρων είναι η ανάπτυξη μηχανισμών αλληλεγγύης
της Ένωσης, για να στηρίξει την ενιαία και υψηλής ποιότητας εφαρμογή των
προτύπων της Ένωσης στη διαχείριση των συνόρων και την κοινή πολιτική θεωρήσεων
εισόδου. Η βελτίωση του συντονισμού της επιχειρησιακής συνεργασίας από τα κράτη
μέλη για τον έλεγχο των συνόρων μέσω του οργανισμού Frontex αποτελεί σημαντικό
βήμα προς την ανάπτυξη του συστήματος. Επιπλέον, με το Ταμείο Εξωτερικών
Συνόρων, η Ένωση εκδηλώνει την αλληλεγγύη της μέσω της χρηματοδοτικής ενίσχυσης
των κρατών μελών που εφαρμόζουν τις διατάξεις του Σένγκεν για τα εξωτερικά
σύνορα και τις θεωρήσεις.
Το Πρόγραμμα της Στοκχόλμης ζήτησε ρητά τη
δημιουργία ενός Ταμείου για να στηρίξει την εφαρμογή της στρατηγικής εσωτερικής
ασφάλειας και την υιοθέτηση μιας συνεπούς και συνολικής προσέγγισης όσον αφορά
τη συνεργασία για την επιβολή του νόμου, που θα περιλαμβάνει τη διαχείριση των
εξωτερικών συνόρων της Ένωσης.
Σε αυτό το πλαίσιο, η πρόταση της Επιτροπής
της 29ης Ιουνίου 2011, σχετικά με το επόμενο πολυετές δημοσιονομικό πλαίσιο της
περιόδου 2014-2020[6], προτείνει τη δημιουργία ενός Ταμείου Εσωτερικής Ασφάλειας, στο
πλαίσιο ενός απλουστευμένου μηχανισμού δύο Ταμείων για τις μελλοντικές δαπάνες
στον τομέα των εσωτερικών υποθέσεων, που θα περιλαμβάνει επίσης τη δημιουργία
ενός Ταμείου Ασύλου και Μετανάστευσης. Το Ταμείο Εσωτερικής Ασφάλειας θα έχει
συνολικό προϋπολογισμό 4.648 εκατ. EUR (σε τρέχουσες τιμές) για να στηρίξει την
υλοποίηση των πέντε στρατηγικών στόχων που καθορίζει η στρατηγική εσωτερικής
ασφάλειας: εξουδετέρωση των διεθνών εγκληματικών δικτύων· πρόληψη της τρομοκρατίας
και αντιμετώπιση της ριζοσπαστικοποίησης και της στρατολόγησης τρομοκρατών·
αύξηση των επιπέδων ασφάλειας των πολιτών και των επιχειρήσεων στον
κυβερνοχώρο· ενίσχυση της ασφάλειας μέσω της διαχείρισης των συνόρων· και
αύξηση της ανθεκτικότητας της Ευρώπης σε κρίσεις και καταστροφές.
Επειδή πρέπει να καλυφθεί ένα μεγάλο φάσμα
στρατηγικών στόχων που αντιστοιχούν σε διαφορετικές νομικές βάσεις της
Συνθήκης, δεν είναι εφικτό από νομική άποψη να συσταθεί το Ταμείο Εσωτερικής
Ασφάλειας ως ενιαίο χρηματοδοτικό μέσο. Ως εκ τούτου, προτείνεται να συσταθεί
το Ταμείο ως συνολικό χρηματοδοτικό πλαίσιο που θα περιλαμβάνει δύο προτάσεις
για ειδικούς τομείς, η μία από τις οποίες είναι η παρούσα, και θα συμπληρώνεται
με μια νομοθετική πράξη οριζόντιου χαρακτήρα η οποία θα θεσπίζει τις κοινές
διατάξεις.
Η νομική αρχιτεκτονική εξηγείται αναλυτικότερα
στο τμήμα 3.
2.           ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ
ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
Δεδομένου ότι η αξιολόγηση καθίσταται πλέον σημαντικότερο
εργαλείο στη διαδικασία λήψης αποφάσεων, η παρούσα πρόταση βασίζεται σε
αποτελέσματα αξιολογήσεων, σε διαβουλεύσεις με τους ενδιαφερόμενους φορείς και
σε εκτίμηση επιπτώσεων.
Οι εργασίες κατάρτισης των μελλοντικών
χρηματοδοτικών μέσων για τις εσωτερικές υποθέσεις άρχισαν το 2010 και
συνεχίστηκαν το 2011. Στο πλαίσιο αυτών των προπαρασκευαστικών εργασιών, τον
Δεκέμβριο του 2010 δρομολογήθηκε η εκπόνηση μελέτης αξιολόγησης/εκτίμησης των
επιπτώσεων, με τη βοήθεια εξωτερικού συμβαλλομένου. Η μελέτη, η οποία
ολοκληρώθηκε τον Ιούλιο του 2011, συγκεντρώνει τα διαθέσιμα αποτελέσματα της
αξιολόγησης για τα υφιστάμενα χρηματοδοτικά μέσα και περιγράφει τα προβλήματα,
τους στόχους και τις επιλογές πολιτικής, συμπεριλαμβανομένης της πιθανής
επίπτωσής τους, που εξετάστηκαν στην εκτίμηση επιπτώσεων. Βασιζόμενη σε αυτή τη
μελέτη, η Επιτροπή συνέταξε έκθεση εκτίμησης επιπτώσεων επί της οποίας
γνωμοδότησε η επιτροπή εκτίμησης επιπτώσεων στις 9 Σεπτεμβρίου 2011. 
Λαμβάνοντας υπόψη τη θέση που καταλαμβάνει πλέον η αξιολόγηση κατά τη
διαδικασία λήψης αποφάσεων, η παρούσα νομοθετική πρόταση λαμβάνει επίσης πλήρως
υπόψη την ενδιάμεση αξιολόγηση του Ταμείου Εξωτερικών Συνόρων. Στην έκθεσή της
[... Νοεμβρίου 2011], η Επιτροπή αξιολόγησε τις ποσοτικές και ποιοτικές πτυχές
της υλοποίησης του Ταμείου κατά την περίοδο 2007-2009. Η έκθεση παρουσιάζει
επισκόπηση των συγκεκριμένων δραστηριοτήτων που υλοποιήθηκαν στα κράτη μέλη στο
πλαίσιο του Ταμείου για να βελτιωθεί η διαχείριση των εξωτερικών συνόρων της
Ένωσης και ο χειρισμός των θεωρήσεων εισόδου σε εθνικό επίπεδο. Παρουσιάζει
ιδίως μέτρα που έλαβαν τα κράτη μέλη για την ασφάλεια των εγγράφων, τις
σημαντικές επενδύσεις που πραγματοποιήθηκαν για να ενισχυθούν οι ικανότητες
επιτήρησης των συνόρων για τις διόδους πρόσβασης στη Μεσόγειο και τον Ατλαντικό
και τα πιλοτικά σχέδια αυτοματοποιημένου συνοριακού ελέγχου και τα προγράμματα
καταχώρισης ταξιδιωτών.
Κατά την επεξεργασία της παρούσας πρότασης ελήφθησαν υπόψη όλα τα
αποτελέσματα μιας διαδικτυακής δημόσιας διαβούλευσης αφιερωμένης στο μέλλον της
χρηματοδότησης των εσωτερικών υποθέσεων[7],
η οποία πραγματοποιήθηκε από τις 5 Ιανουαρίου έως τις 20 Μαρτίου 2011 και ήταν
ανοικτή σε όλους τους ενδιαφερόμενους φορείς από την Ένωση και από τρίτες
χώρες. Συνολικά ελήφθησαν 115 απαντήσεις από φυσικά πρόσωπα και εκπροσώπους
οργανισμών, στις οποίες περιλαμβάνονται 8 έγγραφα με τοποθετήσεις. Οι συμμετέχοντες
στη διαδικασία διαβούλευσης προέρχονταν από όλα τα κράτη μέλη, καθώς και από ορισμένες
τρίτες χώρες. 
Τον Απρίλιο του
2011, σε διάσκεψη με θέμα «Το μέλλον της χρηματοδότησης της ΕΕ για τις
εσωτερικές υποθέσεις με μια νέα ματιά» συμμετείχαν οι βασικοί φορείς (κράτη
μέλη, διεθνείς οργανισμοί, οργανώσεις της κοινωνίας των πολιτών κλπ.), στους
οποίους δόθηκε η δυνατότητα να ανταλλάξουν απόψεις για το μέλλον της χρηματοδότησης
της ΕΕ για τις εσωτερικές υποθέσεις. Η διάσκεψη επικύρωσε και το αποτέλεσμα της
καταγραφής της κατάστασης και της δημόσιας διαβούλευσης.
Το μέλλον της
χρηματοδότησης της ΕΕ για τις εσωτερικές υποθέσεις θίχτηκε και συζητήθηκε με
τους θεσμικούς φορείς σε αρκετές περιπτώσεις, μεταξύ των οποίων σε άτυπο γεύμα
εργασίας κατά τη διάρκεια του Συμβουλίου Υπουργών ΔΕΥ, της 21ης Ιανουαρίου
2011, σε άτυπο πρόγευμα με τους πολιτικούς συντονιστές του Ευρωπαϊκού
Κοινοβουλίου στις 26 Ιανουαρίου 2011, στην ακρόαση της επιτρόπου Malmström ενώπιον της επιτροπής SURE του Κοινοβουλίου στις 10 Μαρτίου
2011, και κατά την ανταλλαγή απόψεων μεταξύ του Γενικού Διευθυντή της ΓΔ
Εσωτερικών Υποθέσεων και της επιτροπής LIBE του Κοινοβουλίου στις 17 Μαρτίου
2011.
Συμβουλές ειδικευμένων
εμπειρογνωμόνων για το μέλλον των χρηματοδοτικών μέσων στον τομέα της
εσωτερικής ασφάλειας δόθηκαν κατά τις συζητήσεις που πραγματοποιήθηκαν στη
διάσκεψη των ΣΕΟΦ (συστήματα εξουσιοδοτημένων οικονομικών φορέων) για τη
βιομηχανία και την ασφάλεια στις 9 Φεβρουαρίου 2011, καθώς και στην επιτροπή μετανάστευσης
και ασύλου στις 22 Φεβρουαρίου 2011. Επιπλέον, συζητήθηκαν τεχνικά θέματα σε
σχέση με την εφαρμογή του μελλοντικού χρηματοδοτικού μέσου στον τομέα της
εσωτερικής ασφάλειας βάσει γραπτής διαβούλευσης, τον Απρίλιο του 2011, με
εμπειρογνώμονες των κρατών μελών στο πλαίσιο της κοινής επιτροπής για το γενικό
πρόγραμμα αλληλεγγύης και διαχείρισης των μεταναστευτικών ροών («επιτροπή SOLID»).
Οι ανωτέρω διαβουλεύσεις, διασκέψεις και
συζητήσεις εμπειρογνωμόνων επιβεβαίωσαν την ύπαρξη γενικής συναίνεσης μεταξύ
των βασικών ενδιαφερόμενων φορέων ως προς την ανάγκη να διευρυνθεί το πεδίο
δράσης για την ενωσιακή χρηματοδότηση στον τομέα της εσωτερικής ασφάλειας, και
όσον αφορά την εξωτερική της διάσταση και την ανάγκη να καταβληθεί προσπάθεια
για μεγαλύτερη απλούστευση των μηχανισμών υλοποίησης και μεγαλύτερη
ελαστικότητα, ιδίως για την αντιμετώπιση έκτακτων καταστάσεων. Για να υπάρξει
προστιθέμενη αξία, οι δαπάνες της Ένωσης πρέπει να αντανακλούν καλύτερα τις
προτεραιότητες στο επίπεδο της Ένωσης και τις στρατηγικές δεσμεύσεις και να
στηρίζουν την εφαρμογή του κεκτημένου της Ένωσης για τις εσωτερικές υποθέσεις.
Στον τομέα της εσωτερικής ασφάλειας, οι ενδιαφερόμενοι φορείς θεωρούν ότι οι
γενικές θεματικές προτεραιότητες έχουν ήδη καθοριστεί από το Πρόγραμμα της
Στοκχόλμης του 2009 και τη στρατηγική εσωτερικής ασφάλειας του 2010. Θα πρέπει,
συνεπώς, να καθοριστεί συνολικά ένα μέσο μελλοντικής χρηματοδότησης, που θα καλύπτει
τους φορείς καταστολής, φύλαξης των συνόρων και τα τελωνεία. Κρίθηκε επίσης
σημαντική η ανάγκη να συχνότερης προσφυγής στους οργανισμούς της Ένωσης, όπως η
Europol και η Frontex. Ευρέως
υποστηρίχθηκε η μείωση του αριθμού των χρηματοδοτικών μέσων σε μια δομή
αποτελούμενη από δύο ταμεία, στο μέτρο που θα επέτρεπε απλούστευση των
διαδικασιών. Οι ενδιαφερόμενοι φορείς συμφώνησαν επίσης ότι είναι αναγκαίος
ένας ευέλικτος μηχανισμός αντίδρασης σε έκτακτες καταστάσεις Η επιμερισμένη
διαχείριση με κατεύθυνση τον πολυετή προγραμματισμό κρίθηκε γενικά ως η κατάλληλη
μέθοδος διαχείρισης των δαπανών για τις εσωτερικές υποθέσεις. Οι μη
κυβερνητικές οργανώσεις, ωστόσο, είχαν την άποψη ότι θα έπρεπε να συνεχιστεί
και η άμεση διαχείριση.
3.           ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
Το δικαίωμα δράσης απορρέει από το άρθρο 3
παράγραφος 2 της Συνθήκης για την Ευρωπαϊκή Ένωση το οποίο αναφέρει ότι «η
Ένωση παρέχει στους πολίτες της χώρο ελευθερίας, ασφάλειας και δικαιοσύνης
χωρίς εσωτερικά σύνορα, στον οποίο εξασφαλίζεται η ελεύθερη κυκλοφορία των
προσώπων σε συνδυασμό με κατάλληλα μέτρα όσον αφορά τους ελέγχους στα εξωτερικά
σύνορα, το άσυλο, τη μετανάστευση και την πρόληψη και καταστολή της
εγκληματικότητας».
Η δράση της Ένωσης αιτιολογείται βάσει των
στόχων που ορίζει το άρθρο 67 της Συνθήκης για τη λειτουργία της Ένωσης (ΣΛΕΕ,
εφεξής η «Συνθήκη»), που καθορίζει τα μέσα τα οποία συνιστούν τον χώρο
ελευθερίας, ασφάλειας και δικαιοσύνης. Εφιστάται επίσης η προσοχή στο άρθρο 80
της Συνθήκης το οποίο τονίζει ότι αυτές οι πολιτικές της Ένωσης και η εφαρμογή
τους διέπονται από την αρχή της αλληλεγγύης και της δίκαιης κατανομής ευθυνών,
συμπεριλαμβανομένων των δημοσιονομικών επιπτώσεών της, μεταξύ των κρατών μελών.
Για τη σύσταση του Ταμείου Εσωτερικής
Ασφάλειας απαιτείται η έκδοση δύο νομοθετικών μέσων τα οποία συνιστούν από
κοινού το Ταμείο. Αυτός ο συνολικός μηχανισμός επελέγη με βάση τις υποχρεώσεις
που απορρέουν από τη Συνθήκη. Λόγω των διαφορετικών κανόνων ψηφοφορίας στο
Συμβούλιο βάσει των πρωτοκόλλων 19 (για το κεκτημένο Σένγκεν), 21 (θέση του
Ηνωμένου Βασιλείου και της Ιρλανδίας σε σχέση με τον χώρο ελευθερίας, ασφάλειας
και δικαιοσύνης) και 22 (θέση της Δανίας, περιλαμβανομένου του τίτλου V, Μέρος
Τρίτο της Συνθήκης), δεν είναι νομικά εφικτό να συνταχθεί μία ενιαία συνολική
νομοθετική πρόταση για ένα Ταμείο Εσωτερικής Ασφάλειας, παρά το γεγονός ότι
υπάρχει συνοχή όσον αφορά τους επιδιωκόμενους στόχους πολιτικής. 
Ως εκ τούτου, το Ταμείο Εσωτερικής Ασφάλειας
δημιουργείται ως συνολικό χρηματοδοτικό πλαίσιο αποτελούμενο από δύο χωριστές
πράξεις οι οποίες θεσπίζουν τις διαφορετικές συνιστώσες του Ταμείου και ορίζουν
τους στόχους, τις επιλέξιμες δράσεις και τους χρηματοδοτικούς πόρους κάθε
συνιστώσας:
–                        
Έναν κανονισμό που θεσπίζει, στο πλαίσιο του
Ταμείου, τη συνιστώσα που αφορά την αστυνομική συνεργασία, την πρόληψη και την
καταπολέμηση της εγκληματικότητας και τη διαχείριση των κρίσεων,
–                        
Έναν κανονισμό που θεσπίζει, στο πλαίσιο του
Ταμείου, τη συνιστώσα της διαχείρισης των συνόρων και της κοινής πολιτικής
θεωρήσεων. 
Μέσα στο συνολικό χρηματοδοτικό πλαίσιο του
Ταμείου Εσωτερικής Ασφάλειας, ο παρών κανονισμός καθορίζει, συνεπώς, τις
λεπτομέρειες της χρηματοδοτικής στήριξης για τη διαχείριση των συνόρων και την
κοινή πολιτική θεωρήσεων.
Η νομική βάση για τον παρόντα κανονισμό είναι
το άρθρο 77 της Συνθήκης.
Συνολικά, η προστιθέμενη αξία των παρεμβάσεων
της Ένωσης σε αυτό τον τομέα είναι προφανής σε σύγκριση με την επιμέρους δράση
κάθε κράτους μέλους. Η Ένωση βρίσκεται σε πλεονεκτική θέση σε σχέση με τα κράτη
μέλη ώστε να παρέχει ένα πλαίσιο για την εκδήλωση της αλληλεγγύης της Ένωσης
για τον έλεγχο των συνόρων, την πολιτική θεωρήσεων και τη διαχείριση των
μεταναστευτικών ροών, και για να παρέχει έναν μηχανισμό για την ανάπτυξη κοινών
συστημάτων ΤΠ που διέπουν τις πολιτικές αυτές. Η προβλεπόμενη βάσει του
παρόντος κανονισμού χρηματοδοτική στήριξη συμβάλλει, συνεπώς, ιδίως στην
ενίσχυση των εθνικών και ευρωπαϊκών ικανοτήτων σε αυτούς τους τομείς. Προς
τούτο, ο κανονισμός σκοπεύει, μεταξύ άλλων, να στηρίξει συστηματικότερα τις
υπηρεσίες που παρέχει το κάθε κράτος μέλος για τη διασφάλιση του χώρου χωρίς σύνορα
(«μηχανισμός λειτουργικής υποστήριξης»), να αναβαθμίσει τη συνεργασία μεταξύ
των συνοριακών αρχών και των άλλων αρχών καταστολής και να αυξήσει τον
διαθέσιμο ειδικό εξοπλισμό στα κράτη μέλη, προκειμένου να τεθεί στη διάθεση του
Οργανισμού Frontex στο πλαίσιο κοινών επιχειρήσεων για τη διασφάλιση του χώρου
χωρίς σύνορα. Είναι, ωστόσο, κοινά αποδεκτό ότι οι παρεμβάσεις θα πρέπει να πραγματοποιούνται
στο κατάλληλο επίπεδο και ο ρόλος της Ένωσης δεν πρέπει να υπερβαίνει το
αναγκαίο. Όπως επισημαίνεται στην επισκόπηση του προϋπολογισμού, «ο
προϋπολογισμός της ΕΕ πρέπει να χρησιμοποιείται για τη χρηματοδότηση δημόσιων
αγαθών της ΕΕ, δράσεων που τα κράτη μέλη και οι περιφέρειες δεν μπορούν να
χρηματοδοτήσουν από μόνα τους, ή όταν μπορεί να εξασφαλίσει καλύτερα
αποτελέσματα»[8].
4.           ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
Στην πρόταση της Επιτροπής για το επόμενο
πολυετές δημοσιονομικό πλαίσιο προτείνεται η διάθεση ποσού ύψους 4.648 εκατ. EUR
(σε τρέχουσες τιμές) για το Ταμείο Εσωτερικής Ασφάλειας την περίοδο 2014 -
2020. Στο πλαίσιο αυτής της συνολικής χρηματοδότησης, οι διαθέσιμοι πόροι για
την εφαρμογή του συγκεκριμένου κανονισμού ανέρχονται σε 3.520 εκατ. EUR . Ενδεικτικά
αναφέρεται ότι το 61% περίπου αυτού του ποσού (2.150 εκατ. EUR ) πρέπει να
χρησιμοποιηθεί για εθνικά προγράμματα των κρατών μελών και τη στήριξη του
ειδικού μηχανισμού διέλευσης που εφαρμόζει η Λιθουανία το 31% (1.100 εκατ. EUR )
θα διατεθεί για την ανάπτυξη ενός μηχανισμού «ευφυών συνόρων», ενώ το υπόλοιπο
πρέπει στη συνέχεια να διατεθεί για τη χρηματοδότηση δράσεων της Ένωσης,
έκτακτων δράσεων και τεχνικής βοήθειας, λαμβάνοντας παράλληλα υπόψη τις
αναμενόμενες συνεισφορές των συνδεδεμένων χωρών του Σένγκεν, οι οποίες θα
προστεθούν στο σύνολο των πιστώσεων. 
            εκατ.
EUR 
 Ταμείο Εσωτερικής Ασφάλειας συμπεριλαμβανομένων νέων συστημάτων ΤΠ || 4.648 
 - Μέσο αστυνομικής συνεργασίας || 1.128 
 - Μέσο διαχείρισης των συνόρων || 3.520 
Επιπλέον, σύμφωνα με την ανακοίνωση του
Ιουνίου 2011, εκτός του πεδίου του Ταμείου Εσωτερικής Ασφάλειας, χωριστό κονδύλιο
ύψους 822 εκατ. EUR (σε τρέχουσες τιμές) προορίζεται για τη διαχείριση των
σημερινών συστημάτων ΤΠ μεγάλης κλίμακας (Σύστημα Πληροφόρησης Σένγκεν ΙΙ,
σύστημα πληροφόρησης για θεωρήσεις και Eurodac). Η διαχείριση αυτών των
συστημάτων θα μεταβιβάζεται σταδιακά από την Επιτροπή στον μελλοντικό Οργανισμό
για την επιχειρησιακή διαχείριση συστημάτων ΤΠ μεγάλης κλίμακας στον τομέα του
χώρου ασφάλειας και δικαιοσύνης (Οργανισμός ΤΠ), όταν τεθεί σε λειτουργία στα
τέλη του 2012. 
5.           ΒΑΣΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
5.1.        Επικέντρωση σε στρατηγικές
προτεραιότητες
Με τη δημιουργία ενός μέσου χρηματοδοτικής
στήριξης στον τομέα της διαχείρισης των εξωτερικών συνόρων και της κοινής
πολιτικής θεωρήσεων για την περίοδο 2014-2020, η Ένωση θα είναι σε θέση:
·       
να στηρίξει και να ενισχύσει τις εθνικές ικανότητες
στον τομέα του διασυνοριακού ελέγχου και της πολιτικής θεωρήσεων, εκδηλώνοντας,
με τον τρόπο αυτό, χρηματοδοτική αλληλεγγύη για τα καθήκοντα που έχουν ανατεθεί
σε μεμονωμένα κράτη μέλη στα εξωτερικά σύνορα και σε προξενεία, προς όφελος του
χώρου χωρίς σύνορα στο πλαίσιο της παροχής δημόσιας υπηρεσίας στην Ένωση
(εθνικά προγράμματα, συμπεριλαμβανομένης της «λειτουργικής ενίσχυσης»)·
·       
να χρηματοδοτήσει την ανάπτυξη μηχανισμού «ευφυών
συνόρων» δηλαδή τη δημιουργία ενός συστήματος καταχώρισης εισόδου - εξόδου
(ΣΚΕΕ) και ενός προγράμματος καταχώρισης ταξιδιωτών (ΠΚΤ) της ΕΕ·
·       
να χρηματοδοτήσει τη θέσπιση και λειτουργία του
Ευρωπαϊκού Συστήματος Επιτήρησης των Συνόρων (EUROSUR), ιδίως μέσω της αγοράς
εξοπλισμού, υποδομών και συστημάτων στα κράτη μέλη·
·       
να ενισχύσει τη διακυβέρνηση Σένγκεν και τον
μηχανισμό αξιολόγησης και παρακολούθησης για να επαληθεύει την εφαρμογή του
κεκτημένου Σένγκεν μέσω α) της χρηματοδότησης της λειτουργίας αυτού του
μηχανισμού υπό άμεση διαχείριση, β) της επιβολής του όρου της συμμόρφωσης με το
κεκτημένο Σένγκεν για την εκταμίευση της λειτουργικής ενίσχυσης στα κράτη μέλη,
και γ) της υποχρέωσης των κρατών μελών να ανακατανέμουν τους πόρους που
εισπράττουν για προγράμματα βάσει αυτού του μέσου, κατά προτεραιότητα για την
άρση των αδυναμιών, εφόσον αυτές διαπιστώνονται στο πλαίσιο του μηχανισμού·
·       
να τονώσει το επιχειρησιακό δυναμικό του Οργανισμού
Frontex, καλώντας τα κράτη μέλη να διαθέσουν συμπληρωματικούς πόρους βάσει των
προγραμμάτων τους για ειδικευμένο εξοπλισμό που θα μπορούσε να τεθεί στη
διάθεση του Οργανισμού για τις κοινές επιχειρήσεις του·
·       
να στηρίξει την ανάπτυξη και εφαρμογή στην ΕΕ των
σχετικών πολιτικών της Ένωσης, σε τρίτες χώρες και μαζί με τρίτες χώρες στο
πλαίσιο «δράσεων της Ένωσης», βελτιώνοντας με τον τρόπο αυτό τη συνολική
διαχείριση των μεταναστευτικών ροών προς την Ένωση (είτε με απευθείας
διαχείριση σχεδίων, όπως μελέτες ή πιλοτικά σχέδια για την ενίσχυση της
συνεργασίας με τρίτες χώρες, είτε με έμμεση διαχείριση, σύμφωνα με τον
δημοσιονομικό κανονισμό[9])∙
·       
να έχει άμεσα διαθέσιμους επαρκείς πόρους για τη
χορήγηση επείγουσας συνδρομής σε περίπτωση καταστάσεων επείγουσας ή έκτακτης
μεταναστευτικής πίεσης·
·       
να συνεχίσει να στηρίζει τη λειτουργία του ειδικού
καθεστώτος διέλευσης για τη Λιθουανία, σύμφωνα με τις υποχρεώσεις της ΕΕ[10], παρέχοντας στήριξη για την
αντιστάθμιση για διαφυγόντα έσοδα από τέλη για θεωρήσεις διέλευσης και
πρόσθετες δαπάνες που πραγματοποιεί η Λιθουανία για την εφαρμογή του εγγράφου
διευκόλυνσης της διέλευσης (FTD) και του εγγράφου διευκόλυνσης της σιδηροδρομικής
διέλευσης (FRTD), όπως οι δαπάνες για την αντικατάσταση και αναβάθμιση του εξοπλισμού,
για τα συστήματα ΤΠ, την κατάρτιση, καθώς και οι επιχειρησιακές δαπάνες.
Ο μηχανισμός θα επιτρέψει τη συνολική στήριξη
του μοντέλου ελέγχου της πρόσβασης σε τέσσερα επίπεδα, τονίζοντας την έννοια
της ολοκληρωμένης διαχείρισης των συνόρων (μέτρα σε τρίτες χώρες, συνεργασία με
γειτονικές χώρες, συνοριακοί έλεγχοι και μέτρα στο εσωτερικό του χώρου
ελεύθερης κυκλοφορίας). 
5.2. Πόροι για τα συστήματα ΤΠ και τον μηχανισμό
«ευφυών συνόρων»
Στο πλαίσιο των εθνικών προγραμμάτων, τα κράτη
μέλη μπορούν να χρησιμοποιήσουν τις πιστώσεις τους για τη στήριξη της
διαχείρισης και, εάν κριθεί απαραίτητο, της αναβάθμισης των εθνικών συνιστωσών των
υφισταμένων συστημάτων ΤΠ μεγάλης κλίμακας.
Επιπλέον, η ανάπτυξη και διατήρηση μελλοντικών
συστημάτων ΤΠ («δέσμη μέτρων για τα ευφυή σύνορα») σε αυτό τον τομέα θα
καλύπτεται από τον παρόντα χρηματοδοτικό μηχανισμό. Όπως αναφέρεται στην
ανακοίνωση σχετικά με τα ευφυή σύνορα, η Επιτροπή προτίθεται να υποβάλει
προτάσεις για ένα σύστημα της Ένωσης για την καταχώριση της εισόδου-εξόδου
(ΣΚΕΕ) και ένα πρόγραμμα καταχώρισης ταξιδιωτών (ΠΚΤ), το πρώτο εξάμηνο του
2012. Κατά συνέπεια, στο πλαίσιο του παρόντος μηχανισμού, προβλέπεται η θέσπιση
ειδικού προγράμματος δαπανών μόνο για την ανάπτυξη ενός ΣΚΕΕ και ενός ΠΚΤ. 
Το κόστος δεν θα περιλαμβάνει μόνο τα κεντρικά
στοιχεία (σε επίπεδο Ένωσης), αλλά και τα εθνικά στοιχεία (κράτη μέλη) αυτών
των συστημάτων ΤΠ, εντός του πλαισίου των διαθέσιμων πόρων.
Το εκτιμώμενο κόστος για την ανάπτυξη ενός
κεντρικού συστήματος και εθνικών συστημάτων για το ΣΚΕΕ και το ΠΚΤ κυμαίνεται
μεταξύ 1 και 1,3 δισ. EUR , ανάλογα με τις επιλογές. Μπορεί να επιτευχθεί
σημαντική εξοικονόμηση πόρων, εάν η προτιμώμενη επιλογή του ΣΚΕΕ δημιουργηθεί
μαζί (δηλαδή επάνω στην ίδια τεχνική πλατφόρμα) με την προτιμώμενη επιλογή ΠΚΠ[11]. Βάσει αυτών των παραδοχών και
δεδομένου ότι η ανάπτυξη του συστήματος δεν θα αρχίσει πριν το 2015,
προτείνεται να φυλαχθεί ποσό 1,1 δισ. EUR γι' αυτά τα δύο συστήματα βάσει της
παρούσας πρότασης, με την επιφύλαξη των μελλοντικών προτάσεων της Επιτροπής για
τη δέσμη μέτρων σχετικά με τα ευφυή σύνορα και τη συνακόλουθη απόφαση του
Ευρωπαϊκού Κοινοβουλίου και του Συμβουλίου.
Η Επιτροπή προτίθεται να αναθέσει τα καθήκοντα
εφαρμογής αυτού του προγράμματος στον Οργανισμό για τη λειτουργική διαχείριση
συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης
που ιδρύθηκε με τον κανονισμό (ΕΕ) αριθ. 1077/2011 του Ευρωπαϊκού Κοινοβουλίου
και του Συμβουλίου[12].
Σε αυτή την περίπτωση, ο κανονισμός αυτός θα τροποποιηθεί σε εύθετο χρόνο, ώστε
να περιλάβει τα καθήκοντα ειδικά για την αποστολή του Οργανισμού, ενώ τα
αντίστοιχα ποσά της επιχορήγησης του Οργανισμού θα καλυφθούν από τις
επιχειρησιακές πιστώσεις του προγράμματος. 
5.3.        Πόροι για εθνικά προγράμματα
Η τρέχουσα πρακτική στο πλαίσιο των Ταμείων
του Γενικού Προγράμματος Αλληλεγγύης και Διαχείρισης Μεταναστευτικών Ροών, όσον
αφορά τον καθορισμό, κατά την έναρξη της περιόδου, των κριτηρίων για τα ποσά που
θα εισπράξουν τα κράτη μέλη για το σύνολο της επταετούς περιόδου, διασφαλίζει
τη συνέχεια και έναν σχετικό βαθμό προβλεψιμότητας. Η στατική προσέγγιση,
ωστόσο, είναι η βασική αιτία που δεν παρέχονται κίνητρα στα κράτη μέλη να
υλοποιήσουν δράσεις που να ανταποκρίνονται στις προτεραιότητες της ΕΕ και δεν
επιτρέπει στην ΕΕ να ανταποκριθεί στις μεταβαλλόμενες καταστάσεις και
προτεραιότητες μέσω σημαντικής και στοχευμένης ανακατανομής πόρων. Ο μηχανισμός
που έχει επιλεγεί για την κατανομή και εκτέλεση των πόρων στο πλαίσιο των
μελλοντικών Ταμείων πρέπει, συνεπώς, να συνδυάζει την ανάγκη να υπάρχει
συνέχεια και σταθερότητα, ως προϋπόθεση για έναν ασφαλή πολυετή προγραμματισμό,
αφενός, και την ανάγκη μεγαλύτερης ευελιξίας και προσαρμογής στην αλλαγή,
αφετέρου.
Με βάση τα ανωτέρω, η κατανομή των
χρηματοδοτήσεων στο πλαίσιο της επιμερισμένης διαχείρισης βασίζεται στον
συνδυασμό:
–                        
ενός βασικού ποσού που θα κατανεμηθεί στα κράτη
μέλη κατά την έναρξη του επόμενου πολυετούς δημοσιονομικού πλαισίου (ΠΔΠ)·
–                        
ενός μεταβλητού ποσού που θα προστεθεί στο βασικό
ποσό και θα διατεθεί σε δύο στάδια.
Το βασικό ποσό κατανέμεται στα κράτη μέλη κατά
την έναρξη του επόμενου ΠΔΠ και υπολογίζεται βάσει αντικειμενικών κριτηρίων και
αναγκών. Το 60% των συνολικών πιστώσεων για τα εθνικά προγράμματα και η
κατανομή ανά κράτος μέλος ορίζονται στο παράρτημα Ι του παρόντος κανονισμού.
Βασίζονται στους υπολογισμούς της περιόδου 2010-2012 στο πλαίσιο του Ταμείου
Εξωτερικών Συνόρων και ενσωματώνουν ένα ελάχιστο ποσό για κάθε κράτος μέλος.
Αυτό θα εξασφαλίσει σχετική συνέχεια με το τρέχον ΠΔΠ, παρέχοντας στα κράτη
μέλη χρηματοδοτική σταθερότητα για να εκπονήσουν τα πολυετή εθνικά προγράμματά
τους.
Το μεταβλητό ποσό θα προστεθεί στο βασικό ποσό
σε συνάρτηση με την ετοιμότητα κάθε κράτους μέλους να χρηματοδοτεί στο πλαίσιο
του εθνικού προγράμματός του δράσεις που ανταποκρίνονται σε ειδικές
προτεραιότητες της Ένωσης. Αυτές οι ειδικές δράσεις καθορίζονται στο παράρτημα
ΙΙ και επιδέχονται τροποποίηση. Καταρχήν, το ποσό αυτό θα διατεθεί σε δύο
στάδια: κατά την έναρξη του ΠΔΠ, στο πλαίσιο του πολιτικού διαλόγου και των
διαπραγματεύσεων για τα εθνικά προγράμματα των κρατών μελών, και κατά την
ενδιάμεση επανεξέταση το 2017. 
Αυτή η ενδιάμεση επανεξέταση θα αποτελέσει την
ευκαιρία να επανεξεταστεί η κατάσταση στα κράτη μέλη και να διατεθούν νέοι
πόροι για τα επόμενα χρόνια του ΠΔΠ (2018-2020). Για τον παρόντα κανονισμό, η
ενδιάμεση επανεξέταση θα βασίζεται σε συνδυασμό μακροχρόνιας εκτίμησης των κινδύνων
και των επαναπροσδιορισμένων προτεραιοτήτων της Ένωσης. Επειδή τα βασικά ποσά
για τα κράτη μέλη καθορίστηκαν βάσει των ιστορικών δεδομένων κατά την έναρξη
της περιόδου προγραμματισμού, θα είναι απαραίτητη η επικαιροποίηση τους. Αυτές
οι εκτιμήσεις κινδύνου/αναγκών μπορούν να πραγματοποιούνται με τη βοήθεια του οργανισμού
Frontex. Τα κράτη μέλη τα οποία, βάσει αυτών των εκτιμήσεων, έχουν περισσότερες
ανάγκες ή αντιμετωπίζουν αυξημένους κινδύνους θα εισπράξουν συμπληρωματικό
ποσό, γεγονός που συνιστά ουσιαστική τήρηση της αρχής της αλληλεγγύης και του
επιμερισμού ευθυνών.
5.4.        Δράσεις σε τρίτες χώρες και
σε σχέση με αυτές
Όσον αφορά την εξωτερική διάσταση αυτού του
τομέα, πρέπει να υπάρξει στοχευμένη στήριξη για την αναβάθμιση της συνεργασίας
με τρίτες χώρες και την ενίσχυση ορισμένων βασικών στοιχείων των ικανοτήτων τους
για την επιτήρηση και διαχείριση των συνόρων σε τομείς που παρουσιάζουν
ενδιαφέρον για τη μεταναστευτική πολιτική της Ένωσης και για τους στόχους
εσωτερικής ασφάλειας της Ένωσης. Ενδεικτικά, στο πλαίσιο του EUROSUR μπορεί να
διατεθούν χρηματοδοτικοί πόροι για τη σύνδεση συστημάτων και υποδομών τρίτων
χωρών με αυτά της Ένωσης, με στόχο να καταστεί δυνατή η τακτική ανταλλαγή
πληροφοριών. Οι δράσεις αυτές δεν θα έχουν άμεσο αναπτυξιακό προσανατολισμό και
θα συμπληρώνουν, κατά περίπτωση, τη χρηματοδοτική στήριξη που χορηγείται μέσω
των μηχανισμών εξωτερικής βοήθειας της Ένωσης, οι οποίοι εξακολουθούν να
αποτελούν την κύρια πηγή χρηματοδότησης προς τις τρίτες χώρες για την ανάπτυξη
των σχετικών ικανοτήτων τους. Κατά τη χορήγηση αυτής της συνδρομής, πρέπει να επιδιώκεται
η απόλυτη συμμόρφωση με τις αρχές και τους γενικούς στόχους της εξωτερικής
δράσης και της εξωτερικής πολιτικής της Ένωσης που συνδέονται με την εκάστοτε
χώρα ή περιφέρεια. Η συμπληρωματικότητα θα διασφαλίζεται μέσω του μεγαλύτερου
συντονισμού με την ΕΥΕΔ και τις αρμόδιες υπηρεσίες της Επιτροπής.
Η διαχείριση αυτών των δράσεων θα ασκείται
άμεσα από την Επιτροπή ή έμμεσα από φορείς ή πρόσωπα εκτός των κρατών μελών,
σύμφωνα με τον δημοσιονομικό κανονισμό. 
5.5.        Οργανισμοί της Ένωσης
Για
να αξιοποιήσει αποτελεσματικότερα τις ικανότητες και την εμπειρογνωσία των αρμόδιων
οργανισμών της Ένωσης στον τομέα των εσωτερικών υποθέσεων, η Επιτροπή προτίθεται
επίσης να κάνει χρήση της δυνατότητας που της παρέχει ο δημοσιονομικός
κανονισμός να αναθέσει, εντός του πλαισίου των πόρων που διατίθενται βάσει του
παρόντος κανονισμού, την εκτέλεση ειδικών επιχειρησιακών καθηκόντων σε
παρόμοιους οργανισμούς, στο πλαίσιο των αποστολών τους και συμπληρωματικά προς
τα προγράμματα εργασίας τους. Για τα καθήκοντα που καλύπτονται από τον παρόντα
κανονισμό, αυτό αφορά ιδίως:
–                        
τον Ευρωπαϊκό Οργανισμό για τη Διαχείριση της
Ευρωπαϊκής Συνεργασίας στα Εξωτερικά Σύνορα των κρατών μελών της Ευρωπαϊκής
Ένωσης (Οργανισμός Frontex) για δραστηριότητες εντός και εκτός της ΕΕ για τις
οποίες απαιτείται η επιχειρησιακή εμπειρογνωσία όσον αφορά τον έλεγχο των
συνόρων· 
–                        
την Ευρωπαϊκή Υπηρεσία Υποστήριξης για Θέματα
Ασύλου (EASO), για δραστηριότητες όπως η κατάρτιση σε θέματα διαχείρισης
αιτήσεων ασύλου που υποβάλλονται σε συνοριακούς φύλακες∙
–                        
την Ευρωπαϊκή Αστυνομική Υπηρεσία (Europol) και την
Ευρωπαϊκή Αστυνομική Ακαδημία (CEPOL) στο πλαίσιο της διοργανικής συνεργασίας
των διωκτικών αρχών με τους συνοριοφύλακες∙
–                        
τον Οργανισμό για τη λειτουργική διαχείριση
συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης
(Οργανισμός ΤΠ) όσον αφορά την ανάπτυξη νέων συστημάτων ΤΠ.
2011/0365 (COD)
Πρόταση
ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
ΚΑΙ ΤΟΥ ΣΥΜΒΟΥΛΙΟΥ
για τη θέσπιση, στο πλαίσιο του Ταμείου
Εσωτερικής Ασφάλειας, του μέσου χρηματοδοτικής στήριξης στον τομέα των
εξωτερικών συνόρων και των θεωρήσεων
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ
ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της
Ευρωπαϊκής Ένωσης και ιδίως το άρθρο 77 παράγραφος 2,
Έχοντας υπόψη την πρόταση της Ευρωπαϊκής
Επιτροπής,
Κατόπιν διαβίβασης του σχεδίου νομοθετικής
πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής
Οικονομικής και Κοινωνικής Επιτροπής[13],

Έχοντας υπόψη τη γνώμη της Επιτροπής των
Περιφερειών[14],

Αποφασίζοντας σύμφωνα με τη συνήθη νομοθετική
διαδικασία,
Εκτιμώντας τα ακόλουθα:
(1)              
Ο στόχος της Ένωσης να διασφαλίσει υψηλό επίπεδο
ασφάλειας στο εσωτερικό ενός χώρου ελευθερίας, ασφάλειας και δικαιοσύνης (άρθρο
67 παράγραφος 3 της Συνθήκης για τη λειτουργία της Ευρωπαϊκής Ένωσης) θα
επιτευχθεί, μεταξύ άλλων, με τη θέσπιση κοινών μέτρων για τη διέλευση των
προσώπων από τα εσωτερικά σύνορα και τους συνοριακούς ελέγχους στα εξωτερικά
σύνορα και με την κοινή πολιτική θεωρήσεων στο πλαίσιο ενός πολυεπίπεδου
συστήματος που αποσκοπεί στη διευκόλυνση της νόμιμης διακίνησης και την
αντιμετώπιση της παράνομης μετανάστευσης.
(2)              
Η στρατηγική εσωτερικής ασφάλειας της ΕΕ, που
εγκρίθηκε από το Συμβούλιο τον Φεβρουάριο του 2010[15], αποτελεί κοινό θεματολόγιο
για την αντιμετώπιση αυτών των κοινών προκλήσεων στον τομέα της ασφάλειας. Η
ανακοίνωση της Επιτροπής του Νοεμβρίου 2010 «Η στρατηγική εσωτερικής ασφάλειας
της ΕΕ στην πράξη»[16]
μετουσιώνει τις αρχές και κατευθυντήριες γραμμές της στρατηγικής σε
συγκεκριμένες δράσεις μέσω του καθορισμού πέντε στρατηγικών στόχων: της
εξουδετέρωσης των διεθνών εγκληματικών δικτύων, της πρόληψης της τρομοκρατίας
και της αντιμετώπισης της ριζοσπαστικοποίησης και της στρατολόγησης
τρομοκρατών, της αύξησης των επιπέδων ασφάλειας των πολιτών και των
επιχειρήσεων στον κυβερνοχώρο, της ενίσχυσης της ασφάλειας μέσω της διαχείρισης
των συνόρων, και της αύξησης της ανθεκτικότητας της Ευρώπης σε καταστάσεις
κρίσεων και καταστροφών.
(3)              
Η αλληλεγγύη μεταξύ των κρατών μελών, η σαφής
κατανομή καθηκόντων, ο σεβασμός των θεμελιωδών δικαιωμάτων και του κράτους
δικαίου, καθώς και η ισχυρή εστίαση στην παγκόσμια προοπτική και την άρρηκτη
σύνδεση με την εξωτερική ασφάλεια θα πρέπει να αποτελούν βασικές αρχές που
διέπουν την εφαρμογή της στρατηγικής εσωτερικής ασφάλειας.
(4)              
Για την προώθηση της εφαρμογής της στρατηγικής
εσωτερικής ασφάλειας και για να εξασφαλιστεί η εφαρμογή της στην πράξη, είναι
απαραίτητο να χορηγηθεί στα κράτη μέλη επαρκής χρηματοδοτική στήριξη από την Ένωση
μέσω της δημιουργίας ενός Ταμείου Εσωτερικής Ασφάλειας.
(5)              
Λόγω των νομικών ιδιαιτεροτήτων που διέπουν τον
Τίτλο V της Συνθήκης, δεν είναι εφικτό από νομική άποψη να ιδρυθεί το Ταμείο
Εσωτερικής Ασφάλειας ως ένας ενιαίο χρηματοδοτικό μέσο.
(6)              
Το Ταμείο θα πρέπει, συνεπώς, να θεσπιστεί ως ένα
συνολικό πλαίσιο για τη χρηματοδοτική στήριξη της ΕΕ στον τομέα της εσωτερικής
ασφάλειας, που θα περιλαμβάνει το μέσο που θεσπίζεται με τον παρόντα κανονισμό
και το μέσο που θεσπίζεται με τον κανονισμό ..../2012/ΕΕ για τη θέσπιση, στο
πλαίσιο του Ταμείου Εσωτερικής Ασφάλειας, μέσου για τη χρηματοδοτική στήριξη
της αστυνομικής συνεργασίας, της πρόληψης και καταστολής της εγκληματικότητας
και της διαχείρισης των κρίσεων . Αυτό το συνολικό πλαίσιο πρέπει να
συμπληρωθεί με τον κανονισμό ..../2012/ΕΕ σχετικά με τον καθορισμό γενικών
διατάξεων για το Ταμείο Ασύλου και Μετανάστευσης και το μέσο για τη
χρηματοδοτική στήριξη της αστυνομικής συνεργασίας, της πρόληψης και καταστολής
της εγκληματικότητας και της διαχείρισης των κρίσεων,[17] στο οποίο
θα πρέπει να παραπέμπει ο παρών κανονισμός όσον αφορά τους κανόνες σχετικά με
τον προγραμματισμό, τη δημοσιονομική διαχείριση, τη διαχείριση και τον έλεγχο,
την εκκαθάριση λογαριασμών, το κλείσιμο προγραμμάτων και την υποβολή εκθέσεων
και αξιολόγηση.
(7)              
Η αλληλεγγύη και ο επιμερισμός ευθυνών μεταξύ των
κρατών μελών και της Ένωσης για τη διαχείριση των εξωτερικών συνόρων είναι μία από
τις πέντε συνιστώσες της κοινής πολιτικής διαχείρισης των εξωτερικών συνόρων.
(8)              
Το Ταμείο Εσωτερικής Ασφάλειας πρέπει να εκδηλώνει
την αλληλεγγύη του μέσω της χρηματοδοτικής στήριξης των κρατών μελών τα οποία
εφαρμόζουν πλήρως τις διατάξεις του Σένγκεν για τα εξωτερικά σύνορα, καθώς και
εκείνων που ετοιμάζονται να συμμετάσχουν πλήρως.
(9)              
Η συμμετοχή ενός κράτους μέλους δεν πρέπει να
συμπίπτει με τη συμμετοχή του σε ένα προσωρινό χρηματοδοτικό μηχανισμό της
Ένωσης που στηρίζει τα δικαιούχα κράτη μέλη όσον αφορά τη χρηματοδότηση, μεταξύ
άλλων, δράσεων στα νέα εξωτερικά σύνορα της Ένωσης για την εφαρμογή του
κεκτημένου Σένγκεν στα σύνορα και για τον έλεγχο των θεωρήσεων και των
εξωτερικών συνόρων.
(10)          
Το σκέλος του Ταμείου που αφορά τα εξωτερικά σύνορα
και τις θεωρήσεις (εφεξής το «μέσο») πρέπει να βασίζεται στη διαδικασία
δημιουργίας ικανοτήτων που αναπτύσσεται με τη βοήθεια του Ταμείου Εξωτερικών
Συνόρων το οποίο ιδρύθηκε με την απόφαση αριθ. 574/2007 του Ευρωπαϊκού
Κοινοβουλίου και του Συμβουλίου[18]
και να την επεκτείνει ώστε να λαμβάνει υπόψη τις νέες εξελίξεις.
(11)          
Κατά την εκτέλεση καθηκόντων στα εξωτερικά σύνορα
και τα προξενεία, σύμφωνα με το κεκτημένο Σένγκεν για τα σύνορα και τις
θεωρήσεις, τα κράτη μέλη εκτελούν δραστηριότητες προς όφελος και εξ ονόματος
όλων των άλλων κρατών μελών του χώρου Σένγκεν, παρέχοντας δημόσια υπηρεσία για
την Ένωση. Για να εκδηλώσει την αλληλεγγύη του με την παρεχόμενη υπηρεσία, το
μέσο πρέπει να συμβάλει στη στήριξη του λειτουργικού κόστους που συνδέεται με
τον έλεγχο των συνόρων και την πολιτική θεωρήσεων και να επιτρέπει στα κράτη
μέλη να διατηρούν συστηματικά ικανότητες που έχουν καθοριστική σημασία για την
παροχή αυτής της υπηρεσίας σε όλους. Η στήριξη αυτή συνίσταται στην πλήρη
επιστροφή επιλεγμένων δαπανών που συνδέονται με τους στόχους βάσει του παρόντος
μέσου και θα αποτελούν αναπόσπαστο μέρος των εθνικών προγραμμάτων.
(12)          
Το μέσο πρέπει να συμπληρώνει και να ενισχύει τις
δραστηριότητες για την ανάπτυξη επιχειρησιακής συνεργασίας υπό την αιγίδα του
Ευρωπαϊκού Οργανισμού διαχείρισης της επιχειρησιακής συνεργασίας στα εξωτερικά
σύνορα των κρατών μελών της Ευρωπαϊκής Ένωσης, που ιδρύθηκε με τον κανονισμό
(ΕΚ) αριθ. 2007/2004 (εφεξής «Οργανισμός Frontex»)[19], συμπεριλαμβανομένων των νέων
δραστηριοτήτων που απορρέουν από τις τροποποιήσεις που επέφερε ο κανονισμός
[...][20],
και συνεπώς να ενισχύει περαιτέρω την αλληλεγγύη μεταξύ των κρατών μελών που
ελέγχουν τα εξωτερικά σύνορα προς όφελος και για λογαριασμό του χώρου Σένγκεν συνολικά.
(13)          
Το παρόν μέσο πρέπει να εφαρμόζεται με πλήρη
σεβασμό των δικαιωμάτων και αρχών που ορίζονται στον Χάρτη Θεμελιωδών
Δικαιωμάτων της Ευρωπαϊκής Ένωσης.
(14)          
Για να εξασφαλιστεί ένας ενιαίος και υψηλής
ποιότητας έλεγχος των εξωτερικών συνόρων και για να διευκολυνθεί η νόμιμη
διέλευση των εξωτερικών συνόρων στο πλαίσιο της στρατηγικής εσωτερικής
ασφάλειας της ΕΕ, ο μηχανισμός πρέπει να συμβάλει στην ανάπτυξη ενός ευρωπαϊκού
κοινού συστήματος ολοκληρωμένης διαχείρισης των συνόρων, που περιλαμβάνει όλα
τα μέτρα σε σχέση με την πολιτική, τη νομοθεσία, τη συστηματική συνεργασία, τον
επιμερισμό της επιβάρυνσης, το προσωπικό, τον εξοπλισμό και την τεχνολογία σε
διαφορετικά επίπεδα από τις αρμόδιες αρχές των κρατών μελών, σε συνεργασία με
τον οργανισμό Frontex, με τρίτες χώρες και, κατά περίπτωση, με άλλους φορείς,
χρησιμοποιώντας, μεταξύ άλλων, το μοντέλο τεσσάρων βαθμίδων για την ασφάλεια
των συνόρων και τη ολοκληρωμένη ανάλυση κινδύνου της Ευρωπαϊκής Ένωσης.
(15)          
Σύμφωνα με το πρωτόκολλο αριθ. 5 της πράξης προσχώρησης
του 2003[21]
για τη χερσαία διέλευση προσώπων μεταξύ της περιοχής του Καλίνινγκραντ και
άλλων σημείων της Ρωσικής Ομοσπονδίας, το μέσο πρέπει να καλύπτει το πρόσθετο
κόστος που συνεπάγεται η εφαρμογή των ειδικών διατάξεων του κεκτημένου της
Ένωσης που καλύπτει την εν λόγω διέλευση, δηλαδή του κανονισμού (ΕΚ) αριθ.
693/2003, της 14ης Απριλίου 2003, για την καθιέρωση ειδικού εγγράφου
διευκόλυνσης της διέλευσης (FTD) και εγγράφου διευκόλυνσης της σιδηροδρομικής
διέλευσης (FRTD) και για την τροποποίηση της κοινής προξενικής εγκυκλίου και
του κοινού εγχειριδίου[22]
και του κανονισμού (ΕΚ) αριθ. 694/2003 του Συμβουλίου για τον ενιαίο τύπο των
εγγράφων διευκόλυνσης της διέλευσης (FTD) και των εγγράφων διευκόλυνσης της
σιδηροδρομικής διέλευσης (FRTD) που προβλέπονται από τον κανονισμό (ΕΚ) αριθ.
693/2003[23].
Η ανάγκη, ωστόσο, να συνεχιστεί η χρηματοδοτική στήριξη για διαφυγόντα έσοδα
από τέλη πρέπει να εξαρτάται από το ισχύον καθεστώς της Ένωσης για τις
θεωρήσεις με τη Ρωσική Ομοσπονδία. 
(16)          
Πρέπει να περιλαμβάνει τη στήριξη των εθνικών
μέτρων και της συνεργασίας μεταξύ των κρατών μελών στον τομέα της πολιτικής
θεωρήσεων και άλλων δραστηριοτήτων που προηγούνται της διέλευσης των συνόρων,
οι οποίες πραγματοποιούνται πριν από τη διενέργεια ελέγχων στα εξωτερικά
σύνορα. Η αποτελεσματική διαχείριση δραστηριοτήτων που οργανώνουν οι υπηρεσίες
των κρατών μελών σε τρίτες χώρες είναι προς όφελος της κοινής πολιτικής
θεωρήσεων ως μέρους ενός πολυεπίπεδου συστήματος που αποσκοπεί στη διευκόλυνση
της νόμιμης κυκλοφορίας και την αντιμετώπιση της παράνομης μετανάστευσης στην
Ευρωπαϊκή Ένωση και αποτελεί αναπόσπαστο μέρος του κοινού συστήματος
ολοκληρωμένης διαχείρισης των συνόρων.
(17)          
Επιπλέον, θα πρέπει να στηρίζει μέτρα στο έδαφος
των χωρών του Σένγκεν, στο πλαίσιο της ανάπτυξης ενός κοινού συστήματος
ολοκληρωμένης διαχείρισης των συνόρων που ενισχύει τη συνολική λειτουργία του
χώρου Σένγκεν.
(18)          
Το παρόν μέσο θα πρέπει επίσης να στηρίζει την
ανάπτυξη από την Ευρωπαϊκή Ένωση των συστημάτων ΤΠ που θα εξοπλίσουν τα κράτη
μέλη με τα εργαλεία για την αποτελεσματικότερη διαχείριση της κυκλοφορίας
υπηκόων τρίτων χωρών στα σύνορα και τη διασφάλιση καλύτερης ταυτοποίησης και
επαλήθευσης των ταξιδιωτών (ευφυή σύνορα). Για τον σκοπό αυτό, πρέπει να
θεσπιστεί πρόγραμμα με στόχο την κάλυψη του κόστους για την ανάπτυξη τόσο της κεντρικής
συνιστώσας όσο και των εθνικών συνιστωσών αυτών των συστημάτων, εξασφαλίζοντας
την τεχνική συνοχή, την εξοικονόμηση δαπανών και την ομαλή εφαρμογή στα κράτη
μέλη. 
(19)          
Για την άμεση αντιμετώπιση απρόβλεπτης
μεταναστευτικής πίεσης και απειλών για τη συνοριακή ασφάλεια, πρέπει να είναι
εφικτή η χορήγηση επείγουσας βοήθειας, σύμφωνα με το πλαίσιο που ορίζεται στον
κανονισμό .../2012/ΕΕ περί καθορισμού γενικών διατάξεων για το Ταμείο Ασύλου
και Μετανάστευσης και για το μέσο για τη χρηματοδοτική στήριξη της αστυνομικής
συνεργασίας, της πρόληψης και καταστολής της εγκληματικότητας και της
διαχείρισης των κρίσεων.
(20)          
Επιπλέον, για την ενίσχυση της αλληλεγγύης στον
χώρο Σένγκεν συνολικά, όταν εντοπίζονται αδυναμίες ή πιθανές απειλές, ιδίως
μετά από αξιολόγηση Σένγκεν, το οικείο κράτος μέλος πρέπει να εξασφαλίζει
επαρκή παρακολούθηση χρησιμοποιώντας πόρους κατά προτεραιότητα στο πλαίσιο των
προγραμμάτων του, κατά περίπτωση, συμπληρωματικά προς τα μέτρα επείγουσας
συνδρομής. 
(21)          
Για την ενίσχυση της αλληλεγγύης και τον επιμερισμό
των ευθυνών μεταξύ των κρατών μελών, τα κράτη μέλη πρέπει να ενθαρρύνονται να
χρησιμοποιούν μέρος των διαθέσιμων πόρων βάσει του προγράμματος για ειδικές
προτεραιότητες που ορίζει η Ένωση, όπως η αγορά τεχνικού εξοπλισμού που είναι
απαραίτητος στον οργανισμό Frontex και η ανάπτυξη προξενικής συνεργασίας για
την Ένωση.
(22)          
Για να διασφαλιστεί η εφαρμογή του κεκτημένου του
Σένγκεν σε ολόκληρο τον χώρο του Σένγκεν, ο παρών κανονισμός πρέπει να στηρίζει
την εφαρμογή του κανονισμού για τη θέσπιση ενός μηχανισμού αξιολόγησης για την
επαλήθευση της εφαρμογής του κεκτημένου του Σένγκεν,[24] ως
βασικού εργαλείου για την πλαισίωση των πολιτικών που διασφαλίζουν ότι δεν
διενεργούνται έλεγχοι σε φυσικά πρόσωπα∙ 
(23)          
Με βάση τις εμπειρίες που έχουν αποκτηθεί με το
Ταμείο Εξωτερικών Συνόρων και την ανάπτυξη των συστημάτων SIS και VIS,
θεωρείται σκόπιμο, για λόγους ευελιξίας, να επιτρέπονται τυχόν μεταφορές πόρων
μεταξύ των διαφόρων μέσων εφαρμογής των στόχων που επιδιώκονται από το μέσο, με
την επιφύλαξη της αρχής να διασφαλίζεται εξαρχής κρίσιμη μάζα και χρηματοδοτική
σταθερότητα για τα προγράμματα και επιχειρησιακή στήριξη για τα κράτη μέλη. 
(24)          
Παρομοίως, το πεδίο των δράσεων και το ανώτατο όριο
των πόρων που παραμένουν στη διάθεση της Ένωσης («δράσεις της Ένωσης») πρέπει
να αυξηθούν για να βελτιωθεί η ικανότητα της Ένωσης να εκτελεί σε ένα
συγκεκριμένο δημοσιονομικό έτος πολλαπλές δραστηριότητες για τη διαχείριση των
εξωτερικών συνόρων και της κοινής πολιτικής θεωρήσεων προς όφελος της Ένωσης
συνολικά, όταν και εφόσον προβάλλει σχετική ανάγκη. Αυτές οι δράσεις της Ένωσης
περιλαμβάνουν μελέτες και πιλοτικά σχέδια για τη διεύρυνση της πολιτικής και
του πεδίου εφαρμογής της, μέτρα ή ρυθμίσεις σε τρίτες χώρες που αντιμετωπίζουν
μεταναστευτικές πιέσεις από αυτές τις χώρες, με στόχο την άριστη διαχείριση των
μεταναστευτικών ροών προς την Ένωση και την αποτελεσματική οργάνωση των συναφών
καθηκόντων στα εξωτερικά σύνορα και τα προξενεία. 
(25)          
Μέτρα που εφαρμόζονται σε τρίτες χώρες και σε σχέση
με τρίτες χώρες και τα οποία χρηματοδοτούνται από το παρόν μέσο πρέπει να
λαμβάνονται σε συνέργεια και συνέπεια με τις άλλες δράσεις εκτός της ΕΕ που
χρηματοδοτούνται από τα μέσα εξωτερικής βοήθειας της Ένωσης, τόσο γεωγραφικά
όσο και θεματικά. Συγκεκριμένα, κατά την εφαρμογή των εν λόγω δράσεων, πρέπει
να επιδιώκεται η απόλυτη συνοχή με τις αρχές και τους γενικούς στόχους της
εσωτερικής δράσης και της εξωτερικής πολιτικής της Ένωσης σε σχέση με την
εκάστοτε χώρα ή περιφέρεια. Δεν πρέπει να αποσκοπούν στη χρηματοδότηση δράσεων
με άμεσα αναπτυξιακό προσανατολισμό και πρέπει να συμπληρώνουν, κατά περίπτωση,
τη χρηματοδοτική συνδρομή που χορηγείται από τα μέσα εξωτερικής βοήθειας.
Πρέπει να επιδιώκεται η συνοχή με την ανθρωπιστική πολιτική της Ένωσης, ιδίως
όσον αφορά την εφαρμογή επειγόντων μέτρων. 
(26)          
Η χρηματοδότηση από τον προϋπολογισμό της Ένωσης
πρέπει να επικεντρώνεται σε δραστηριότητες στις οποίες η παρέμβαση της ΕΕ
μπορεί να αποφέρει προστιθέμενη αξία σε σύγκριση με τη μεμονωμένη δράση των
κρατών μελών. Εφόσον η Ευρωπαϊκή Ένωση βρίσκεται σε πλεονεκτικότερη θέση από το
κάθε κράτος μέλος χωριστά να παρέχει ένα πλαίσιο για την εκδήλωση της
αλληλεγγύης της Ένωσης σε θέματα συνοριακών ελέγχων, πολιτικής θεωρήσεων και
διαχείρισης μεταναστευτικών ροών και να παρέχει έναν μηχανισμό για την ανάπτυξη
κοινών συστημάτων ΤΠ που διέπουν τις πολιτικές αυτές, η χορηγούμενη βάσει του
παρόντος κανονισμού χρηματοδοτική στήριξη συμβάλλει ιδίως στην ενίσχυση των
εθνικών και ευρωπαϊκών ικανοτήτων σε αυτούς τους τομείς.
(27)          
Για να συμπληρωθούν ή να τροποποιηθούν οι διατάξεις
του παρόντος μέσου σχετικά με τον καθορισμό ειδικών δράσεων στο πλαίσιο εθνικών
προγραμμάτων, πρέπει να μεταβιβαστεί στην Επιτροπή η αρμοδιότητα να εκδίδει
πράξεις κατ' εφαρμογή του άρθρου 290 της Συνθήκης για τη λειτουργία της
Ευρωπαϊκής Ένωσης. Έχει ιδιαίτερη σημασία να διεξάγει η Επιτροπή τις
απαιτούμενες διαβουλεύσεις κατά τις προπαρασκευαστικές εργασίες, εκτός των
άλλων και σε επίπεδο εμπειρογνωμόνων.
(28)          
Κατά την επεξεργασία και σύνταξη κατ' εξουσιοδότηση
πράξεων, η Επιτροπή πρέπει να διασφαλίζει ταυτόχρονη, έγκαιρη και σωστή
διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. 
(29)          
Για να εξασφαλιστεί η ενιαία, αποτελεσματική και
έγκαιρη εφαρμογή των διατάξεων σχετικά με τη λειτουργική ενίσχυση που
καθορίζεται στον παρόντα κανονισμό, και για να θεσπιστεί το πλαίσιο του
προγράμματος για τα νέα συστήματα ΤΠ, πρέπει να ανατεθούν στην Επιτροπή
εκτελεστικές αρμοδιότητες. Οι αρμοδιότητες αυτές πρέπει να ασκούνται σύμφωνα με
τον κανονισμό (ΕΕ) αριθ. 182/2001 του Ευρωπαϊκού Κοινοβουλίου και του
Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών
σχετικά με τους τρόπους ελέγχου από τα κράτη μέλη της άσκησης των εκτελεστικών
αρμοδιοτήτων από την Επιτροπή[25].
(30)          
Εφόσον ο στόχος του παρόντος κανονισμού, συγκεκριμένα
η εκδήλωση αλληλεγγύης και ο επιμερισμός ευθυνών μεταξύ των κρατών μελών και
της Ένωσης για τη διαχείριση των εξωτερικών συνόρων και της πολιτικής
θεωρήσεων, δεν είναι δυνατό να επιτευχθεί από το κάθε κράτος μέλος χωριστά και
μπορεί να επιτευχθεί καλύτερα στο επίπεδο της Ένωσης, η Ένωση μπορεί να
λαμβάνει μέτρα, σύμφωνα με την αρχή της επικουρικότητας, όπως ορίζεται στο
άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της
αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει
το αναγκαίο για την επίτευξη αυτού του στόχου.
(31)          
Η απόφαση 574/2007/ΕΚ του Ευρωπαϊκού Κοινοβουλίου
και του Συμβουλίου, της 23ης Μαΐου 2007, περί δημιουργίας Ταμείου Εξωτερικών
Συνόρων για την περίοδο 2007 έως 2013[26]
πρέπει να καταργηθεί.
(32)          
Όσον αφορά την Ισλανδία και τη Νορβηγία, ο παρών
κανονισμός αποτελεί ανάπτυξη των διατάξεων του κεκτημένου του Σένγκεν που
εμπίπτει στους τομείς οι οποίοι αναφέρονται στο άρθρο 1, σημεία Α και Β της
απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες
ρυθμίσεις εφαρμογής της συμφωνίας που έχει συναφθεί μεταξύ του Συμβουλίου της
Ευρωπαϊκής Ένωσης και της Δημοκρατίας της Ισλανδίας και του Βασιλείου της
Νορβηγίας σχετικά με τη σύνδεση των εν λόγω δύο κρατών προς τη θέση σε ισχύ,
την εφαρμογή και ανάπτυξη του κεκτημένου του Σένγκεν[27]. 
(33)          
Όσον αφορά την Ελβετία, ο παρών κανονισμός αποτελεί
ανάπτυξη των διατάξεων του κεκτημένου του Σένγκεν, κατά την έννοια της
συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της
Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας
προς τη θέση σε ισχύ, την εφαρμογή και την ανάπτυξη του κεκτημένου του Σένγκεν,
οι οποίες εμπίπτουν στο πεδίο εφαρμογής του άρθρου 1 σημεία Α και Β της
απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης
2008/146/ΕΚ του Συμβουλίου για τη σύναψη, εξ ονόματος της Ευρωπαϊκής
Κοινότητας, της συμφωνίας[28].
(34)          
Όσον αφορά το Λιχτενστάιν, ο παρών κανονισμός
αποτελεί ανάπτυξη των διατάξεων του κεκτημένου του Σένγκεν, κατά την έννοια του
Πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της
Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση
του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της
Ευρωπαϊκής Κοινότητας, και της Ελβετικής Συνομοσπονδίας σχετικά με τη σύνδεση
της Ελβετικής Συνομοσπονδίας με τη θέση σε ισχύ, την εφαρμογή και την ανάπτυξη
του κεκτημένου του Σένγκεν, που εμπίπτει στον τομέα ο οποίος αναφέρεται στο
άρθρο 1, στοιχεία Α και Β της απόφασης 1999/437/ΕΚ του Συμβουλίου, σε συνδυασμό
με το άρθρο 3 της απόφασης 2011/350/ΕΕ του Συμβουλίου σχετικά με τη σύναψη, εξ
ονόματος της Ένωσης, του Πρωτοκόλλου[29].

(35)          
Βάσει του πρωτοκόλλου για τη θέση της Δανίας, που
προσαρτάται στη Συνθήκη για την Ευρωπαϊκή Ένωση και τη Συνθήκη για τη
λειτουργία της Ευρωπαϊκής Ένωσης, η Δανία δεν συμμετέχει στην έκδοση από το
Συμβούλιο των μέτρων κατ' εφαρμογή του Τίτλου V του τρίτου μέρους της Συνθήκης
για τη λειτουργία της Ευρωπαϊκής Ένωσης, με εξαίρεση τα «μέτρα για τον
καθορισμό των τρίτων χωρών οι υπήκοοι των οποίων πρέπει να είναι κάτοχοι
θεώρησης εισόδου κατά τη διέλευση των εξωτερικών συνόρων των κρατών μελών, ή
των μέτρων που συνδέονται με το ομοιόμορφο μορφότυπο για τις θεωρήσεις
εισόδου». Η παρούσα πρόταση βασίζεται στο κεκτημένο του Σένγκεν και βάσει του
άρθρου 4 του πρωτοκόλλου για τη θέση της Δανίας που προσαρτάται στη συνθήκη για
την Ευρωπαϊκή Ένωση και τη Συνθήκη για τη Λειτουργία της Ευρωπαϊκής Ένωσης, η
Δανία θα αποφασίσει εντός έξι μηνών μετά την απόφαση του Συμβουλίου για πρόταση
ή πρωτοβουλία βάσει του κεκτημένου Σένγκεν σύμφωνα με τις διατάξεις του Τίτλου
V, Μέρος Τρίτο της Συνθήκης για τη λειτουργία της Ευρωπαϊκής Ένωσης, αν θα
εφαρμόσει τον παρόντα κανονισμό στο εθνικό της δίκαιο.
(36)          
Ο παρών κανονισμός αποτελεί ανάπτυξη των διατάξεων
του κεκτημένου του Σένγκεν στο οποίο δεν συμμετέχει το Ηνωμένο Βασίλειο,
σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά
με το αίτημα του Ηνωμένου Βασιλείου της Μεγάλης Βρετανίας και της Βόρειας
Ιρλανδίας να συμμετέχει σε ορισμένες διατάξεις του κεκτημένου του Σένγκεν και
τη συνακόλουθη απόφαση 2004/926/ΕΚ του Συμβουλίου, της 22ας Δεκεμβρίου 2004,
σχετικά με τη θέση σε εφαρμογή στο Ηνωμένο Βασίλειο της Μεγάλης Βρετανίας και
της Βόρειας Ιρλανδίας μερών του κεκτημένου του Σένγκεν. Ως εκ τούτου, το
Ηνωμένο Βασίλειο δεν συμμετέχει στην έκδοση και δεν δεσμεύεται από τον παρόντα
κανονισμό ούτε οφείλει να τον εφαρμόσει.
(37)          
Ο παρών κανονισμός αποτελεί ανάπτυξη των διατάξεων
του κεκτημένου του Σένγκεν, στο οποίο δεν συμμετέχει η Ιρλανδία, σύμφωνα με την
απόφαση 2001/192/ΕΚ, της 28ης Φεβρουαρίου 2002, σχετικά με το αίτημα της
Ιρλανδίας να συμμετέχει σε ορισμένες διατάξεις του κεκτημένου του Σένγκεν. Ως
εκ τούτου, η Ιρλανδία δεν συμμετέχει στην έκδοση και δεν δεσμεύεται από τον
παρόντα κανονισμό ούτε οφείλει να τον εφαρμόσει. 
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Σκοπός και πεδίο εφαρμογής
1.                 
Ο παρών κανονισμός θεσπίζει το μέσο χρηματοδοτικής
στήριξης στον τομέα των εξωτερικών συνόρων και των θεωρήσεων (εφεξής το «μέσο»),
στο πλαίσιο του Ταμείου Εσωτερικής Ασφάλειας (το «Ταμείο»).
Από κοινού με τον κανονισμό .../2012/ΕΕ για τη θέσπιση,
στο πλαίσιο του Ταμείου Εσωτερικής Ασφάλειας, του μέσου για τη χρηματοδοτική
στήριξη της αστυνομικής συνεργασίας, της πρόληψης και καταστολής της
εγκληματικότητας και της διαχείριση των κρίσεων, ο παρών κανονισμός θεσπίζει
για την περίοδο από 1ης Ιανουαρίου 2014 έως 31 Δεκεμβρίου 2020, το Ταμείο
Εσωτερικής Ασφάλειας. 
2.                 
Ο παρών κανονισμός θεσπίζει:
α)      τους στόχους της χρηματοδοτικής στήριξης
και τις επιλέξιμες δράσεις·
β)      το γενικό πλαίσιο για την εφαρμογή των
επιλέξιμων δράσεων·
γ)      τους πόρους που διατίθενται βάσει του
παρόντος μηχανισμού από την 1η Ιανουαρίου 2014 έως τις 31 Δεκεμβρίου 2020 και
τη κατανομή τους·
δ)      το πεδίο και τον σκοπό των διαφόρων
ειδικών μέσων με τα οποία χρηματοδοτούνται οι δαπάνες για τη διαχείριση των
εξωτερικών συνόρων και την κοινή πολιτική θεωρήσεων.
3.                 
Ο παρών κανονισμός προβλέπει την εφαρμογή των
κανόνων που ορίζονται στον κανονισμό ΕΕ αριθ. .../2012 [οριζόντιος κανονισμός].
Άρθρο 2
Ορισμοί
Για τους σκοπούς του παρόντος κανονισμού,
εφαρμόζονται οι ακόλουθοι ορισμοί:
α)           «εξωτερικά σύνορα»: τα χερσαία
σύνορα των κρατών μελών, συμπεριλαμβανομένων των ποτάμιων και λιμναίων, των
θαλάσσιων συνόρων και των αεροδρομίων τους, των ποτάμιων λιμένων, θαλάσσιων
λιμένων και λιμναίων λιμένων στους οποίους εφαρμόζονται οι διατάξεις του
δικαίου της Ένωσης σχετικά με τη διέλευση εξωτερικών συνόρων, ανεξάρτητα αν
αυτά τα σύνορα είναι προσωρινά ή όχι.
β)           «προσωρινά εξωτερικά σύνορα»: 
–              
τα κοινά σύνορα μεταξύ ενός κράτους μέλους που
εφαρμόζει πλήρως το κεκτημένο του Σένγκεν και ενός κράτους μέλους που έχει
υποχρέωση να εφαρμόσει πλήρως το κεκτημένο του Σένγκεν, σύμφωνα με την πράξη
προσχώρησής του, αλλά για το οποίο δεν έχει τεθεί ακόμη σε ισχύ η σχετική
απόφαση του Συμβουλίου που το εξουσιοδοτεί να εφαρμόζει πλήρως το εν λόγω
κεκτημένο·
–              
τα κοινά σύνορα μεταξύ δύο κρατών μελών που έχουν
υποχρέωση να εφαρμόζουν πλήρως το κεκτημένο του Σένγκεν, σύμφωνα με τις
αντίστοιχες πράξεις προσχώρησής τους, για τα οποία δεν έχει ακόμη τεθεί σε ισχύ
η σχετική απόφαση του Συμβουλίου που τα εξουσιοδοτεί να εφαρμόζουν πλήρως το εν
λόγω κεκτημένο·
γ)           «σημείο συνοριακής διέλευσης»: κάθε
σημείο διέλευσης από το οποίο οι αρμόδιες αρχές επιτρέπουν τη διέλευση των
εξωτερικών συνόρων, όπως αυτό κοινοποιείται σύμφωνα με το άρθρο 34 παράγραφος 2
του κανονισμού (ΕΚ) αριθ. 562/2006·
δ)           «μηχανισμός αξιολόγησης και
παρακολούθησης Σένγκεν»: η επαλήθευση της ορθής εφαρμογής του κεκτημένου
Σένγκεν, όπως ορίζεται στον κανονισμό[30][X]·
ε)           «κατάσταση έκτακτης ανάγκης»: μια
κατάσταση επείγουσας και έκτακτης πίεσης, κατά την οποία μεγάλος ή δυσανάλογα
μεγάλος αριθμός υπηκόων τρίτων χωρών διέρχονται ή αναμένεται να διέλθουν τα
εξωτερικά σύνορα ενός ή περισσότερων κρατών μελών.
Άρθρο 3
Στόχοι
1.                      
Ο γενικός στόχος του παρόντος μέσου είναι να
συμβάλει στη διασφάλιση υψηλού επιπέδου ασφάλειας στην Ευρωπαϊκή Ένωση. 
2.                 
Στο πλαίσιο του γενικού στόχου που ορίζεται στην
παράγραφο 1, το μέσο συμβάλλει, με βάση τις προτεραιότητες που καθορίζονται
στις σχετικές στρατηγικές, τα προγράμματα και τις εκτιμήσεις απειλών και
κινδύνων της ΕΕ, στην επίτευξη των ακόλουθων ειδικών στόχων:
α)      τη στήριξη μιας κοινής πολιτικής
θεωρήσεων εισόδου για τη διευκόλυνση της νόμιμης κυκλοφορίας, τη διασφάλιση
ίσης μεταχείρισης των υπηκόων τρίτων χωρών και την αντιμετώπιση της παράνομης
μετανάστευσης.
Η επίτευξη αυτού του στόχου μετράται σε σχέση με
δείκτες όπως, μεταξύ άλλων, ο αριθμός των εξοπλισμένων, διασφαλισμένων ή/και
ενισχυμένων προξενικών γραφείων για την εξασφάλιση της αποτελεσματικής
επεξεργασίας αιτήσεων θεώρησης και την ποιοτική εξυπηρέτηση των αιτούντων
θεώρηση
β)      τη στήριξη της διαχείρισης των συνόρων
για να εξασφαλιστεί, αφενός, υψηλό επίπεδο προστασίας των εξωτερικών συνόρων
και, αφετέρου, η ομαλή διέλευση των εξωτερικών συνόρων, σύμφωνα με το κεκτημένο
του Σένγκεν
Η επίτευξη αυτού του στόχου μετράται σε σχέση με
δείκτες όπως, μεταξύ άλλων, η ανάπτυξη εξοπλισμού συνοριακού ελέγχου και η
αναχαίτιση παράνομων υπηκόων τρίτων χωρών στα εξωτερικά σύνορα σε συνάρτηση με
τον κίνδυνο του σχετικού τμήματος των εξωτερικών συνόρων.
3.                 
Για την επίτευξη αυτών των στόχων, ο μηχανισμός θα
συνεισφέρει στην επιδίωξη των ακόλουθων επιχειρησιακών στόχων:
α)      προώθηση της ανάπτυξης και υλοποίησης
πολιτικών που διασφαλίζουν την απουσία κάθε ελέγχου προσώπων, ανεξαρτήτως
εθνικότητας, κατά τη διέλευση των εσωτερικών συνόρων, με τη διενέργεια ελέγχων
των προσώπων και της αποτελεσματικής παρακολούθησης της διέλευσης των
εξωτερικών συνόρων·
β)      σταδιακή θέσπιση ενός ολοκληρωμένου
συστήματος διαχείρισης των εξωτερικών συνόρων που περιλαμβάνει την ενίσχυση της
διοργανικής συνεργασίας μεταξύ των υπηρεσιών μετανάστευσης και των διωκτικών
αρχών των κρατών μελών στα εξωτερικά σύνορα καθώς και μέτρα στο εσωτερικό του
εδάφους και τα απαραίτητα επικουρικά μέτρα που συνδέονται με την ασφάλεια των
εγγράφων και τη διαχείριση της ταυτότητας·
γ)      προώθηση της ανάπτυξης και εφαρμογής της
κοινής πολιτικής θεωρήσεων και άλλων αδειών βραχείας διαμονής,
συμπεριλαμβανομένης της προξενικής συνεργασίας·
δ)      δημιουργία και λειτουργία συστημάτων ΤΠ,
της υποδομής επικοινωνίας τους και του εξοπλισμού για τη στήριξη της
διαχείρισης των μεταναστευτικών ροών στα εξωτερικά σύνορα της Ένωσης·
ε)      εξασφάλιση της αποτελεσματικής και
ενιαίας εφαρμογής του κεκτημένου της Ένωσης για τη διαχείριση των συνόρων και
των θεωρήσεων, καθώς και της λειτουργίας του μηχανισμού αξιολόγησης και
παρακολούθησης Σένγκεν.
στ)    ενίσχυση της συνεργασίας μεταξύ των κρατών
μελών που δραστηριοποιούνται σε τρίτες χώρες όσον αφορά τις ροές υπηκόων τρίτων
χωρών στο έδαφος των κρατών μελών, καθώς και της συνεργασίας με τρίτες χώρες σε
αυτό τον τομέα.
4.                 
Ο Μηχανισμός θα συμβάλει επίσης στη χρηματοδότηση
τεχνικής βοήθειας με πρωτοβουλία των κρατών μελών και της Επιτροπής.
Άρθρο 4 
Επιλέξιμες δράσεις
1.                      
Στο πλαίσιο των στόχων που ορίζονται στο άρθρο 3
και με βάση τα συμφωνηθέντα συμπεράσματα του πολιτικού διαλόγου, όπως
προβλέπεται στο άρθρο 13 του κανονισμού (ΕΕ) αριθ. …/2012 [οριζόντιος
κανονισμός], το μέσο στηρίζει δράσεις σε ή από κράτη μέλη, και συγκεκριμένα τα
ακόλουθα:
α)      υποδομές συνοριακής διέλευσης, κτίρια και
συστήματα που είναι αναγκαία στα σημεία συνοριακής διέλευσης καθώς και για την
επιτήρηση μεταξύ των σημείων συνοριακής διέλευσης και για την αποτελεσματική
αντιμετώπιση της παράνομης διέλευσης των εξωτερικών συνόρων·
β)      εξοπλισμό λειτουργίας, μεταφορικά μέσα
και συστήματα επικοινωνίας που είναι αναγκαία για τον αποτελεσματικό έλεγχο των
συνόρων και την κράτηση προσώπων, όπως οι σταθεροί τερματικοί σταθμοί για τα
συστήματα VIS, SIS, και το Ευρωπαϊκό Σύστημα Αρχειοθέτησης Εικόνων (FADO),
συμπεριλαμβανομένης της πλέον προηγμένης τεχνολογίας·
γ)      συστήματα ΤΠ για τη διαχείριση των
μεταναστευτικών ροών στα σύνορα·
δ)      υποδομές, κτίρια και εξοπλισμό
λειτουργίας που απαιτείται για την επεξεργασία των αιτήσεων θεώρησης εισόδου
και την προξενική συνεργασία·
ε)      μελέτες, πιλοτικά σχέδια και δράσεις που
αποσκοπούν στην ενίσχυση της διυπηρεσιακής συνεργασίας στο εσωτερικό των κρατών
μελών και μεταξύ των κρατών μελών και εφαρμογή των συστάσεων, των επιχειρησιακών
προτύπων και των βέλτιστων πρακτικών που προκύπτουν από την επιχειρησιακή
συνεργασία μεταξύ των κρατών μελών και των οργανισμών της Ένωσης.
2.                 
Στο πλαίσιο των στόχων που ορίζονται στο άρθρο 3, το
παρόν μέσο στηρίζει δράσεις που αφορούν τρίτες χώρες ή δράσεις εντός τρίτων
χωρών, και ιδίως τις ακόλουθες:
α)      συστήματα πληροφόρησης, εργαλεία ή
εξοπλισμό ανταλλαγής πληροφοριών μεταξύ κρατών μελών και τρίτων χωρών·
β)      δράσεις που αποσκοπούν στην ενίσχυση της
επιχειρησιακής συνεργασίας μεταξύ κρατών μελών και τρίτων χωρών, καθώς και των
κοινών δράσεων·
γ)      μελέτες, εκδηλώσεις, ενέργειες
κατάρτισης, εξοπλισμό και πιλοτικά έργα για την παροχή τεχνικής και
επιχειρησιακής εμπειρογνωσίας σε τρίτες χώρες·
δ)      μελέτες, εκδηλώσεις, εξοπλισμό και
πιλοτικά σχέδια για την εφαρμογή συστάσεων, επιχειρησιακών προτύπων και
βέλτιστων πρακτικών που είναι αποτέλεσμα της επιχειρησιακής συνεργασίας μεταξύ
των κρατών μελών και οργανισμών της Ένωσης σε τρίτες χώρες.
3.                 
Οι δράσεις που αναφέρονται στην παράγραφο 1
στοιχείο α) δεν είναι επιλέξιμες για τα προσωρινά εξωτερικά σύνορα.
4.                 
Δεν είναι επιλέξιμες δράσεις που συνδέονται με την
προσωρινή και έκτακτη επανεισαγωγή συνοριακών ελέγχων σε εσωτερικά σύνορα, όπως
αναφέρεται στις διατάξεις του κώδικα συνόρων του Σένγκεν.
ΚΕΦΑΛΑΙΟ II
ΔΗΜΟΣΙΟΝΟΜΙΚΟ ΠΛΑΙΣΙΟ ΚΑΙ ΠΛΑΙΣΙΟ ΕΦΑΡΜΟΓΗΣ
Άρθρο 5
Συνολικοί πόροι και εφαρμογή
1.                      
Οι συνολικοί πόροι για την εφαρμογή του παρόντος
κανονισμού ανέρχονται σε 3.520 εκατ. EUR .
2.                      
Οι ετήσιες πιστώσεις εγκρίνονται από την αρμόδια
για τον προϋπολογισμό αρχή εντός των ορίων του δημοσιονομικού πλαισίου.
3.                      
Οι συνολικοί πόροι εκτελούνται με τα ακόλουθα μέσα:
α)      εθνικά προγράμματα, σύμφωνα με τα άρθρα 9
και 12·
β)      λειτουργική ενίσχυση, εντός του πλαισίου
των εθνικών προγραμμάτων και σύμφωνα με τους όρους που ορίζονται στο άρθρο 10·
γ)      τη λειτουργία του ειδικού καθεστώτος
διέλευσης σύμφωνα με το άρθρο 11·
δ)      δράσεις της Ένωσης σύμφωνα με το άρθρο
13·
ε)      επείγουσα βοήθεια, σύμφωνα με το άρθρο
14·
στ)    εφαρμογή προγράμματος για τη δημιουργία
νέων συστημάτων ΤΠ για τη στήριξη της διαχείρισης μεταναστευτικών ροών στα
εξωτερικά σύνορα της Ένωσης, σύμφωνα με τους όρους του άρθρου 15·
ζ)      τεχνική βοήθεια, σύμφωνα με το άρθρο 16.
4.                      
Ο προϋπολογισμός που διατίθεται στο πλαίσιο του
παρόντος μηχανισμού εκτελείται βάσει της επιμερισμένης διαχείρισης, σύμφωνα με
το άρθρο 55 παράγραφος 1 στοιχείο β) κανονισμού (ΕΕ) αριθ. …/2012 [Νέος
δημοσιονομικός κανονισμός], με εξαίρεση τις αναφερόμενες στο άρθρο 13 δράσεις
της Ένωσης, τη αναφερόμενη στο άρθρο 14 επείγουσα βοήθεια και την τεχνική
βοήθεια που αναφέρεται στο άρθρο 16 παράγραφος 1.
Η(οι) μέθοδος(οι) εκτέλεσης του προϋπολογισμού για
το πρόγραμμα σχετικά με την ανάπτυξη νέων συστημάτων ΤΠ θα καθοριστεί(ούν) στην
κατ' εξουσιοδότηση πράξη που αναφέρεται στο άρθρο 15 παράγραφος 2. 
5.                      
Οι συνολικοί πόροι χρησιμοποιούνται ως ακολούθως:
α)      ποσό 2.000 εκατ. EUR για τα εθνικά
προγράμματα των κρατών μελών·
β)      ποσό 1.100 EUR για τη δημιουργία των νέων
συστημάτων ΤΠ για την αναφερόμενη στο άρθρο 15 παράγραφος 2 στήριξη της
διαχείρισης των μεταναστευτικών ροών στα εξωτερικά σύνορα της Ένωσης·
γ)      ποσό 150 εκατ. EUR για το Ειδικό Καθεστώς
Διέλευσης·
δ)      ποσό 270 εκατ. EUR για δράσεις της
Ένωσης, για επείγουσα βοήθεια και τεχνική βοήθεια με πρωτοβουλία της Επιτροπής.

6.                      
Μαζί με τους συνολικούς πόρους που θεσπίζονται για
τον κανονισμό αριθ. ..../2012/ΕΕ για τη θέσπιση, στο πλαίσιο του Ταμείου
Εσωτερικής Ασφάλειας, του μέσου για τη χρηματοδοτική στήριξη της αστυνομικής
συνεργασίας, της πρόληψης και καταστολής της εγκληματικότητας και της
διαχείρισης των κρίσεων, οι συνολικοί πόροι που διατίθενται για τον παρόντα
κανονισμό, όπως ορίζονται στην παράγραφο 1, αποτελούν το σύνολο των
χρηματοδοτικών πόρων για το Ταμείο Εσωτερικής Ασφάλειας και χρησιμεύουν ως
προνομιακή αναφορά για την αρμόδια για τον προϋπολογισμό αρχή κατά την ετήσια
διαδικασία του προϋπολογισμού, κατά την έννοια του άρθρου 17 της Διοργανικής
Συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής
σχετικά με τη συνεργασία σε θέματα προϋπολογισμού και χρηστής δημοσιονομικής
διαχείρισης[31].

7.                      
Οι χώρες που συμμετέχουν στην εκτέλεση, εφαρμογή
και ανάπτυξη του κεκτημένου του Σένγκεν συμμετέχουν στον μηχανισμό σύμφωνα με
τον παρόντα κανονισμό.
8.                      
Συνάπτονται οι ρυθμίσεις για τις χρηματοδοτικές
συνεισφορές αυτών των χωρών στο παρόντα Μηχανισμό και συμπληρωματικοί κανόνες
που είναι απαραίτητοι για την εν λόγω συμμετοχή, συμπεριλαμβανομένων των
διατάξεων που διασφαλίζουν την προστασία των οικονομικών συμφερόντων της Ένωσης
και την ελεγκτική εξουσία του Ελεγκτικού Συνεδρίου. 
Οι χρηματοδοτικές συνεισφορές αυτών των χωρών
προστίθενται στους αναφερόμενους στην παράγραφο 1 συνολικούς πόρους που
διατίθενται από τον προϋπολογισμό της Ένωσης.
Άρθρο 6
Πόροι για επιλέξιμες δράσεις στα κράτη
μέλη
1.                      
Ποσό 2.000 εκατ. EUR θα διατεθεί στα κράτη μέλη ως
ακολούθως:
α)      ποσό 1.200 εκατ. EUR , όπως αναφέρεται
στο παράρτημα Ι·
β)      ποσό 450 εκατ. EUR , με βάση τα
αποτελέσματα του μηχανισμού που περιγράφεται στο άρθρο 7·
γ)      στο πλαίσιο της ενδιάμεσης αξιολόγησης
και για την περίοδο από το οικονομικό έτος 2018, ποσό 350 εκατ. EUR , το
υπόλοιπο των διαθεσίμων πιστώσεων βάσει του παρόντος άρθρου ή άλλο ποσό, όπως
ορίζεται σύμφωνα με την παράγραφο 2, βάσει των αποτελεσμάτων της ανάλυσης
κινδύνου και του μηχανισμού που ορίζεται στο άρθρο 8. 
2.                      
Για την ορθή επιδίωξη των στόχων βάσει του παρόντος
κανονισμού σε περίπτωση απρόβλεπτων ή νέων περιστάσεων ή/και για να
διασφαλιστεί η αποτελεσματική εκτέλεση των διαθεσίμων πιστώσεων βάσει αυτού του
κανονισμού, εξουσιοδοτείται η Επιτροπή να εκδίδει κατ' εξουσιοδότηση πράξεις
σύμφωνα με το άρθρο 17 για την αναπροσαρμογή του ποσού που ορίζεται στην
παράγραφο 1 στοιχείο γ).
3.                      
Τα κράτη μέλη που θα προσχωρήσουν στην Ένωση την
περίοδο 2012-2020 δεν λαμβάνουν χρηματοδοτήσεις για τα εθνικά προγράμματα στο
πλαίσιο του παρόντος μηχανισμού, για όσο διάστημα χρηματοδοτούνται από προσωρινό
μέσο της Ένωσης το οποίο στηρίζει τα δικαιούχα κράτη μέλη για να χρηματοδοτούν
δράσεις στα νέα εξωτερικά σύνορα της Ένωσης για την εφαρμογή του κεκτημένου του
Σένγκεν όσον αφορά τον έλεγχο των συνόρων, των θεωρήσεων και των εξωτερικών
συνόρων.
Άρθρο 7
Πόροι για ειδικές δράσεις
1.                      
Τα κράτη μέλη μπορούν, συμπληρωματικά προς το ποσό
που διατίθεται σε αυτά σύμφωνα με το άρθρο 6 παράγραφος 1 στοιχείο β), να
λαμβάνουν συμπληρωματικό ποσό, υπό την προϋπόθεση ότι αυτό προβλέπεται ειδικά
στο πρόγραμμα και χρησιμοποιείται για την επίτευξη ειδικών δράσεων που
αναφέρονται στο παράρτημα ΙΙ.
2.                      
Εξουσιοδοτείται η Επιτροπή να εκδίδει κατ'
εξουσιοδότηση πράξεις σύμφωνα με το άρθρο 17 για την αναθεώρηση του
παραρτήματος ΙΙ, εφόσον κριθεί αναγκαίο. Βάσει των νέων ειδικών δράσεων, τα
κράτη μέλη μπορούν να εισπράττουν συμπληρωματικό ποσό, όπως ορίζεται στην
παράγραφο 1, με την επιφύλαξη των διαθέσιμων πόρων.
3.                      
Τα συμπληρωματικά ποσά βάσει του παρόντος άρθρου
κατανέμονται στα εν λόγω κράτη μέλη στην ατομική απόφαση χρηματοδότησης για την
έγκριση ή αναθεώρηση του ειδικού προγράμματός τους, σύμφωνα με τη διαδικασία
που ορίζεται στο άρθρο 14 του κανονισμού (ΕΕ) αριθ. …/2012 [οριζόντιος
κανονισμός].
Άρθρο 8
Πόροι στο πλαίσιο της ενδιάμεσης
επανεξέτασης
1.                      
Για την κατανομή του ποσού που αναφέρεται στο άρθρο
6 παράγραφος 1 στοιχείο γ), μέχρι την 1η Ιουνίου 2017, η Επιτροπή συντάσσει, με
βάση τα υποβαλλόμενα στοιχεία και σε διαβούλευση με τον οργανισμό Frontex,
έκθεση η οποία, σύμφωνα με την ανάλυση κινδύνου του Frontex, ορίζει τα επίπεδα
κινδύνου στα εξωτερικά σύνορα για την περίοδο 2017-2020. Τα επίπεδα κινδύνου
βασίζονται στο φόρτο της διαχείρισης των συνόρων και στις απειλές που
επηρεάζουν την ασφάλεια στα εξωτερικά σύνορα των κρατών μελών κατά την περίοδο
2014-2016 και λαμβάνουν υπόψη, μεταξύ άλλων, τις πιθανές μελλοντικές τάσεις των
μεταναστευτικών ροών και τις παράνομες δραστηριότητες στα εξωτερικά σύνορα,
εξετάζοντας τις πιθανές πολιτικές, οικονομικές και κοινωνικές εξελίξεις στις
εξεταζόμενες τρίτες χώρες, ιδίως στις γειτονικές χώρες.
Η έκθεση καθορίζει το επίπεδο κινδύνου για κάθε
τμήμα των εξωτερικών συνόρων πολλαπλασιάζοντας το μήκος της σχετικής μεθορίου
με τον συντελεστή στάθμισης που του αποδίδεται, με τον ακόλουθο τρόπο:
α)      εξωτερικά χερσαία σύνορα:
(i)      συντελεστής 1 για φυσιολογικό κίνδυνο
(ii)      συντελεστής 3 για μεσαίο κίνδυνο
(iii)     συντελεστής 5 για υψηλό κίνδυνο·
β)      εξωτερικά θαλάσσια σύνορα:
(i)      συντελεστής 1 για φυσιολογικό κίνδυνο
(ii)      συντελεστής 3 για μεσαίο κίνδυνο
(iii)     συντελεστής 5 για υψηλό κίνδυνο.
Βάσει της έκθεσης, η Επιτροπή αποφασίζει ποια
κράτη μέλη θα εισπράττουν συμπληρωματικό ποσό. Τα κράτη μέλη που αντιμετωπίζουν
αυξημένο επίπεδο κινδύνου σε σύγκριση με το επίπεδο κινδύνου που καθορίστηκε
για τον υπολογισμό που πραγματοποιήθηκε για το δημοσιονομικό έτος 2013, βάσει
της απόφασης 574/2007/ΕΚ, θα εισπράξουν κατ' αναλογία συμπληρωματικούς πόρους.
2.                      
Για τους σκοπούς της κατανομής των πόρων βάσει της
παραγράφου 1:
α)      η γραμμή μεταξύ των περιοχών που
αναφέρονται στο άρθρο 1 του κανονισμού (ΕΚ) αριθ. 866/2004 του Συμβουλίου, της
29ης Απριλίου 2004, για το καθεστώς βάσει του άρθρου 2 του παραρτήματος αριθ.
10 της πράξης προσχώρησης, αλλά όχι τα θαλάσσια σύνορα βορείως αυτής της
γραμμής, θα ληφθεί υπόψη ακόμη και αν δεν αποτελεί εξωτερικό χερσαίο σύνορο, για
όσο διάστημα εξακολουθούν να εφαρμόζονται στην Κύπρο οι διατάξεις του άρθρου 1
του Πρωτοκόλλου 10 της Πράξης Προσχώρησης του 2003·
β)      εξωτερικά θαλάσσια σύνορα είναι το
εξωτερικό όριο των χωρικών υδάτων των κρατών μελών, όπως ορίζουν τα άρθρα 4 έως
16 της Σύμβασης των Ηνωμένων Εθνών για το Δίκαιο της Θάλασσας. Εντούτοις, σε
περιπτώσεις κατά τις οποίες απαιτούνται επιχειρήσεις σε τακτική βάση για την
πρόληψη παράνομης μετανάστευσης/παράνομης εισόδου, αυτό θα είναι το εξωτερικό
όριο περιοχών υψηλού κινδύνου. Αυτό θα καθοριστεί λαμβάνοντας υπόψη τα συναφή
δεδομένα για τις εν λόγω επιχειρήσεις στην περίοδο 2014-2016, όπως παρέχονται
από τα οικεία κράτη μέλη.
3.                      
Επιπλέον, κατόπιν προσκλήσεως της Επιτροπής, μέχρι
την 1η Ιουνίου 2017, τα κράτη μέλη μπορούν να λάβουν συμπληρωματική
χρηματοδότηση, υπό την προϋπόθεση ότι αυτή διατίθεται γι' αυτόν τον σκοπό στο
πρόγραμμα και θα πρέπει να χρησιμοποιηθεί για την υλοποίηση ειδικών δράσεων που
θα καθοριστούν με βάση τις προτεραιότητες της Ένωσης εκείνη τη χρονική στιγμή.
Προς τον σκοπό αυτό, η Επιτροπή εξουσιοδοτείται να
εκδίδει κατ' εξουσιοδότηση πράξεις σύμφωνα με το άρθρο 17 για την αναθεώρηση
των ειδικών δράσεων που απαριθμούνται στο παράρτημα ΙΙ.
4.                      
Τα συμπληρωματικά ποσά βάσει του παρόντος άρθρου θα
διατεθούν στα εμπλεκόμενα κράτη μέλη με ατομικές αποφάσεις χρηματοδότησης που
θα εγκρίνουν ή θα αναθεωρούν το εθνικό τους πρόγραμμα, σύμφωνα με τη διαδικασία
που ορίζει το άρθρο 14 του κανονισμού (ΕΕ) αριθ. .../2012/ΕΕ [οριζόντιος κανονισμός].
Άρθρο 9
Εθνικά προγράμματα
1.                      
Το εθνικό πρόγραμμα που εκπονείται στο πλαίσιο του
παρόντος μηχανισμού και αυτά που εκπονούνται βάσει του κανονισμού αριθ. ...2012/ΕΕ
για τη θέσπιση, στο πλαίσιο του Ταμείου Εθνικής Ασφάλειας, του μέσου για τη χρηματοδοτική
στήριξη της αστυνομικής συνεργασίας, της πρόληψης και καταστολής της
εγκληματικότητας και της διαχείρισης των κρίσεων, συντάσσονται από κοινού από
τα κράτη μέλη και υποβάλλονται στην Επιτροπή ως ένα ενιαίο εθνικό πρόγραμμα για
το Ταμείο και σύμφωνα με το άρθρο 14 του κανονισμού (ΕΕ)
αριθ. .../2012/ΕΕ [οριζόντιος κανονισμός]. 
2.                      
Βάσει των εθνικών προγραμμάτων, που θα εξεταστούν
και θα εγκριθούν από την Επιτροπή σύμφωνα με το άρθρο 14
του κανονισμού (ΕΕ) αριθ. .../2012/ΕΕ [οριζόντιος κανονισμός], τα κράτη μέλη επιδιώκουν τους ακόλουθους στόχους: 
α)      ανάπτυξη του Ευρωπαϊκού Συστήματος
Επιτήρησης Συνόρων (EUROSUR), σύμφωνα με τη νομοθεσία και τις κατευθυντήριες
γραμμές της Ένωσης·
β)      στήριξη και επέκταση της υφιστάμενης
ικανότητας σε εθνικό επίπεδο για τη διαχείριση των εξωτερικών συνόρων, με
γνώμονα, μεταξύ άλλων, τη νέα τεχνολογία, τις εξελίξεις ή/και τα πρότυπα σε
σχέση με τη διαχείριση μεταναστευτικών ροών·
γ)      τη στήριξη της περαιτέρω ανάπτυξης της
διαχείρισης των μεταναστευτικών ροών από τις προξενικές αρχές και λοιπές
υπηρεσίες των κρατών μελών σε τρίτες χώρες, με στόχο τη διευκόλυνση της νόμιμης
διακίνησης και την πρόληψη της παράνομης μετανάστευσης προς την Ένωση·
δ)      την ενίσχυση της ολοκληρωμένης
διαχείρισης των συνόρων μέσω της δοκιμαστικής εφαρμογής και εισαγωγής νέων
εργαλείων, διαλειτουργικών συστημάτων και μεθόδων εργασίας που αποσκοπούν στη
βελτίωση της ανταλλαγής πληροφοριών στο εσωτερικό του κράτους μέλους ή τη
βελτίωση της διυπηρεσιακής συνεργασίας·
ε)      τη διασφάλιση της ορθής και ομοιόμορφης
εφαρμογής του κεκτημένου της Ένωσης για τον έλεγχο των συνόρων και τις
θεωρήσεις για την αντιμετώπιση των αδυναμιών που εντοπίζονται σε ευρωπαϊκό
επίπεδο, όπως αποδεικνύουν τα αποτελέσματα που εξάγονται στο πλαίσιο του
μηχανισμού αξιολόγησης του Σένγκεν·
στ)    αύξηση της ικανότητας για την αντιμετώπιση
των επερχόμενων προκλήσεων, που περιλαμβάνουν τις τρέχουσες και μελλοντικές
απειλές και πιέσεις στα εξωτερικά σύνορα της Ευρωπαϊκής Ένωσης, λαμβανομένης
υπόψη της ανάλυσης κινδύνου του Frontex.
Άρθρο 10 
Λειτουργική στήριξη στο πλαίσιο των
εθνικών προγραμμάτων των κρατών μελών
1.                      
Τα κράτη μέλη μπορούν να χρησιμοποιήσουν ποσοστό
μέχρι 50% του ποσού που διατίθεται από τον παρόντα μηχανισμό στο εθνικό
πρόγραμμά τους για τη χρηματοδότηση της λειτουργικής ενίσχυσης των δημόσιων
αρχών που είναι αρμόδιες για την εκπλήρωση των καθηκόντων και υπηρεσιών που
συνιστούν δημόσια υπηρεσία για την Ένωση και αφορούν έναν ή περισσότερους από
τους στόχους που αναφέρονται στο άρθρο 3 παράγραφος 2 στοιχεία α), γ) και δ).
2.                      
Η λειτουργική ενίσχυση χορηγείται μόνο όταν το
οικείο κράτος μέλος ικανοποιεί τους ακόλουθους όρους: 
α)      συμμορφώνεται με το κεκτημένο της Ένωσης
για τα σύνορα και τις θεωρήσεις, 
β)      συμμορφώνεται με τα πρότυπα και τις
κατευθυντήριες γραμμές της Ένωσης για την ορθή διακυβέρνηση των συνόρων και των
θεωρήσεων, ιδίως του καταλόγου Σένγκεν για τον έλεγχο των εξωτερικών συνόρων,
του πρακτικού εγχειρίδιου για τους συνοριοφύλακες και του εγχειρίδιου για τις
θεωρήσεις.
3.                      
Προς τον σκοπό αυτό, πριν την έγκριση του εθνικού
προγράμματος, η Επιτροπή αξιολογεί την αρχική κατάσταση στα κράτη μέλη που
έχουν δηλώσει την πρόθεσή τους να ζητήσουν λειτουργική ενίσχυση.
Τα συμπεράσματα της Επιτροπής υπόκεινται σε
ανταλλαγή απόψεων με το οικείο κράτος μέλος.
Μετά την ανταλλαγή απόψεων, για την αποδοχή της
δημοσιονομικής στήριξη από την Επιτροπή στο πλαίσιο ενός εθνικού προγράμματος κράτους
μέλους, μπορεί να επιβληθούν όροι όσον αφορά τον προγραμματισμό και την
ολοκλήρωση ορισμένων δράσεων που αποσκοπούν στη διασφάλιση της πλήρους τήρησης
των όρων της παραγράφου 2 κατά τον χρόνο χορήγησης της δημοσιονομικής ενίσχυσης.
4.                      
Η λειτουργική ενίσχυση επικεντρώνεται σε
συγκεκριμένα καθήκοντα ή/και υπηρεσίες και στους στόχους που ορίζονται στο παράρτημα
ΙΙΙ. Συνεπάγεται την πλήρη επιστροφή της δαπάνης για την εκπλήρωση των
καθηκόντων ή/και υπηρεσιών που καθορίζονται στο εθνικό πρόγραμμα, εντός των
δημοσιονομικών ορίων που ορίζει το πρόγραμμα και του ανώτατου ορίου που
ορίζεται στην παράγραφο 1.
5.                      
Η λειτουργική ενίσχυση υπόκειται σε παρακολούθηση
και ανταλλαγή πληροφοριών μεταξύ της Επιτροπής και του οικείου κράτους μέλους σε
σχέση με την κατάσταση αναφοράς στο κράτος μέλος, με τους γενικούς και ειδικούς
στόχους που πρέπει να επιτευχθούν και τους δείκτες για τη μέτρηση της προόδου.
6.                      
Η Επιτροπή θα καθορίσει τις διαδικασίες υποβολής
εκθέσεων σχετικά με την εφαρμογή της παρούσας διάταξης και όλες τις άλλες
πρακτικές ρυθμίσεις που θα συμφωνηθούν μεταξύ των κρατών μελών και της
Επιτροπής για τη συμμόρφωση με το παρόν άρθρο. Οι εν λόγω εκτελεστικές πράξεις
εκδίδονται σύμφωνα με τη διαδικασία εξέτασης που αναφέρεται στο άρθρο 18 παράγραφος
2.
Άρθρο 11
Λειτουργική ενίσχυση για το ειδικό
καθεστώς διέλευσης
1.                      
Ο παρών μηχανισμός παρέχει στήριξη για την
αντιστάθμιση διαφυγόντων εσόδων από τέλη για θεωρήσεις που εκδίδονται για τον
σκοπό της διέλευσης και πρόσθετα έξοδα που πραγματοποιούνται κατά την εφαρμογή
του συστήματος του εγγράφου διευκόλυνσης της διέλευσης (FTD) και διευκόλυνσης
της σιδηροδρομικής διέλευσης (FRTD), σύμφωνα με τον κανονισμό (ΕΚ) αριθ.
693/2003 του Συμβουλίου και τον κανονισμό (ΕΚ) αριθ. 694/2003 του Συμβουλίου.
2.                      
Οι πόροι που διατίθενται στη Λιθουανία γι' αυτό τον
σκοπό δεν υπερβαίνουν τα 150 εκατ. EUR για την περίοδο 2014-2020 και
διατίθενται ως συμπληρωματική ειδική λειτουργική ενίσχυση για τη Λιθουανία.
3.                      
Για τον σκοπό της παραγράφου 1, συμπληρωματικές
δαπάνες είναι οι δαπάνες που είναι άμεσο αποτέλεσμα των ειδικών απαιτήσεων
εφαρμογής της πράξης του ειδικού καθεστώτος διέλευσης και οι οποίες δεν είναι
αποτέλεσμα της έκδοσης θεωρήσεων εισόδου για διέλευση για άλλους σκοπούς.
Οι ακόλουθοι τύποι συμπληρωματικών δαπανών είναι
επιλέξιμοι για χρηματοδότηση:
α)      επενδύσεις υποδομών·
β)      κατάρτιση του προσωπικού που εφαρμόζει το
ειδικό καθεστώς διέλευσης·
γ)      συμπληρωματικές λειτουργικές δαπάνες,
συμπεριλαμβανομένων των μισθών του προσωπικού που απασχολείται ειδικά στο
ειδικό καθεστώς διέλευσης.
4.                      
Τα αναφερόμενα στην παράγραφο 1 μη εισπραχθέντα
τέλη υπολογίζονται βάσει του επιπέδου των τελών για θεωρήσεις και των απαλλαγών
από τέλη θεωρήσεων που καθορίζονται από τη συμφωνία για την απλούστευση της
έκδοσης θεωρήσεων μεταξύ της Ευρωπαϊκής Ένωσης και της Ρωσικής Ομοσπονδίας,
εντός του δημοσιονομικού πλαισίου που ορίζεται στην παράγραφο 2.
5.                      
Η Επιτροπή και η Λιθουανία επανεξετάζουν την
εφαρμογή του παρόντος άρθρου σε περίπτωση μεταβολών οι οποίες έχουν επίπτωση
στην ύπαρξη ή/και λειτουργία του ειδικού καθεστώτος διέλευσης.
6.                      
Η Επιτροπή προβλέπει τις διαδικασίες υποβολής
εκθέσεων σχετικά με την εφαρμογή της παρούσας διάταξης και κάθε δημοσιονομική ή
άλλη πρακτική ρύθμιση που πρέπει να γίνει μεταξύ της Λιθουανίας και της
Επιτροπής για τη συμμόρφωση με το παρόν άρθρο. Αυτές οι εκτελεστικές πράξεις
εκδίδονται σύμφωνα με τη διαδικασία εξέτασης του άρθρου 18 παράγραφος 2.
7.                      
Για να διασφαλιστεί η ομαλή λειτουργία του ειδικού
καθεστώτος διέλευσης, η Επιτροπή μπορεί να αποφασίζει ειδικές ρυθμίσεις
ενδιάμεσων πληρωμών κατά παρέκκλιση των διατάξεων του κανονισμού (ΕΕ) αριθ.
…/2012 [οριζόντιος Κανονισμός].
Άρθρο 12
Προγραμματισμός σύμφωνα με τα
αποτελέσματα του μηχανισμού αξιολόγησης και παρακολούθησης Σένγκεν
Με βάση την έκθεση αξιολόγησης Σένγκεν, η
οποία εγκρίνεται σύμφωνα με τον κανονισμό για τη θέσπιση μηχανισμού αξιολόγησης
και παρακολούθησης που επαληθεύει την εφαρμογή του κεκτημένου Σένγκεν, τα
οικεία κράτη μέλη εξετάζουν, μαζί με την Επιτροπή και τον Οργανισμό Frontex,
κατά περίπτωση, τον τρόπο αντιμετώπισης των συμπερασμάτων και εφαρμόζουν τις
συστάσεις στο πλαίσιο του εθνικού τους προγράμματος. 
Εάν κριθεί απαραίτητο, ένα κράτος μέλος
αναθεωρεί το εθνικό του πρόγραμμα για να λάβει υπόψη τα συμπεράσματα και τις
συστάσεις.
Σε συνεννόηση με την Επιτροπή και τον οργανισμό
Frontex, κατά περίπτωση, τα κράτη μέλη ανακατανέμουν τους πόρους του
προγράμματός τους, περιλαμβανομένων, κατά περίπτωση, των πόρων που έχουν
προγραμματιστεί για λειτουργική ενίσχυση, ή/και θεσπίζουν ή τροποποιούν δράσεις
που αποσκοπούν στην αποκατάσταση των αδυναμιών, σύμφωνα με τα συμπεράσματα και
τις συστάσεις της έκθεσης αξιολόγησης Σένγκεν.
Άρθρο 13 
Δράσεις της Ένωσης
1.                      
Με πρωτοβουλία της Επιτροπής, ο παρών μηχανισμός μπορεί
να χρησιμοποιείται για τη χρηματοδότηση διεθνικών δράσεων ή δράσεων ειδικού
ενδιαφέροντος για την Ένωση («δράσεις της Ένωσης») που αφορούν τους αναφερόμενους
στο άρθρο 3 γενικούς, ειδικούς και επιχειρησιακούς στόχους .
2.                      
Για να είναι επιλέξιμες για χρηματοδότηση οι
δράσεις της Ένωσης πρέπει ειδικότερα να επιδιώκουν τους ακόλουθους στόχους:
α)      να στηρίζουν τα μέτρα προετοιμασίας,
παρακολούθησης, διοικητικής και τεχνικής υποστήριξης, την ανάπτυξη μηχανισμού
αξιολόγησης, που είναι αναγκαία για την υλοποίηση των πολιτικών για τα
εξωτερικά σύνορα και τις θεωρήσεις, συμπεριλαμβανομένης της εφαρμογής της
διακυβέρνησης Σένγκεν, όπως καθορίζεται από τον μηχανισμό αξιολόγησης και
παρακολούθησης Σένγκεν που θεσπίστηκε με τον κανονισμό (ΕΕ) αριθ. … για τη
δημιουργία μηχανισμού αξιολόγησης και παρακολούθησης για την επαλήθευση της
εφαρμογής του κεκτημένου του Σένγκεν και του κώδικα συνόρων του Σένγκεν·
β)      να βελτιώνουν τη γνώση και την κατανόηση
της κατάστασης που επικρατεί στα κράτη μέλη μέσω της ανάλυσης, της αξιολόγησης
και της στενής παρακολούθησης των πολιτικών·
γ)      να στηρίζουν την ανάπτυξη στατιστικών
εργαλείων και μεθόδων και κοινών δεικτών·
δ)      να στηρίζουν και να παρακολουθούν την
εφαρμογή του δικαίου της Ένωσης και τους στόχους πολιτικής της Ένωσης στα κράτη
μέλη και να αξιολογούν την αποτελεσματικότητα τον αντίκτυπό τους·
ε)      να προωθούν τη δημιουργία δικτύων, την
αμοιβαία μάθηση, τον εντοπισμό και τη διάδοση ορθών πρακτικών και καινοτόμων
προσεγγίσεων σε ευρωπαϊκό επίπεδο·
στ)    να βελτιώνουν τις γνώσεις για τις
πολιτικές και τους στόχους της ΕΕ μεταξύ των ενδιαφερόμενων φορέων και του
κοινού, περιλαμβανομένης της εταιρικής επικοινωνίας σχετικά με τις πολιτικές
και τους στόχους της Ένωσης·
ζ)      να αναπτύσσουν την ικανότητα των
ευρωπαϊκών δικτύων να προωθούν, να στηρίζουν και να αναπτύσσουν περαιτέρω τις πολιτικές
και τους στόχους της Ένωσης·
η)      να στηρίζουν κατεξοχήν καινοτόμα σχέδια
που αναπτύσσουν νέες μεθόδους ή/και τεχνολογίες, με δυνατότητα μεταφοράς στα
άλλα κράτη μέλη, και ιδίως σχεδίων που αποσκοπούν στη δοκιμή και επικύρωση
ερευνητικών σχεδίων·
θ)      να στηρίζουν δράσεις που αφορούν τρίτες
χώρες και υλοποιούνται σε τρίτες χώρες, όπως αναφέρει το άρθρο 4 παράγραφος 2.
3.                      
Οι δράσεις της Ένωσης υλοποιούνται σύμφωνα με το
άρθρο 7 του κανονισμού (ΕΕ) αριθ. .../2012/ΕΕ [οριζόντιος κανονισμός]. 
Άρθρο 14
Επείγουσα συνδρομή
1.                      
Ο παρών μηχανισμός χορηγεί χρηματοδοτική στήριξη
για την χορήγηση επείγουσας συνδρομής για την αντιμετώπιση εκτάκτων και ειδικών
αναγκών σε περίπτωση κατάστασης έκτακτης ανάγκης, όπως ορίζεται στο άρθρο 2 στοιχείο
ε).
2.                      
Η επείγουσα συνδρομή υλοποιείται σύμφωνα με τον
μηχανισμό που ορίζεται στο άρθρο 8 του κανονισμού (ΕΕ) αριθ. ../2012/ΕΕ [οριζόντιος
κανονισμός].
Άρθρο 15
Θέσπιση προγράμματος για την ανάπτυξη
νέων συστημάτων ΤΠ
1.                      
Το ενδεικτικό ποσό που διατίθεται στο πρόγραμμα για
την ανάπτυξη νέων συστημάτων ΤΠ για τη διαχείριση της διέλευσης υπηκόων τρίτων
χωρών στα σύνορα ορίζεται σε 1.100 εκατ. EUR . Το πρόγραμμα εφαρμόζεται σύμφωνα
με τις νομοθετικές πράξεις της Ένωσης που ορίζουν τα νέα συστήματα ΤΠ και την
υποδομή επικοινωνιών τους με βασικό σκοπό να βελτιωθούν η διαχείριση και ο
έλεγχος των ροών των ταξιδιωτών στα εξωτερικά σύνορα, μέσω της ενίσχυσης των
ελέγχων και της επιτάχυνσης της διέλευσης των συνόρων για τους νόμιμους
ταξιδιώτες.
2.                      
Η Επιτροπή είναι υπεύθυνη για τη διαχείριση του
προγράμματος. Εγκρίνει πολυετές πλαίσιο στρατηγικής το οποίο περιλαμβάνει
α)      τις κύριες δράσεις που πρέπει να
υλοποιηθούν·
β)      κατανομή του προϋπολογισμού ανά
οικονομικό έτος·
γ)      το χρονοδιάγραμμα της εφαρμογής.
δ)      τις μεθόδους διαχείρισης που θα
χρησιμοποιούνται για την εκτέλεση των βασικών δράσεων. Οι δράσεις μπορεί να
εκτελούνται
         - άμεσα από την Επιτροπή ή μέσω
εκτελεστικών οργανισμών          
 - έμμεσα από οντότητες και πρόσωπα πλην των κρατών μελών, σύμφωνα με το άρθρο
57 του κανονισμού (ΕΕ) αριθ. …/2012 [Νέος δημοσιονομικός κανονισμός].
Οι προς υλοποίηση κύριες δράσεις πρέπει να
καλύπτουν ιδίως την ανάπτυξη και δοκιμαστική εφαρμογή της κεντρικής συνιστώσας
και των κοινών εφαρμογών των εθνικών στοιχείων των συστημάτων, την υποδομή
επικοινωνιών μεταξύ των κεντρικών και εθνικών συνιστωσών, τον συντονισμό για
την ένταξή τους στις λειτουργίες και τη διαχείριση της ασφάλειας των
συστημάτων.
Η Επιτροπή εγκρίνει, με εκτελεστικές πράξεις, το
στρατηγικό πλαίσιο και τις αναθεωρήσεις του. Οι εν λόγω εκτελεστικές πράξεις
εκδίδονται σύμφωνα με τη διαδικασία εξέτασης του άρθρου 18 παράγραφος 2.
Άρθρο 16
Τεχνική βοήθεια
1.                      
Με πρωτοβουλία της ή/και εξ ονόματος της Επιτροπής,
το μέσο μπορεί να διαθέτει ετησίως ποσό μέχρι 1,7 εκατ. EUR για τεχνική βοήθεια
στο Ταμείο Εσωτερικής Ασφάλειας, σύμφωνα με το άρθρο 10 του κανονισμού (ΕΕ)
αριθ. ../2012/ΕΕ [οριζόντιος κανονισμός].
2.                      
Με πρωτοβουλία ενός κράτους μέλους, το μέσο μπορεί
να συνεισφέρει μέχρι το 5% του συνολικού ποσού που διατίθεται στο κράτος μέλος
για τεχνική βοήθεια στο πλαίσιο του εθνικού προγράμματος, σύμφωνα με το άρθρο
20 του κανονισμού (ΕΕ) αριθ. ../2012/ΕΕ [οριζόντιος κανονισμός].
ΚΕΦΑΛΑΙΟ III 
ΤΕΛΙΚΕΣ ΔΙΑΤΑΞΕΙΣ
Άρθρο 17
Άσκηση της εξουσιοδότησης
1.                      
Μεταβιβάζεται στην Επιτροπή η αρμοδιότητα έκδοσης
κατ' εξουσιοδότηση πράξεων με την επιφύλαξη των όρων που ορίζονται στο παρόν
άρθρο.
2.                      
Η αναφερόμενη στον παρόντα κανονισμό μεταβίβαση
αρμοδιότητας στην Επιτροπή πραγματοποιείται για περίοδο επτά ετών από την
έναρξη της ισχύος του παρόντος κανονισμού. Η μεταβίβαση αρμοδιοτήτων
ανανεώνεται σιωπηρά για περιόδους ίσης διάρκειας, εκτός εάν το Ευρωπαϊκό
Κοινοβούλιο και το Συμβούλιο προβάλλουν αντιρρήσεις για την εν λόγω παράταση,
το αργότερο εντός τριών μηνών πριν από τη λήξη της κάθε περιόδου.
3.                      
Η αναφερόμενη στον παρόντα κανονισμό ανάθεση
αρμοδιοτήτων μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή
από το Συμβούλιο. Απόφαση ανάκλησης περατώνει τη μεταβίβαση εξουσιών που
προσδιορίζονται στην εν λόγω απόφαση. Τίθεται σε ισχύ την επόμενη της
δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή
σε μεταγενέστερη ημερομηνία την οποία ορίζει. Δεν επηρεάζει την εγκυρότητα των
κατ' εξουσιοδότηση πράξεων που έχουν τεθεί ήδη σε ισχύ.
4.                      
Μόλις εκδώσει κατ' εξουσιοδότηση πράξη, η Επιτροπή
την κοινοποιεί συγχρόνως στο Ευρωπαϊκό Κοινοβούλιο και το Συμβούλιο.
5.                      
Κατ' εξουσιοδότηση πράξη που εκδίδεται σύμφωνα με
τον παρόντα κανονισμό τίθεται σε ισχύ μόνο εφόσον δεν διατυπώνεται αντίρρηση
από το Ευρωπαϊκό Κοινοβούλιο ή το Συμβούλιο εντός προθεσμίας δύο μηνών από την
ημερομηνία κοινοποίησης της εν λόγω πράξης στο Ευρωπαϊκό Κοινοβούλιο και το
Συμβούλιο ή εάν, πριν τη λήξη αυτής της περιόδου, τόσο το Ευρωπαϊκό Κοινοβούλιο
όσο και το Συμβούλιο ενημερώσουν την Επιτροπή ότι δεν θα εγείρουν αντιρρήσεις.
Με πρωτοβουλία του Ευρωπαϊκού Κοινοβουλίου ή του Συμβουλίου, η προθεσμία αυτή
μπορεί να παραταθεί κατά δύο μήνες.
Άρθρο 18
Διαδικασία επιτροπής
1.                      
Η Επιτροπή συνεπικουρείται από την κοινή επιτροπή
«ασύλου, μετανάστευσης και ασφάλειας» που θεσπίζεται με το άρθρο 55 παράγραφος
1 του κανονισμού (ΕΕ) αριθ. ../2012/ΕΕ [οριζόντιος κανονισμός].
2.                      
Όταν γίνεται αναφορά στην παρούσα παράγραφο,
εφαρμόζεται το άρθρο 5 του κανονισμού (ΕΕ) αριθ. 182/2011.
Άρθρο 19 
Εφαρμογή του κανονισμού (ΕΕ) αριθ.
…/2012 [οριζόντιος κανονισμός]
Οι διατάξεις του κανονισμού (ΕΕ) αριθ.
.../2012/ΕΕ [οριζόντιος κανονισμός] εφαρμόζονται στο παρόν μέσο.
Άρθρο 20
Κατάργηση

Η απόφαση αριθ. 574/2007/ΕΚ του Ευρωπαϊκού
Κοινοβουλίου και του Συμβουλίου για τη δημιουργία του Ταμείου Εξωτερικών Συνόρων
καταργείται με εφαρμογή από την 1η Ιανουαρίου 2014.
Άρθρο 21
Μεταβατικές
διατάξεις
1.                      
Ο παρών κανονισμός δεν επηρεάζει τη συνέχιση ή την
τροποποίηση, συμπεριλαμβανομένης της ολικής ή μερικής ακύρωσης, των έργων και
ετήσιων προγραμμάτων μέχρι το κλείσιμό τους ή της χρηματοδοτικής συνδρομής που
έχει εγκριθεί από την Επιτροπή βάσει της απόφασης 574/2007/ΕΚ ή κάθε άλλης
νομοθεσίας που εφαρμόζεται στην εν λόγω συνδρομή στις 31 Δεκεμβρίου 2013.
2.                      
Κατά την θέσπιση αποφάσεων συγχρηματοδότησης βάσει
του παρόντος κανονισμού, η Επιτροπή λαμβάνει υπόψη τα μέτρα που έχουν εγκριθεί
βάσει της απόφασης αριθ. 574/2007/ΕΚ πριν [ημερομηνία δημοσίευσης στην
Επίσημη Εφημερίδα] τα οποία έχουν δημοσιονομικές επιπτώσεις κατά την
διάρκεια της περιόδου που καλύπτεται από την εν λόγω συγχρηματοδότηση.
3.                      
Τα αναληφθέντα ποσά για συγχρηματοδότηση που εγκρίνονται
από την Επιτροπή από την 1η Ιανουαρίου 2011 έως τις 31 Δεκεμβρίου 2013, για τα
οποία τα έγγραφα που απαιτούνται για το κλείσιμο των δράσεων δεν έχουν
αποσταλεί στην Επιτροπή εντός της προθεσμίας υποβολής της τελικής έκθεσης,
αποδεσμεύονται αυτόματα από την Επιτροπή μέχρι τις 31 Δεκεμβρίου 2017,
δημιουργώντας απαίτηση επιστροφής των αχρεωστήτως καταβληθέντων ποσών.
4.                      
Τα ποσά που σχετίζονται με δράσεις που ανεστάλησαν
λόγω δικαστικών διαδικασιών ή διοικητικών προσφυγών με ανασταλτικό αποτέλεσμα
εξαιρούνται από τον υπολογισμό του ποσού που αποδεσμεύεται αυτόματα.
Άρθρο 22
Επανεξέταση
Βάσει πρότασης της Επιτροπής, το Ευρωπαϊκό
Κοινοβούλιο και το Συμβούλιο επανεξετάζουν τον παρόντα κανονισμό το αργότερο
έως τις 30 Ιουνίου 2020.
Άρθρο 23
Έναρξη ισχύος και εφαρμογή
Ο παρών κανονισμός αρχίζει να ισχύει την
επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός
ως προς όλα τα μέρη του και εφαρμόζεται άμεσα στα κράτη μέλη σύμφωνα με τις Συνθήκες.
Βρυξέλλες,
Για το Ευρωπαϊκό Κοινοβούλιο                     Για
το Συμβούλιο
Ο Πρόεδρος                                                   Ο
Πρόεδρος
ΠΑΡΑΡΤΗΜΑ I 
Ποσά που αποτελούν τη βάση των εθνικών προγραμμάτων των κρατών μελών
 Κράτος μέλος || Ελάχιστο ποσό || Μέσο ποσοστό 2010-2012 || Κατανομή βάσει ποσοστού || Συνολικό ποσό 
 Αυστρία || 5.000.000 || 0,82% || 8.699.674 || 13.699.674 
 Βέλγιο || 5.000.000 || 1,13% || 11.886.638 || 16.886.638 
 Βουλγαρία || 5.000.000 || 3,18% || 33.578.849 || 38.578.849 
 Κύπρος || 5.000.000 || 1,76% || 18.521.213 || 23.521.213 
 Τσεχική Δημοκρατία || 5.000.000 || 0,84% || 8.907.377 || 13.907.377 
 Δανία || 5.000.000 || 0,48% || 5.053.171 || 10.053.171 
 Εσθονία || 5.000.000 || 1,51% || 15.933.661 || 20.933.661 
 Φινλανδία || 5.000.000 || 2,87% || 30.320.668 || 35.320.668 
 Γαλλία || 5.000.000 || 7,20% || 75.956.454 || 80.956.454 
 Γερμανία || 5.000.000 || 4,21% || 44.390.681 || 49.390.681 
 Ελλάδα || 5.000.000 || 14,56% || 153.636.854 || 158.636.854 
 Ουγγαρία || 5.000.000 || 3,22% || 34.018.515 || 39.018.515 
 Ισλανδία || 5.000.000 || 0,03% || 310.455 || 5.310.455 
 Ιταλία || 5.000.000 || 13,62% || 143.660.373 || 148.660.373 
 Λετονία || 5.000.000 || 0,95% || 9.989.974 || 14.989.974 
 Λιθουανία* || 5.000.000 || 1,77% || 18.709.058 || 23.709.058 
 Λουξεμβούργο || 5.000.000 || 0,04% || 379.909 || 5.379.909 
 Μάλτα || 5.000.000 || 3,43% || 36.173.227 || 41.173.227 
 Κάτω Χώρες || 5.000.000 || 2,30% || 24.315.326 || 29.315.326 
 Νορβηγία || 5.000.000 || 0,84% || 8.846.929 || 13.846.929 
 Πολωνία || 5.000.000 || 3,97% || 41.883.809 || 46.883.809 
 Πορτογαλία || 5.000.000 || 1,25% || 13.197.565 || 18.197.565 
 Ρουμανία || 5.000.000 || 5,05% || 53.313.864 || 58.313.864 
 Σλοβακία || 5.000.000 || 0,46% || 4.835.168 || 9.835.168 
 Σλοβενία || 5.000.000 || 2,31% || 24.371.875 || 29.371.875 
 Ισπανία || 5.000.000 || 17,13% || 180.746.396 || 185.746.396 
 Σουηδία || 5.000.000 || 0,59% || 6.189.272 || 11.189.272 
 Ελβετία || 5.000.000 || 1,25% || 13.216.801 || 18.216.801 
 Κροατία || 5.000.000 || 3,22% || 33.956.244 || 38.956.244 
 Σύνολο || 145.000.000 || 100% || 1.055.000.000 || 1.200.000.000 
Παράρτημα II
Κατάλογος ειδικών δράσεων
1.                      
Σύσταση μηχανισμών προξενικής συνεργασίας μεταξύ δύο
τουλάχιστον κρατών μελών οι οποίοι αποφέρουν οικονομίες κλίμακας όσον αφορά την
υποβολή αιτήσεων και την έκδοση θεωρήσεων εισόδου σε προξενεία, σύμφωνα με τις
αρχές περί συνεργασίας που ορίζει ο κώδικας θεωρήσεων εισόδου, περιλαμβανομένων
των κοινών κέντρων υποβολής αιτήσεων θεώρησης.
2.                      
Αγορά μέσων μεταφοράς και εξοπλισμού λειτουργίας
που θεωρούνται απαραίτητα για την υλοποίηση κοινών ενεργειών από τον οργανισμό
Frontex, σύμφωνα με τις κατευθυντήριες γραμμές που εκδίδει ο οργανισμός αυτός.
ΠΑΡΑΡΤΗΜΑ III
Στόχοι για λειτουργική ενίσχυση στο πλαίσιο των εθνικών προγραμμάτων
Στόχος 1: προώθηση της διαμόρφωσης και
εφαρμογής πολιτικών που διασφαλίζουν την απουσία κάθε ελέγχου προσώπων,
ανεξαρτήτως εθνικότητας, κατά τη διέλευση των εσωτερικών συνόρων, με τη
διενέργεια ελέγχων προσώπων και την αποτελεσματική παρακολούθηση της διέλευσης
των εξωτερικών συνόρων
- επιχειρήσεις
- δαπάνες προσωπικού
- κόστος συντήρησης και επισκευής
- αναβάθμιση / αντικατάσταση εξοπλισμού
- ακίνητα (απόσβεση, ανακαίνιση)
Στόχος 2: προώθηση της διαμόρφωσης και εφαρμογής
της κοινής πολιτικής για τις θεωρήσεις εισόδου και άλλες άδειες βραχείας
διαμονής, συμπεριλαμβανομένης της προξενικής συνεργασίας
- επιχειρήσεις
- δαπάνες προσωπικού
- κόστος συντήρησης και επισκευής
- αναβάθμιση / αντικατάσταση εξοπλισμού
- ακίνητα (απόσβεση, ανακαίνιση)
Στόχος 3: δημιουργία και λειτουργία
συστημάτων ΤΠ, της υποδομής επικοινωνίας τους και εξοπλισμού για τη στήριξη της
διαχείρισης των μεταναστευτικών ροών στα εξωτερικά σύνορα της Ένωσης
- επιχειρησιακή διαχείριση των συστημάτων SIS,
VIS και των νέων συστημάτων που δημιουργούνται κατά τη διάρκεια της περιόδου
- δαπάνες προσωπικού
- κόστος συντήρησης και επισκευής
- υποδομή επικοινωνίας και θέματα που αφορούν
την ασφάλεια
- αναβάθμιση / αντικατάσταση εξοπλισμού
- μίσθωση ασφαλών εγκαταστάσεων ή/και
ανακαίνιση         

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ
ΔΕΛΤΙΟ 
1.           ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
              1.1.    Ονομασία της πρότασης/πρωτοβουλίας 
              1.2.    Σχετικός(-οί)
τομέας(-είς) πολιτικής που αφορά(-ούν) τη δομή ΔΒΔ/ΠΒΔ
              1.3.    Χαρακτήρας
της πρότασης/πρωτοβουλίας 
              1.4.    Στόχος(-οι)

              1.5.    Αιτιολόγηση
της πρότασης/πρωτοβουλίας 
              1.6.    Διάρκεια
και δημοσιονομικός αντίκτυπος της δράσης 
              1.7.    Προβλεπόμενη(-ες)
τρόπος(-οι) διαχείρισης 
2.           MEΤΡΑ ΔΙΑΧΕΙΡΙΣΗΣ 
              2.1.    Διατάξεις
στον τομέα της παρακολούθησης και της υποβολής εκθέσεων 
              2.2.    Σύστημα
διαχείρισης και ελέγχου 
              2.3.    Μέτρα
για την πρόληψη περιπτώσεων απάτης και παρατυπίας 
3.           ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ
ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
              3.1.    Τομέας(-είς)
του πολυετούς δημοσιονομικού πλαισίου και γραμμή(-ές) δαπανών του
προϋπολογισμού που επηρεάζονται 
              3.2.    Εκτιμώμενος
αντίκτυπος στις δαπάνες 
              3.2.1. Συνοπτική παρουσίαση του εκτιμώμενου
αντικτύπου στις δαπάνες 
              3.2.2. Εκτιμώμενος
αντίκτυπος στις επιχειρησιακές πιστώσεις 
              3.2.3. Εκτιμώμενος
αντίκτυπος στις πιστώσεις διοικητικού χαρακτήρα
              3.2.4. Συμβατότητα
με το ισχύον πολυετές δημοσιονομικό πλαίσιο
              3.2.5. Συμμετοχή
τρίτων στη χρηματοδότηση 
              3.3.    Εκτιμώμενος δημοσιονομικός
αντίκτυπος στα έσοδα
ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1.                 
ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 
1.1.           
Ονομασία της πρότασης/πρωτοβουλίας 

Ανακοίνωση
«Οικοδομώντας μια ανοικτή και ασφαλή EUR πη: ο προϋπολογισμός των εσωτερικών
υποθέσεων για την περίοδο 2014-2020».
Πρόταση
κανονισμού για τη θέσπιση γενικών διατάξεων για το Ταμείο Ασύλου και Μετανάστευσης
και για το μέσο χρηματοδοτικής στήριξης της αστυνομικής συνεργασίας, της
πρόληψης και καταπολέμησης της εγκληματικότητας και της διαχείρισης των κρίσεων.
Πρόταση
κανονισμού για τη θέσπιση του μέσου για τη χρηματοδοτική στήριξη της
αστυνομικής συνεργασίας, της πρόληψης και καταστολής της εγκληματικότητας και
της διαχείρισης των κρίσεων.
Πρόταση
κανονισμού για τη θέσπιση, στο πλαίσιο του Ταμείου Εσωτερικής Ασφάλειας, του μέσου
χρηματοδοτικής στήριξης στον τομέα των εξωτερικών συνόρων και των θεωρήσεων, .

1.2.           
Σχετικός(οί) τομέας(είς) πολιτικής στη δομή ΔΒΔ/ΠΒΔ[32] 

Προς το παρόν
Τομέας 3, Τίτλος 18 – Εσωτερικές Υποθέσεις
Μελλοντικές
πολυετείς δημοσιονομικές προοπτικές: Τομέας 3 (Ασφάλεια και ιθαγένεια) – «Εσωτερική
ασφάλεια».
Χαρακτήρας της πρότασης/πρωτοβουλίας 
þ Η πρόταση/πρωτοβουλία
αφορά νέα δράση (χρηματοδότηση των εσωτερικών
υποθέσεων για την περίοδο 2014-2020)
¨ Η
πρόταση/πρωτοβουλία αφορά νέα δράση μετά από πιλοτικό
έργο/προπαρασκευαστική δράση[33] 
¨ Η
πρόταση/πρωτοβουλία αφορά την επέκταση υφιστάμενης δράσης 
¨ Η
πρόταση/πρωτοβουλία αφορά δράση προσανατολισμένη προς νέα δράση 

1.3.           
Στόχοι
1.3.1.     
Ο(οι) πολυετής(-είς) στρατηγικός(-οί) στόχος(-οι)
της Επιτροπής που αφορά η πρόταση/πρωτοβουλία 

Ο απώτερος
στόχος των πολιτικών στον τομέα των εσωτερικών υποθέσεων είναι η δημιουργία
ενός χώρου χωρίς εσωτερικά σύνορα, στον οποίο οι πολίτες της ΕΕ και οι υπήκοοι
τρίτων χωρών μπορούν να εισέρχονται, να κυκλοφορούν, να ζουν και να εργάζονται,
κομίζοντας νέες ιδέες, κεφάλαια, γνώσεις και καινοτομία, ή καλύπτοντας κενά
στις εθνικές αγορές εργασίας, με την πεποίθηση ότι τα δικαιώματά τους είναι
απολύτως σεβαστά και η ασφάλειά τους διασφαλισμένη. Η συνεργασία με χώρες εκτός
της ΕΕ και διεθνείς οργανισμούς είναι καθοριστική για την επίτευξη αυτού του
στόχου.
Η αυξανόμενη
σημασία των πολιτικών για τις εσωτερικές υποθέσεις έχει επιβεβαιωθεί από το
Πρόγραμμα της Στοκχόλμης και το σχέδιο δράσης του, η εφαρμογή του οποίου
αποτελεί στρατηγική προτεραιότητα για την Ένωση και καλύπτει τομείς όπως η
μετανάστευση (νόμιμη μετανάστευση και ένταξη· άσυλο· παράνομη μετανάστευση και
επαναπατρισμός), η ασφάλεια (πρόληψη και καταπολέμηση της τρομοκρατίας και του
οργανωμένου εγκλήματος· αστυνομική συνεργασία) και η διαχείριση των εξωτερικών
συνόρων (περιλαμβανομένης της πολιτικής για τις θεωρήσεις), καθώς και η
εξωτερική διάσταση αυτών των πολιτικών. Η Συνθήκη της Λισαβόνας επιτρέπει
επίσης στην Ένωση να επιδεικνύει μεγαλύτερη φιλοδοξία στην αντιμετώπιση των
καθημερινών ανησυχιών των πολιτών στον χώρο ελευθερίας, ασφάλειας και
δικαιοσύνης. Οι προτεραιότητες της πολιτικής εσωτερικών υποθέσεων, ιδίως η
ένταξη υπηκόων τρίτων χωρών, πρέπει επίσης να εξετάζεται στο πλαίσιο των επτά εμβληματικών
πρωτοβουλιών που παρουσιάζονται στην στρατηγική «Ευρώπη 2020», σκοπός της
οποίας είναι να βοηθήσει την ΕΕ να ξεπεράσει τη σημερινή χρηματοπιστωτική και
οικονομική κρίση και να επιτύχει την έξυπνη, βιώσιμη και χωρίς αποκλεισμούς
ανάπτυξη.
Το Ταμείο Εσωτερικής
Ασφάλειας θα χορηγεί την αναγκαία χρηματοδοτική συνδρομή για να μεταφραστούν οι
στόχοι της Ένωσης στον τομέα των εσωτερικών υποθέσεων σε απτά αποτελέσματα.

1.3.2.     
Ειδικός(-οί) στόχος(-οι) και δραστηριότητα(-ες)
ΔΒΔ/ΠΒΔ 

ΤΑΜΕΙΟ
ΕΣΩΤΕΡΙΚΗΣ ΑΣΦΑΛΕΙΑΣ
Μέσο για
τη χρηματοδοτική στήριξη της αστυνομικής συνεργασίας, της πρόληψης και καταστολής
της εγκληματικότητας και της διαχείρισης των κρίσεων
Σύμφωνα με τις
προτεραιότητες που ορίζονται στις σχετικές στρατηγικές της Ένωσης, τα
προγράμματα και τις αξιολογήσεις απειλών και κινδύνων, το μέσο θα συνεισφέρει
στους ακόλουθους ειδικούς στόχους
α)         την
πρόληψη και καταπολέμηση του διασυνοριακού, σοβαρού και οργανωμένου εγκλήματος,
περιλαμβανομένης της τρομοκρατίας, και την ενίσχυση του συντονισμού και της
συνεργασίας μεταξύ των αρχών επιβολής του νόμου των κρατών μελών και των
εμπλεκόμενων τρίτων χωρών·
β)         τη βελτίωση
της ικανότητας των κρατών μελών και της Ένωσης να διαχειρίζονται αποτελεσματικά
τους κινδύνους που σχετίζονται με την ασφάλεια και κρίσεις και να
προετοιμάζονται και να προστατεύουν τους πολίτες και την κρίσιμη υποδομή από
τρομοκρατικές επιθέσεις και άλλες απειλές σε βάρος της ασφάλειας.
Τρέχουσες
δραστηριότητες ΠΒΔ: 18.05
Μέσο χρηματοδοτικής
στήριξης στον τομέα των εξωτερικών συνόρων και των θεωρήσεων
Σύμφωνα με τις
προτεραιότητες που ορίζονται στις σχετικές στρατηγικές της Ένωσης, τα
προγράμματα και τις αξιολογήσεις απειλών και κινδύνων, το μέσο θα συνεισφέρει
στους ακόλουθους ειδικούς στόχους
α)         τη
στήριξη μιας κοινής πολιτικής θεωρήσεων για τη διευκόλυνση της νόμιμης
μετακίνησης, τη διασφάλιση της ίσης μεταχείρισης των υπηκόων τρίτων χωρών και
την αντιμετώπιση της παράνομης μετανάστευσης·
β)         τη
στήριξη της διαχείρισης των συνόρων για να εξασφαλιστεί, αφενός, ένα υψηλό
επίπεδο προστασίας των εξωτερικών συνόρων και, αφετέρου, η ομαλή διέλευση των
εξωτερικών συνόρων, σύμφωνα με το κεκτημένο του Σένγκεν.
Τρέχουσα
δραστηριότητα ΠΒΔ: 18.02 (όσον αφορά το Ταμείο
Εξωτερικών Συνόρων).

1.3.3.     
Αναμενόμενο(-α) αποτέλεσμα(-τα) και αντίκτυπος

Να προσδιοριστούν τα
αποτελέσματα που αναμένεται να έχει η πρόταση/πρωτοβουλία όσον αφορά τους
στοχοθετημένους(-ες) δικαιούχους/ομάδες.
Οι επιπτώσεις
της πρότασης στους δικαιούχους/ομάδες στόχους περιγράφονται αναλυτικότερα στο
τμήμα 4.1.2 της εκτίμησης επιπτώσεων.
Γενικά, η
απλούστευση που έχει εισαχθεί σε όλα τα επίπεδα της διαδικασίας χρηματοδότησης
και σε κάθε τρόπο διαχείρισης θα έχει σαφώς ευνοϊκή επίπτωση στις διεργασίες
για τη διαχείριση της χρηματοδοτικής στήριξης.
Αστυνομική
συνεργασία, πρόληψη και καταπολέμηση της εγκληματικότητας και διαχείριση των κρίσεων
Οι κύριοι
δικαιούχοι της χρηματοδοτικής στήριξης είναι τα κράτη μέλη και οι αρχές
επιβολής του νόμου καθώς και κάθε άλλη αρχή που ειδικεύεται στην προστασία της
κρίσιμης υποδομής και τη διαχείριση των κρίσεων, αλλά και σχετικές διεθνείς και
μη κυβερνητικές οργανώσεις, κατά περίπτωση (π.χ. στον τομέα της πρόληψης του
εγκλήματος, της καταπολέμησης της ριζοσπαστικοποίησης και της παράνομης
διακίνησης).
Η ομάδα στόχος
που επωφελείται από τις αλλαγές θα είναι ολόκληρος ο πληθυσμός.
Τα σημαντικότερα επιτεύγματα θα είναι 1) η βελτίωση της διοικητικής και
επιχειρησιακής ικανότητας των κρατών μελών να εντοπίζουν και να διώκουν με
επιτυχία το διασυνοριακό, σοβαρό και οργανωμένο έγκλημα, συμπεριλαμβανομένης
της τρομοκρατίας, με στόχο να μειωθούν οι απειλές κατά της ασφάλειας που
προέρχονται από αυτές τις μορφές εγκληματικότητας και 2) η μεγαλύτερη
ανθεκτικότητα της Ευρώπης σε κρίσεις και σε καταστροφές, χάρη σε μια πιο
συνεκτική πολιτική της ΕΕ για τη διαχείριση κινδύνου που συνδέει, αφενός, τις
αξιολογήσεις απειλών και κινδύνου με τη διαμόρφωση πολιτικής και, αφετέρου, μια
αποτελεσματικότερη και συντονισμένη αντίδραση της ΕΕ σε κρίσεις με τις
υφιστάμενες δυνατότητες και την πραγματογνωμοσύνη. Σημαντικό επίτευγμα θα είναι
επίσης η βελτίωση της ικανότητας των κρατών μελών να προλαμβάνουν, να
προετοιμάζονται και να προστατεύουν τις πολίτες και την κρίσιμη υποδομή από τρομοκρατικές
επιθέσεις και άλλες σοβαρές απειλές σε βάρος της ασφάλειας.
Εξωτερικά σύνορα και θεωρήσεις   
Οι κύριοι δικαιούχοι της χρηματοδοτικής στήριξης για τα εξωτερικά σύνορα και
τις θεωρήσεις θα είναι οι υπηρεσίες που εφαρμόζουν το κεκτημένο της ΕΕ, τον
κώδικα συνόρων του Σένγκεν και τον κώδικα θεωρήσεων των κρατών μελών: οι
συνοριοφύλακες, η αστυνομία και οι προξενικές υπηρεσίες. Η ομάδα στόχου που θα
ωφεληθεί από τις αλλαγές θα είναι οι ταξιδιώτες, όλα τα πρόσωπα που διέρχονται
τα εξωτερικά σύνορα για να εισέλθουν στην ΕΕ. Στα αποτελέσματα θα
περιλαμβάνονται η βελτίωση των ικανοτήτων αυτών των υπηρεσιών, ώστε 1) να
επιτηρούν τα σύνορα και να συνδέονται με άλλες υπηρεσίες επιβολής του νόμου στο
πλαίσιο του Ευρωπαϊκού Συστήματος Επιτήρησης (EUROSUR)· 2) να διαχειρίζονται
τις μεταναστευτικές ροές στις προξενικές υπηρεσίες (αιτήσεις θεώρησης), και 3)
να βελτιώσουν τον χειρισμό των ροών των επιβατών στα σημεία διέλευσης των
συνόρων, διασφαλίζοντας, αφενός, υψηλό και ομοιόμορφο επίπεδο προστασίας, σε
συνεργασία με άλλες υπηρεσίες επιβολής του νόμου και, αφετέρου, την ομαλή
διέλευση των συνόρων, σύμφωνα με το κεκτημένο και τις αρχές της σωστής
αντιμετώπισης και του σεβασμού της αξιοπρέπειας. Ένα σημαντικό ειδικό
αποτέλεσμα θα είναι η σύσταση των δύο συστημάτων ΤΠ της ΕΕ για τη διακίνηση
υπηκόων τρίτων χωρών στα σύνορα (ένα σύστημα καταχώρισης εισόδου-εξόδου από την
ΕΕ και ένα πρόγραμμα καταχώρισης ταξιδιωτών της ΕΕ). 

1.3.4.     
Δείκτες αποτελεσμάτων και αντικτύπου

Να προσδιοριστούν οι
δείκτες για την παρακολούθηση της υλοποίησης της πρότασης/πρωτοβουλίας.
Λόγω της
ανάγκης να διεξαχθεί πολιτικός διάλογος πριν τον καθορισμό των εθνικών
προγραμμάτων, δεν είναι δυνατό να καθοριστεί στο παρόν στάδιο το οριστικό
σύνολο δεικτών που θα χρησιμοποιούνται για τη μέτρηση της επίτευξης των
προαναφερόμενων ειδικών στόχων. Εντούτοις,
- όσον αφορά
την αστυνομική συνεργασία και την πρόληψη και καταστολή της εγκληματικότητας,
οι δείκτες θα περιλαμβάνουν τον αριθμό των κοινών διασυνοριακών επιχειρήσεων
και τον αριθμό των εγγράφων με βέλτιστες πρακτικές και των εκδηλώσεων που έχουν
οργανωθεί. Οι δείκτες για τη διαχείριση κρίσεων και την προστασία
κρίσιμης υποδομής περιλαμβάνουν τον αριθμό των εργαλείων που τίθενται σε
εφαρμογή ή/και αναβαθμίζονται για να διευκολύνουν την προστασία κρίσιμης υποδομής
από τα κράτη μέλη σε όλους τους τομείς της οικονομίας και τον αριθμό των
εκτιμήσεων απειλών και κινδύνων που πραγματοποιούνται στο επίπεδο της Ένωσης 
- στον τομέα
των συνόρων και των θεωρήσεων, οι δείκτες θα περιλαμβάνουν τον αριθμό των
εξοπλισμένων, διασφαλισμένων ή/και ενισχυμένων προξενικών γραφείων για την
εξασφάλιση της αποτελεσματικής επεξεργασίας αιτήσεων θεώρησης και την ποιοτική
εξυπηρέτηση των αιτούντων θεώρηση, και την ανάπτυξη εξοπλισμού συνοριακού
ελέγχου και την αναχαίτιση παράνομων υπηκόων τρίτων χωρών στα εξωτερικά σύνορα
σε συνάρτηση με τον κίνδυνο του σχετικού τμήματος των εξωτερικών συνόρων. Οι
δείκτες επιπτώσεων θα μετρούν αύξηση της ασφάλειας των συνόρων, της ικανότητας
έκδοσης θεωρήσεων και της ικανότητας χειρισμού με ασφάλεια και ομαλότητα της
ροής των διακινούμενων στα σύνορα. 

1.4.           
Αιτιολόγηση της πρότασης/πρωτοβουλίας 
1.4.1.     
Βραχυπρόθεσμη ή μακροπρόθεσμη κάλυψη αναγκών

Η ΕΕ θα
συνεχίσει να αντιμετωπίζει σημαντικές προκλήσεις στον τομέα των εσωτερικών
υποθέσεων κατά την περίοδο 2014-2020. 
Η διασφάλιση
ασφαλούς περιβάλλοντος είναι αναγκαία και επωφελής για την οικονομική,
πολιτισμική και κοινωνική ανάπτυξη της ΕΕ. Η ΕΕ διαδραματίζει καθοριστικό ρόλο
στην αντιμετώπιση των απειλών του σοβαρού και οργανωμένου εγκλήματος, του
εγκλήματος στον κυβερνοχώρο και της τρομοκρατίας, στην εξασφάλιση της
αποτελεσματικής διαχείρισης των εξωτερικών συνόρων της ΕΕ και στην ταχεία
αντίδραση σε αναδυόμενες κρίσεις που οφείλονται στον άνθρωπο ή σε φυσικές
καταστροφές. Στην εποχή της παγκοσμιοποίησης, όπου αυξάνονται οι απειλές και
αποκτούν ολοένα και περισσότερο διακρατική διάσταση, κανένα κράτος μέλος δεν
μπορεί να αντιδράσει αποτελεσματικά από μόνο του. Απαιτείται μια συνεπής και
συνολική ευρωπαϊκή αντιμετώπιση προκειμένου να εξασφαλιστεί ότι οι αρχές
επιβολής του νόμου μπορούν να εργαστούν αποτελεσματικά σε διασυνοριακό επίπεδο.
Η συνεργασία
σε χώρες εκτός ΕΕ και διεθνείς οργανισμούς είναι ζωτικής σημασίας για την
επίτευξη αυτών των στόχων. Τα πρόσφατα γεγονότα στη Βόρεια Αφρική έχουν
καταδείξει πόσο σημαντικό είναι να διαθέτει η ΕΕ μια συνολική και συντονισμένη
προσέγγιση στα θέματα της μετανάστευσης, των συνόρων και της ασφάλειας. Η
αυξανόμενη σημασία της εξωτερικής διάστασης των πολιτικών της ΕΕ για τις
εσωτερικές υποθέσεις πρέπει, συνεπώς, να ενισχυθεί, σε απόλυτη συνοχή με την
εξωτερική πολιτική της Ένωσης.

1.4.2.     
Προστιθέμενη αξία της παρέμβασης της ΕΕ

Για τη
διαχείριση των μεταναστευτικών ροών υπάρχουν προκλήσεις που δεν είναι δυνατό να
αντιμετωπιστούν με τη μεμονωμένη δράση του κάθε κράτους μέλους. Είναι τομέας με
προφανή προστιθέμενη αξία όσον αφορά τη χρήση των πόρων του προϋπολογισμού της ΕΕ.
Ορισμένα κράτη
μέλη σηκώνουν βαρύ φορτίο λόγω της ειδικής γεωγραφικής τους θέσης και του
μήκους των εξωτερικών συνόρων της Ένωσης τα οποία πρέπει να διαχειρίζονται. Η
κατάργηση των ελέγχων στα εσωτερικά σύνορα πρέπει να συνοδεύεται από κοινά
μέτρα που διασφαλίζουν τον αποτελεσματικό έλεγχο και την εποπτεία των
εξωτερικών συνόρων της Ένωσης. Η αρχή της αλληλεγγύης και του δίκαιου
επιμερισμού των ευθυνών μεταξύ των κρατών μελών βρίσκεται, συνεπώς, στο
επίκεντρο των κοινών πολιτικών για το άσυλο, τη μετανάστευση και τα εξωτερικά
σύνορα. Ο προϋπολογισμός της ΕΕ παρέχει τα μέσα για την αντιμετώπιση των
δημοσιονομικών επιπτώσεων αυτής της αρχής. Στον τομέα της ασφάλειας, το σοβαρό
και οργανωμένο έγκλημα, η τρομοκρατία και άλλες απειλές κατά της ασφάλειας
αποκτούν ολοένα και περισσότερο διασυνοριακό χαρακτήρα. Η διακρατική συνεργασία
και ο συντονισμός μεταξύ των αρχών επιβολής του νόμου έχει καθοριστική σημασία
για την επιτυχή πρόληψη και καταπολέμηση αυτών των εγκλημάτων, παραδείγματος
χάρη μέσω της ανταλλαγής πληροφοριών, κοινών ερευνών, διαλειτουργικών
τεχνολογιών και κοινών εκτιμήσεων των απειλών και των κινδύνων.
Για την
αντιμετώπιση των μεταναστευτικών ροών, τη διαχείριση των εξωτερικών συνόρων και
την ασφάλεια της ΕΕ απαιτείται η διάθεση σημαντικών πόρων και δυνάμεων από τα
κράτη μέλη. Η βελτιωμένη επιχειρησιακή συνεργασία και ο συντονισμός, που
συνεπάγεται τη συγκέντρωση πόρων σε τομείς όπως η κατάρτιση και ο εξοπλισμός
δημιουργούν οικονομίες κλίμακας και συνέργειες, διασφαλίζοντας με τον τρόπο
αυτό την αποτελεσματικότερη χρήση των δημόσιων κεφαλαίων και την ενίσχυση της
αλληλεγγύης, της αμοιβαίας εμπιστοσύνης και του επιμερισμού ευθυνών για τις
κοινές πολιτικές μεταξύ των κρατών μελών. Αυτό ισχύει κατ’ εξοχή στον τομέα της
ασφάλειας, όπου η χρηματοδοτική στήριξη για όλες τις μορφές κοινών
διασυνοριακών επιχειρήσεων έχει καθοριστική σημασία για τη βελτίωση της
συνεργασίας μεταξύ των αστυνομικών, τελωνειακών, συνοριακών και δικαστικών
αρχών.
Σε σχέση με
την εξωτερική διάσταση των εσωτερικών υποθέσεων, είναι σαφές ότι η λήψη μέτρων
και η συγκέντρωση πόρων στο επίπεδο της ΕΕ θα αυξήσει σημαντικά τη μόχλευση που
είναι απαραίτητη στο επίπεδο της ΕΕ, ώστε να πειστούν οι τρίτες χώρες να
συνεργαστούν με την ΕΕ για τα θέματα της μετανάστευσης και της ασφάλειας τα
οποία είναι πρωτίστως προς το συμφέρον της ΕΕ και των κρατών μελών.
Το δικαίωμα
δράσης της ΕΕ στον τομέα των εσωτερικών υποθέσεων απορρέει από τον Τίτλο V
«Χώρος ελευθερίας, ασφάλειας και δικαιοσύνης» της συνθήκης για τη λειτουργία
της Ευρωπαϊκής Ένωσης (ΣΛΕΕ), και ιδίως τα άρθρα 77 παράγραφος 2, 78 παράγραφος
2 , 79 παράγραφοι 2 και 4, 82 παράγραφος 1, 84 και 87 παράγραφος 2 της ΣΛΕΕ. Η
συνεργασία με τρίτες χώρες και διεθνείς οργανισμούς καλύπτεται από το άρθρο 212
παράγραφος 3 της ΣΛΕΕ. Οι προτάσεις τηρούν την αρχή της επικουρικότητας, διότι
το μεγαλύτερο μέρος της χρηματοδότησης θα εκτελεστεί σύμφωνα με την αρχή της
επιμερισμένης διαχείρισης και της τήρησης των θεσμικών αρμοδιοτήτων των κρατών
μελών.

1.4.3.     
Διδάγματα που αντλήθηκαν από ανάλογες εμπειρίες του
παρελθόντος

Αν και τα
σημερινά χρηματοδοτικά μέσα των εσωτερικών υποθέσεων θεωρούνται γενικά ότι
επιτυγχάνουν τους στόχους και λειτουργούν αποτελεσματικά, τα συμπεράσματα από
την ενδιάμεση αξιολόγηση και τη διαβούλευση με τους ενδιαφερόμενους φορείς
έδειξαν ότι είναι αναγκαία:
–      Η απλούστευση και ο εξορθολογισμός των μελλοντικών μέσων των εσωτερικών
υποθέσεων, μειώνοντας σε δύο τα προγράμματα
χρηματοδότησης, με τη δημιουργία ενός Ταμείου Ασύλου και Μετανάστευσης και ενός
Ταμείου Εσωτερικής Ασφάλειας. Αυτό θα επιτρέψει στην ΕΕ να κάνει μια
περισσότερο στρατηγική χρήση των μέσων, ώστε να ανταποκρίνονται καλύτερα στις
πολιτικές προτεραιότητες και τις ανάγκες της ΕΕ. 
–      Η ενίσχυση του ρόλου της ΕΕ ως παγκόσμιου παράγοντα, εντάσσοντας την εξωτερική διάσταση στα μελλοντικά Ταμεία για να
ενισχυθεί η μόχλευση της ΕΕ σε σχέση με τη διάσταση εξωτερικής πολιτικής των
πολιτικών για τις εσωτερικές υποθέσεις.
–      Η ενίσχυση της επιμερισμένης διαχείρισης σε σχέση
με την κεντρική διαχείριση, όταν είναι δυνατό, για την εξάλειψη των περιττών
γραφειοκρατικών βαρών. 
–      Καθιέρωση μιας προσέγγισης της επιμερισμένης διαχείρισης με γνώμονα την παραγωγή αποτελεσμάτων, με την υιοθέτηση μιας
προσέγγισης πολυετούς προγραμματισμού με πολιτικό διάλογο σε ανώτερο επίπεδο, που
θα διασφαλίσει την πλήρη ευθυγράμμιση των εθνικών προγραμμάτων των κρατών μελών
με τους πολιτικούς στόχους και τις προτεραιότητες της ΕΕ και θα εστιάζεται στην
παραγωγή αποτελεσμάτων. 
–      Βελτίωση της κεντρικής διαχείρισης για την παροχή ενός συνόλου
εργαλείων για δραστηριότητες με γνώμονα την πολιτική,
συμπεριλαμβανομένης της στήριξης διακρατικών δράσεων, ιδίως καινοτόμων δράσεων
και δράσεων σε τρίτες χώρες και σε σχέση με αυτές (εξωτερική διάσταση), καθώς
και επείγουσες δράσεις, μελέτες και εκδηλώσεις.     
–      Θέσπιση ενός κοινού κανονιστικού πλαισίου με
κοινό σύνολο κανόνων για τον προγραμματισμό, την υποβολή εκθέσεων, τη
δημοσιονομική διαχείριση και τους ελέγχους, που να προσομοιάζει όσο το δυνατόν
περισσότερο με αυτό των άλλων Ταμείων της ΕΕ τα οποία υπόκεινται στη μέθοδο της
επιμερισμένης διαχείρισης, με στόχο την καλύτερη κατανόηση των κανόνων από
όλους τους εμπλεκόμενους φορείς και τη διασφάλιση υψηλού βαθμού συνοχής και
συνέπειας.
–      Ταχεία και αποτελεσματική αντίδραση σε περίπτωση έκτακτων καταστάσεων, σχεδιάζοντας τα Ταμεία με τρόπο που να παρέχει στην Ένωση τη
δυνατότητα να αντιδρά σωστά σε ταχέως μεταβαλλόμενες καταστάσεις.
–      Αναβάθμιση του ρόλου των οργανισμών στον τομέα
των εσωτερικών υποθέσεων για την ενίσχυση της πρακτικής συνεργασίας μεταξύ των
κρατών μελών και αναθέτοντας σε αυτούς την εφαρμογή ειδικών δράσεων,
εξασφαλίζοντας παράλληλα τον απαιτούμενο πολιτικό έλεγχο στις δραστηριότητες
αυτών των οργανισμών.
Αναλυτικότερα
στοιχεία υπάρχουν στην εκτίμηση επιπτώσεων και στις αιτιολογικές εκθέσεις κάθε
κανονισμού.

1.4.4.     
Συνέπεια και ενδεχόμενη συνέργεια με άλλα συναφή
μέσα

Και άλλα μέσα
της Ένωσης θα παρέχουν στήριξη σε δραστηριότητες συμπληρωματικές εκείνων που θα
χρηματοδοτούνται από το Ταμείο Εσωτερικής Ασφάλειας.
Η διαχωριστική
γραμμή ανάμεσα στο Ταμείο Εσωτερικής Ασφάλειας και το Ταμείο Χρηματοδότησης
της Πολιτικής Προστασίας θα παραμείνει όπως περιγράφεται στο άρθρο 3 του
τρέχοντος προγράμματος CIPS: φυσικές καταστροφές καθώς και καταστροφές που
προκαλούνται ακούσια από τον άνθρωπο υπάγονται στην πολιτική προστασία
(ατυχήματα), ενώ οι εσκεμμένες καταστροφές που προκαλούνται από τον άνθρωπο
υπάγονται στον τομέα της ασφάλειας και θα καλύπτονται, συνεπώς, από το Ταμείο
Εσωτερικής Ασφάλειας. 
Οι
τρομοκρατικές επιθέσεις ή άλλα γεγονότα που συνδέονται με την ασφάλεια θα
παραμείνουν εκτός του πεδίου του Ταμείου Αλληλεγγύης της ΕΕ. Δεν είναι
σαφή το ακριβές πεδίο και η έκταση κατά την οποία το άρθρο 222 της ΣΛΕΕ (ρήτρα
αλληλεγγύης) θα μπορούσε να χρηματοδοτήσει τα κράτη μέλη που υφίστανται
τρομοκρατική επίθεση ή είναι θύματα φυσικών ή προκαλούμενων από τον άνθρωπο
καταστροφών, διότι απαιτείται επίσημη έγκριση των ρυθμίσεων εφαρμογής οι οποίες
δεν έχουν καν προταθεί ακόμη. Οι δυνατότητες επείγουσας χρηματοδότησης σε
περίπτωση μείζονος τρομοκρατικής επίθεσης ή άλλων γεγονότων που συνδέονται με
την ασφάλεια θα χρηματοδοτείται, συνεπώς, από το Ταμείο Εσωτερικής Ασφάλειας.
Το κενό
ανάμεσα στην έρευνα στον τομέα της ασφάλειας βάσει του Προγράμματος «Ορίζοντας
2020» και της πρακτικής εφαρμογής των αποτελεσμάτων αυτής της έρευνας θα
καλυφθεί, διότι το Ταμείο Εσωτερικής Ασφάλειας θα προβλέπει ειδικούς στόχους
και επιλέξιμες δράσεις που θα επιτρέπουν τη χρηματοδότηση της δοκιμαστικής
εφαρμογής και επικύρωσης αποτελεσμάτων επιστημονικής έρευνας («πρωτότυπο»), με
στόχο την τακτική εφαρμογή τους στην πράξη («προ-εμπορικές δημόσιες
συμβάσεις»).
Το μελλοντικό Πρόγραμμα
Δικαιοσύνης θα συνδέεται στενά και συμπληρωματικά προς το Ταμείο Εσωτερικής
Ασφάλειας, και ιδίως με το σκέλος της ποινικής δικαιοσύνης, αλλά εστιάζεται
περισσότερο στη δικαστική συνεργασία, την εναρμόνιση των διαδικασιών και την
αμοιβαία αναγνώριση, τα οποία στην πράξη προλαμβάνουν σημαντικές επικαλύψεις.
Τα στοιχεία
της εξωτερικής διάστασης του Ταμείου Εσωτερικής Ασφάλειας θα στηρίζουν δράσεις
σε τρίτες χώρες και σε σχέση με αυτές, οι οποίες εξυπηρετούν πρωτίστως τα
συμφέροντα και τους στόχους της ΕΕ, έχουν άμεσο αντίκτυπο στην ΕΕ και τα κράτη
μέλη της και εξασφαλίζουν τη συνέχεια με δραστηριότητες που υλοποιούνται στο
έδαφος της ΕΕ. Η χρηματοδότηση αυτή θα σχεδιάζεται και θα εφαρμόζεται σε
συνέπεια με την εξωτερική δράση και την εξωτερική πολιτική της ΕΕ. Δεν
προορίζεται να χρηματοδοτήσει δράσεις αναπτυξιακού προσανατολισμού και θα
συμπληρώνει, κατά περίπτωση, τη χρηματοδοτική συνδρομή που χορηγείται από τα
χρηματοδοτικά μέσα της εξωτερικής βοήθειας. Σε αυτό το πλαίσιο, το πρόγραμμα
που θα διαδεχθεί το Θεματικό Πρόγραμμα Μετανάστευσης και Ασύλου και το Μέσο
Σταθερότητας θα έχει εξαιρετικό ενδιαφέρον για τον τομέα των εσωτερικών
υποθέσεων. Ενώ τα μέσα της εξωτερικής βοήθειας είτε στηρίζουν τις αναπτυξιακές
ανάγκες των δικαιούχων χωρών είτε στηρίζουν τα γενικά πολιτικά συμφέροντα της
ΕΕ με στρατηγικούς εταίρους, τα κεφάλαια των εσωτερικών υποθέσεων θα στηρίζουν
ειδικές δράσεις σε τρίτες χώρες προς το συμφέρον της μεταναστευτικής πολιτικής
της ΕΕ και των στόχων εσωτερικής ασφάλειας της ΕΕ. Θα καλύψουν, συνεπώς, ένα
συγκεκριμένο κενό και θα συμβάλουν στη συμπλήρωση των εργαλείων που έχει στη
διάθεσή της η ΕΕ. 

1.5.           
Διάρκεια και δημοσιονομικές επιπτώσεις

þ Πρόταση/πρωτοβουλία περιορισμένης
διάρκειας 
–     
þ    Πρόταση/πρωτοβουλία από 1/1/2014 έως 31/12/2020
–     
þ    Δημοσιονομική επίπτωση από το 2014 έως το 2023
¨ Πρόταση/πρωτοβουλία απεριόριστης
διάρκειας
–     
Περίοδος σταδιακής εφαρμογής από το ΕΕΕΕ έως το ΕΕΕΕ,
–     
και στη συνέχεια λειτουργία με κανονικό ρυθμό.

1.6.           
Προβλεπόμενος(οι) τρόπος(οι) διαχείρισης[34] 

þΚεντρική άμεση διαχείριση από την Επιτροπή 
þ Κεντρική έμμεση διαχείριση με ανάθεση
καθηκόντων εκτέλεσης σε:
–     
þ    εκτελεστικούς οργανισμούς 
–     
þ    οργανισμούς που δημιουργούνται από τις Κοινότητες[35] 
–     
þ    εθνικούς δημόσιους οργανισμούς / οργανισμούς με αποστολή δημόσιας
υπηρεσίας 
–     
¨    πρόσωπα επιφορτισμένα με την εκτέλεση συγκεκριμένων δράσεων δυνάμει
του τίτλου V της συνθήκης για την Ευρωπαϊκή Ένωση, όπως προσδιορίζονται στην
αντίστοιχη βασική πράξη κατά την έννοια του άρθρου 49 του δημοσιονομικού
κανονισμού 
þ Επιμερισμένη διαχείριση με τα κράτη μέλη 
þΑποκεντρωμένη διαχείριση με τρίτες χώρες 
þ Από κοινού διαχείριση με διεθνείς οργανισμούς
(να προσδιοριστεί)
Αν αναφέρονται περισσότεροι
τρόποι διαχείρισης, παρακαλείστε να τους διευκρινίσετε στο τμήμα
«Παρατηρήσεις».
Παρατηρήσεις
:
Οι προτάσεις
θα εφαρμοστούν κυρίως με επιμερισμένη διαχείριση, με πολυετή εθνικά
προγράμματα.
Οι στόχοι που
πρέπει να επιτευχθούν στο πλαίσιο των εθνικών προγραμμάτων συμπληρώνονται με
«δράσεις της Ένωσης» και έναν μηχανισμό ταχείας αντίδρασης για την αντιμετώπιση
καταστάσεων έκτακτης ανάγκης. Οι δράσεις αυτές θα έχουν κυρίως τη μορφή
επιχορηγήσεων και προμηθειών στο πλαίσιο της κεντρικής άμεσης διαχείρισης και
θα περιλαμβάνουν δράσεις σε τρίτες χώρες και σε σχέση με αυτές.
Θα
χρησιμοποιούνται όλα τα δυνατά μέσα για να αποτραπεί ο κατακερματισμός, με τη
συγκέντρωση πόρων για την επίτευξη περιορισμένου αριθμού στόχων και την
αξιοποίηση της εμπειρογνωσίας των βασικών εμπλεκόμενων φορέων, κατά περίπτωση,
βάσει συμφωνιών εταιρικής σχέσης και συμφωνιών-πλαισίων.
Η τεχνική
βοήθεια με πρωτοβουλία της Επιτροπής θα υλοποιείται με κεντρική άμεση
διαχείριση.
Οι χώρες που
συνδέονται με την εκτέλεση, εφαρμογή και την ανάπτυξη του κεκτημένου Σένγκεν θα
συμμετέχουν επίσης και στους δύο μηχανισμούς του Ταμείου Εσωτερικής Ασφάλειας
που αποτελεί ανάπτυξη του κεκτημένου του Σένγκεν (οι μηχανισμοί για τα σύνορα
και τις θεωρήσεις και για την αστυνομική συνεργασία), όπως και κράτη μέλη, με
βάση τις συμφωνίες σύνδεσης Σένγκεν. Θα συμμετέχουν στους μηχανισμούς σύμφωνα
με τις διατάξεις του κανονισμού, εφαρμόζοντας δικά τους πολυετή εθνικά
προγράμματα και θα έχουν τη δυνατότητα να ζητούν χρηματοδότηση βάσει των
δράσεων της Ένωσης κλπ. Όπως και στην περίπτωση του Ταμείου Εξωτερικών Συνόρων,
θα συναφθούν ειδικές ρυθμίσεις που θα προσδιορίζουν τους συμπληρωματικούς
κανόνες οι οποίοι είναι απαραίτητοι για τη συμμετοχή τους (παράγωγοι κανόνες
του δημοσιονομικού κανονισμού, των διατάξεων εφαρμογής του και των συνθηκών,
συμπεριλαμβανομένης της ελεγκτικής εξουσίας του Ελεγκτικού Συνεδρίου). Εφόσον
τα κράτη αυτά θα συμβάλουν στον προϋπολογισμό της ΕΕ για τους δύο μηχανισμούς κατ'
αναλογία προς το ΑΕΠ τους, οι ρυθμίσεις θα καθορίζουν επίσης και τις
συνεισφορές που θα εισπράττονται από αυτά τα κράτη στο πλαίσιο της κατανομής
αρμοδιοτήτων για τη διακυβέρνηση Σένγκεν, ανεξάρτητα από το μέγεθος της
χρηματοδότησής τους από τους μηχανισμούς. Προς το παρόν, τα συνδεδεμένα κράτη
είναι η Νορβηγία, η Ισλανδία, η Ελβετία και το Λιχτενστάιν.

2.                 
MEΤΡΑ ΔΙΑΧΕΙΡΙΣΗΣ 
2.1.           
Κανόνες παρακολούθησης και αναφοράς 

Να προσδιοριστούν η
συχνότητα και οι όροι.
Για την
επιμερισμένη διαχείριση, προτείνεται ένα συνεκτικό και
αποτελεσματικό πλαίσιο αναφοράς, παρακολούθησης και αξιολόγησης. Για κάθε
εθνικό πρόγραμμα, θα ζητηθεί από τα κράτη μέλη να συστήσουν μια επιτροπή
παρακολούθησης στην οποία μπορεί να συμμετέχει η Επιτροπή.
Τα κράτη μέλη
υποβάλλουν ετήσιες εκθέσεις για την εφαρμογή του πολυετούς προγράμματός τους.
Οι εκθέσεις αυτές αποτελούν προϋπόθεση για τις ετήσιες πληρωμές. Για να
ενταχθούν στη διαδικασία ενδιάμεσης επανεξέτασης, θα ζητηθεί το 2017 να
υποβάλουν συμπληρωματικές πληροφορίες για την πρόοδο που έχει επιτευχθεί ως
προς την επίτευξη των στόχων. Παρόμοια διαδικασία θα ακολουθηθεί το 2019, ώστε
να είναι δυνατόν να γίνουν τροποποιήσεις κατά το τελευταίο οικονομικό έτος
(2020).
Στηρίζοντας
την ανάπτυξη ενός πνεύματος που έχει ως άξονα την αξιολόγηση στον τομέα των
εσωτερικών υποθέσεων, τα Ταμεία θα έχουν ένα κοινό πλαίσιο αξιολόγησης και
παρακολούθησης με δείκτες που συνδέονται με τη γενική πολιτική, οι οποίοι
τονίζουν την προσέγγιση των Ταμείων βάσει αποτελεσμάτων και τον καθοριστικό
ρόλο που μπορούν να διαδραματίσουν στην ασκούμενη πολιτική για την επίτευξη του
στόχου της δημιουργίας ενός χώρου ελευθερίας, ασφάλειας και δικαιοσύνης. Οι
δείκτες αυτοί αφορούν την επίπτωση που θα μπορούσαν να έχουν τα Ταμεία: την
ανάπτυξη μιας κοινής αντίληψης για την ασφάλεια των συνόρων, την αστυνομική
συνεργασία και τη διαχείριση των κρίσεων· την αποτελεσματική διαχείριση των
μεταναστευτικών ροών προς την ΕΕ· τη δίκαιη και ίση μεταχείριση των υπηκόων
τρίτων χωρών· αλληλεγγύη και συνεργασία μεταξύ κρατών μελών στην αντιμετώπιση
των ζητημάτων της μετανάστευσης και εσωτερικής ασφάλειας και μια κοινή
προσέγγιση της ΕΕ τόσο για τη μετανάστευση όσο και για την ασφάλεια έναντι
τρίτων χωρών.
Για να
εξασφαλιστεί η σωστή εφαρμογή των αρχών της αξιολόγησης, και έχοντας υπόψη την
πρακτική εμπειρία της αξιολόγησης στα κράτη μέλη στο πλαίσιο της τρέχουσας
χρηματοδότησης της ΕΕ για τις εσωτερικές υποθέσεις, η Επιτροπή και τα κράτη
μέλη θα συνεργάζονται για να αναπτύξουν το κοινό πλαίσιο αξιολόγησης και
παρακολούθησης, μεταξύ άλλων ορίζοντας υποδείγματα και κοινούς δείκτες εκροών
και αποτελεσμάτων.
Όλα τα μέτρα
θα θεσπιστούν κατά την έναρξη της περιόδου προγραμματισμού, παρέχοντας με τον
τρόπο αυτό τη δυνατότητα στα κράτη μέλη να δημιουργήσουν τα δικά τους συστήματα
υποβολής εκθέσεων και αξιολόγησης, βάσει των συμφωνημένων αρχών και των
αναγκών.
Για να μειωθεί
η διοικητική επιβάρυνση και να διασφαλιστούν οι συνέργειες ανάμεσα στην αναφορά
και την αξιολόγηση, τα στοιχεία που απαιτούνται για τις εκθέσεις αξιολόγησης θα
βασίζονται σε και θα συμπληρώνουν τα στοιχεία που παρέχονται από τα κράτη μέλη
στις ετήσιες εκθέσεις εφαρμογής των εθνικών προγραμμάτων τους.
Το 2018 η
Επιτροπή θα υποβάλει επίσης έκθεση ενδιάμεσης επανεξέτασης για τα εθνικά
προγράμματα.
Γενικότερα, η Επιτροπή θα υποβάλει ενδιάμεση έκθεση για την εφαρμογή των Ταμείων
έως τις 30.06.2018 και έκθεση εκ των υστέρων αξιολόγησης έως τις 30.06.2024,
που καλύπτει πλήρως την εφαρμογή, δηλ. όχι μόνο τα εθνικά προγράμματα που
υπόκεινται σε επιμερισμένη διαχείριση.

2.2.           
Σύστημα διαχείρισης και ελέγχου 
2.2.1.     
Κίνδυνος(-οι) που έχει(-ουν) επισημανθεί 

Η ΓΔ HOME δεν
αντιμετωπίζει σημαντικούς κινδύνους σφαλμάτων στα προγράμματα δαπανών της. Αυτό
επιβεβαιώνεται από τη σταθερή απουσία σημαντικών πορισμάτων στις ετήσιες
εκθέσεις του Ελεγκτικού Συνεδρίου καθώς και από την απουσία εναπομένοντος
ποσοστού σφάλματος άνω του 2% κατά τα προηγούμενα έτη στις ετήσιες εκθέσεις
δραστηριότητας της ΓΔ HOME (και πρώην ΓΔ JLS). 
Στο πλαίσιο
της επιμερισμένης διαχείρισης, οι γενικοί κίνδυνοι σε
σχέση με την εφαρμογή των τρεχόντων προγραμμάτων εμπίπτουν κυρίως σε τρεις
κατηγορίες:
–      κίνδυνος αποτελεσματικής ή ανεπαρκώς στοχευμένης χρήσης κεφαλαίων·
–      σφάλματα που απορρέουν από την πολυπλοκότητα των κανόνων και τις
αδυναμίες των συστημάτων διαχείρισης και ελέγχου·
–      αναποτελεσματική χρήση των διοικητικών πόρων (περιορισμένη
αναλογικότητα απαιτήσεων).
Αξίζει επίσης
να σημειωθούν τα ειδικά στοιχεία που αφορούν το σύστημα των τεσσάρων Ταμείων
στο πλαίσιο του γενικού προγράμματος «Αλληλεγγύη και διαχείριση των
μεταναστευτικών ροών».
–      Το σύστημα των ετήσιων προγραμμάτων διασφαλίζει την τακτική καταβολή
των τελικών πληρωμών βάσει πιστοποιημένων και ελεγμένων δαπανών. Όμως, η
περίοδος επιλεξιμότητας των ετήσιων προγραμμάτων είναι αποσυνδεδεμένη από το
οικονομικό έτος της ΕΕ και η αλυσίδα αξιοπιστίας είναι, κατά συνέπεια, απολύτως
ικανοποιητική, παρά τη μεγάλη βαρύτητα του συστήματος.
–      Η Επιτροπή καθορίζει λεπτομερείς διατάξεις επιλεξιμότητας. Αυτό
διασφαλίζει καταρχήν την ομοιογένεια των χρηματοδοτούμενων δαπανών. Εντούτοις,
δημιουργεί επίσης περιττό φόρτο εργασίας για τις εθνικές αρχές και την Επιτροπή
και αυξάνει τον κίνδυνο σφαλμάτων από τους δικαιούχους ή/και τα κράτη μέλη
εξαιτίας των παρανοήσεων των κανόνων της ΕΕ. 
–      Τα σημερινά συστήματα διαχείρισης και ελέγχου παρουσιάζουν πολύ μεγάλη
ομοιότητα με τα συστήματα των Διαρθρωτικών Ταμείων. Έχουν, ωστόσο, ελαφρές
διαφορές, ιδίως στην αλυσίδα αρμοδιοτήτων μεταξύ των αρχών πιστοποίησης και των
αρχών ελέγχου. Αυτό δημιουργεί σύγχυση στα κράτη μέλη, ιδίως όταν οι αρχές
ενεργούν με τους δύο τύπους Ταμείων. Αυξάνει επίσης τον κίνδυνο σφαλμάτων και
απαιτεί εντατικότερη παρακολούθηση. 
Η παρούσα
πρόταση επιφέρει σημαντικές αλλαγές σε αυτά τα συστήματα:
–      Τα συστήματα διαχείρισης και ελέγχου θα είναι σύμφωνα με τις γενικές
απαιτήσεις που ορίζονται στα Ταμεία του ΚΠΣ και θα ικανοποιούν απολύτως τις
νέες απαιτήσεις της τριετούς αναθεώρησης του δημοσιονομικού κανονισμού: οι
τρεις αρχές θα αντικατασταθούν από δύο αρχές (Αρμόδια Αρχή και Αρχή Ελέγχου) τα
καθήκοντα των οποίων διευκρινίζονται με στόχο να υπάρχει μεγαλύτερη αξιοπιστία.
–      Ο πολυετής προγραμματισμός σε συνδυασμό με την ετήσια εκκαθάριση βάσει
των πληρωμών από την αρμόδια αρχή θα ευθυγραμμίσει τις περιόδους επιλεξιμότητας
με τους ετήσιους λογαριασμούς της Επιτροπής, χωρίς να αυξηθεί η διοικητική
επιβάρυνση σε σύγκριση με το ισχύον σύστημα. 
–      Θα διενεργούνται επιτόπιοι έλεγχοι στο πλαίσιο των πρωτοβάθμιων
ελέγχων, δηλ. από την Αρμόδια Αρχή και θα στηρίζουν την ετήσιά της
διαχειριστική δήλωση αξιοπιστίας. 
–      Η διασαφήνιση και απλούστευση των κανόνων επιλεξιμότητας καθώς και η
εναρμόνισή τους με άλλα μέσα χρηματοδοτικής στήριξης της ΕΕ θα μειώσει τα λάθη
των δικαιούχων που χρησιμοποιούν ενισχύσεις από διαφορετικές πηγές. Οι εν λόγω
κανόνες επιλεξιμότητας θα καθορίζονται σε εθνικό επίπεδο, με εξαίρεση ορισμένες
βασικές αρχές, παρόμοιες με αυτές που εφαρμόζονται για τα Ταμεία του ΚΠΣ.
–      Ενθαρρύνεται η χρήση επιλογών απλουστευμένου κόστους, ιδίως για τις
μικρές επιχορηγήσεις.
Στο πλαίσιο
της κεντρικής διαχείρισης, οι βασικοί κίνδυνοι είναι οι ακόλουθοι:
–      Κίνδυνος ανεπαρκούς αντιστοιχίας ανάμεσα στα υποβαλλόμενα σχέδια και
τις πολιτικές προτεραιότητες της ΓΔ HOME.
–      Κίνδυνος κακής ποιότητας επιλεγόμενων έργων και κακής τεχνικής
εφαρμογής του έργου, που περιορίζουν την επίπτωση των προγραμμάτων· λόγω
ακατάλληλων διαδικασιών επιλογής, έλλειψης εμπειρογνωσίας ή ανεπαρκούς
παρακολούθησης.
–      Κίνδυνος αναποτελεσματικής ή οικονομικά μη παραγωγικής χρήσης των
χορηγούμενων κεφαλαίων, τόσο για επιχορηγήσεις (περιπλοκότητα της επιστροφής
των πραγματικών επιλέξιμων δαπανών σε συνδυασμό με περιορισμένες πιθανότητες
ελέγχου των επιλέξιμων δαπανών σε επίπεδο εγγράφων) όσο και για τις συμβάσεις
προμηθειών (ενίοτε περιορισμένος αριθμός οικονομικών προμηθευτών με την
απαιτούμενη ειδική γνώση, γεγονός που συνεπάγεται ανεπαρκείς δυνατότητες
σύγκρισης των προσφορών).
–      Κίνδυνος συνδεόμενος με την ικανότητα (ιδίως) μικρότερων οργανισμών να
ελέγχουν αποτελεσματικά τις δαπάνες και να διασφαλίζουν τη διαφάνεια των
εκτελούμενων πράξεων.
–      Κίνδυνος δυσφήμισης της Επιτροπής, σε περίπτωση αποκάλυψης απάτης ή
εγκληματικών δραστηριοτήτων· τα συστήματα εσωτερικού ελέγχου τρίτων μπορούν να
παράσχουν μόνο περιορισμένη αξιοπιστία, ιδίως λόγω του μεγάλου αριθμού
ανομοιογενών αναδόχων και δικαιούχων, καθένας από τους οποίους λειτουργεί με
δικό του σύστημα ελέγχου, το οποίο είναι συνήθως μικρού μεγέθους.
Οι
περισσότεροι από αυτούς τους κινδύνους εκτιμάται ότι θα μειωθούν χάρη στην
καλύτερη στόχευση των προτάσεων και τη χρησιμοποίηση απλουστευμένων στοιχείων
που περιλαμβάνονται στην νέα αναθεώρηση του δημοσιονομικού κανονισμού.

2.2.2.     
Προβλεπόμενη(-ες) μέθοδος(-οι) ελέγχου 

Επιμερισμένη
διαχείριση
Σε επίπεδο
κρατών μελών, η προτεινόμενη αρχιτεκτονική των
συστημάτων διαχείρισης και ελέγχου αποτελεί εξέλιξη του πλαισίου που
εφαρμόστηκε την περίοδο 2007-2013 και διατηρεί τις περισσότερες λειτουργίες της
τρέχουσας περιόδου, που περιλαμβάνουν τους διοικητικούς και επιτόπιους
ελέγχους, τους λογιστικούς ελέγχους των συστημάτων διαχείρισης και ελέγχου και
ελέγχους έργων. Η σειρά αυτών των λειτουργιών μεταβάλλεται, παρόλα αυτά, ώστε
να υπαχθούν οι επιτόπου έλεγχοι στην σαφή αρμοδιότητα της αρμόδιας αρχής ως
μέρος της προετοιμασίας της διαδικασίας ετήσιας εκκαθάρισης λογαριασμών.
Για λόγους
μεγαλύτερης λογοδοσίας, οι αρχές του προγράμματος θα λαμβάνουν διαπίστευση από
μια εθνική αρχή διαπίστευσης η οποία θα είναι υπεύθυνη για τη συνεχή επίβλεψή
τους. Η μείωση του αριθμού των αρχών, με την κατάργηση της Αρχής Πιστοποίησης
και τη μείωση του αριθμού των Ταμείων, εκτιμάται ότι θα περιορίσει τη
διοικητική επιβάρυνση και θα αυξήσει τη δυνατότητα δημιουργίας ισχυρότερης
διοικητικής ικανότητας, αλλά θα επιτρέψει και την σαφέστερη κατανομή
αρμοδιοτήτων.
Σήμερα δεν
υπάρχει αξιόπιστη εκτίμηση όσον αφορά το κόστος των ελέγχων των Ταμείων
επιμερισμένης διαχείρισης στον τομέα των εσωτερικών υποθέσεων. Η μόνη διαθέσιμη
εκτίμηση συνδέεται με το ΕΤΠΑ και το Ταμείο Συνοχής, όπου το κόστος των
συνδεόμενων με τους ελέγχους καθηκόντων (σε εθνικό επίπεδο, εξαιρουμένων των
δαπανών της Επιτροπής) εκτιμάται περίπου στο 2% της συνολικής χρηματοδότησης
που χορηγείται κατά την περίοδο 2007-2013. Οι δαπάνες αυτές συνδέονται με τους
ακόλουθους τομείς ελέγχου: ποσοστό 1% οφείλεται στο συντονισμό και στην
προετοιμασία του προγράμματος σε εθνικό επίπεδο, ποσοστό 82% συνδέεται με τη
διαχείριση του προγράμματος, ποσοστό 4% με την πιστοποίηση και ποσοστό 13% με
τον δημοσιονομικό έλεγχο. 
Οι ακόλουθες
προτάσεις θα αυξήσουν το κόστος του ελέγχου:
–      δημιουργία και λειτουργία ενός φορέα διαπίστευσης και γενικά η αλλαγή
συστήματος·
–      η υποβολή διαχειριστικής δήλωσης μαζί με τους ετήσιους λογαριασμούς·
–      η διενέργεια επιτόπιων ελέγχων από την αρμόδια αρχή·
–      η ανάγκη συμπληρωματικής δραστηριότητας ελέγχου από τις Αρχές Ελέγχου
για τον λογιστικό έλεγχο της διαχειριστικής δήλωσης.
Υπάρχουν,
ωστόσο, και προτάσεις οι οποίες θα περιορίσουν το κόστος του ελέγχου: 
–      Η Αρχή Πιστοποίησης θα πάψει να υφίσταται. Αν και οι λειτουργίες της θα
μεταβιβαστούν εν μέρει στην αρμόδια αρχή, αυτό θα επιτρέψει στο κράτος μέλος να
εξοικονομήσει σημαντικό μέρος των δαπανών πιστοποίησης, λόγω της μεγαλύτερης
διοικητικής επάρκειας, της μείωσης της ανάγκης συντονισμού και του περιορισμού
του πεδίου των ελέγχων.
–      Οι έλεγχοι θα διενεργούνται από την Αρχή Ελέγχου η οποία θα ασκεί νέο
έλεγχο (σε δείγμα) μετά τους πρωτοβάθμιους διοικητικούς και επιτόπιους ελέγχους
που διενεργούνται από την αρμόδια αρχή. Αυτό θα επιταχύνει τη διαδικασία
εκατέρωθεν ακρόασης και θα εξασφαλίσει ότι διενεργούνται όλοι οι έλεγχοι πριν
την υποβολή των ετήσιων λογαριασμών.
–      Η χρησιμοποίηση της μεθόδου του απλουστευμένου κόστους θα περιορίσει
τις διοικητικές δαπάνες και επιβαρύνσεις σε όλα τα επίπεδα, τόσο για τις
δημόσιες υπηρεσίες όσο και για τους δικαιούχους.
–      Το ετήσιο κλείσιμο και ο περιορισμός της προθεσμίας για την εκκαθάριση
ως προς τη συμμόρφωση σε 36 μήνες, θα περιορίσουν την περίοδο διατήρησης των
εγγράφων από τις δημόσιες αρχές και τους δικαιούχους για τους σκοπούς του
ελέγχου;
–      Η καθιέρωση ροών ηλεκτρονικής επικοινωνίας μεταξύ της υπηρεσίας και των
κρατών μελών θα είναι υποχρεωτική.
Στα ανωτέρω
πρέπει να προστεθούν τα στοιχεία της απλούστευσης που απαριθμούνται στο σημείο
2.2.1 ανωτέρω, τα οποία θα συμβάλουν επίσης στη μείωση της διοικητικής
επιβάρυνσης για τους δικαιούχους και, κατ' επέκταση, στην ταυτόχρονη μείωση των
κινδύνων σφάλματος και διοικητικής επιβάρυνσης.
Ως εκ τούτου,
συνολικά εκτιμάται ότι οι προτάσεις αυτές θα συμβάλουν μάλλον σε ανακατανομή
των δαπανών ελέγχου παρά σε αύξηση ή μείωσή τους. Αναμένεται, ωστόσο, ότι αυτή
η ανακατανομή κόστους (σε όλες τις λειτουργίες και λόγω των ρυθμίσεων
αναλογικού ελέγχου, καθώς και σε όλα τα κράτη μέλη και τα προγράμματα) θα
μετριάσει αποτελεσματικότερα τους κινδύνους και επομένως θα έχει ως αποτέλεσμα
μια καλύτερη και ταχύτερη εξασφάλιση της αξιοπιστίας.
Στο επίπεδο
της Επιτροπής, το κόστος διαχείρισης και ελέγχων για
την επιμερισμένη διαχείριση δεν αναμένεται να μειωθεί κατά το πρώτο ήμισυ της
περιόδου προγραμματισμού. Αυτό αποδίδεται κυρίως στο γεγονός ότι το ποσό και οι
τομείς πολιτικής τους οποίους αφορά η επιμερισμένη διαχείριση θα επεκταθούν σε
σύγκριση με την τρέχουσα περίοδο. Συνεπώς, η διατήρηση των ίδιων πόρων
επιβάλλει την αύξηση της αποτελεσματικότητας. Επιπλέον, κατά τα πρώτα έτη θα
πρέπει να υλοποιηθούν ταυτόχρονα πολλά σημαντικά καθήκοντα: το κλείσιμο των
προγραμμάτων της περιόδου 2007-2013 (προθεσμία υποβολής εκθέσεων τελευταίου
κλεισίματος έως τις 31 Μαρτίου 2016), πολιτικός διάλογος και η έγκριση των πολυετών
εθνικών προγραμμάτων της περιόδου 2014-2020 και η εγκατάσταση του νέου
συστήματος εκκαθάρισης λογαριασμών. Κατά το δεύτερο ήμισυ της περιόδου, οι εν
δυνάμει διαθέσιμοι πόροι θα χρησιμοποιηθούν για τη βελτίωση της αξιολόγησης και
παρακολούθησης. 
Κεντρική
διαχείριση
Όσον αφορά την
κεντρική διαχείριση, η Επιτροπή θα συνεχίσει να εφαρμόζει το ισχύον σύστημα
ελέγχου, το οποίο αποτελείται από τα ακόλουθα συστατικά στοιχεία: επίβλεψη των
πράξεων από τις επιχειρησιακές διευθύνσεις, εκ των προτέρων έλεγχος από τη
μονάδα προϋπολογισμού και ελέγχου, επιτροπή εσωτερικών προμηθειών (JPS/HPC), εκ
των υστέρων έλεγχοι των επιχορηγήσεων ή οι λογιστικοί έλεγχοι της ικανότητας
εσωτερικού ελέγχου ή/και της υπηρεσίας εσωτερικού ελέγχου. Ο τομέας των εκ των
υστέρων ελέγχων εφαρμόζει μια «στρατηγική ανίχνευσης» που αποσκοπεί στον
εντοπισμό όσο το δυνατό περισσότερων ανωμαλιών με σκοπό την ανάκτηση
αχρεωστήτως καταβληθέντων. Βάσει αυτής της στρατηγικής, οι λογιστικοί έλεγχοι
διενεργούνται σε δείγμα έργων που επιλέγονται σχεδόν εξ ολοκλήρου βάσει
ανάλυσης κινδύνου. 
Χάρη σε αυτό
τον συνδυασμό των εκ των προτέρων και των υστέρων ελέγχων, καθώς και των
ελέγχων γραφείου και επιτόπιων λογιστικών ελέγχων, το ποσοτικά προσδιορίσιμο
μέσο εναπομένον ποσοστό σφάλματος κατά τα προηγούμενα έτη ήταν χαμηλότερο του
2%. Ως εκ τούτου, το σύστημα εσωτερικού ελέγχου καθώς και το κόστος του
θεωρούνται επαρκή στη ΓΔ HOME για την επίτευξη του στόχου ενός χαμηλού ποσοστού
σφάλματος.
Εντούτοις, σε
αυτό το πλαίσιο, η ΓΔ ΗΟΜΕ θα συνεχίσει να διερευνά τις δυνατότητες για
καλύτερη διαχείριση και μεγαλύτερη απλούστευση. Συγκεκριμένα, όλες οι
απλουστευμένες επιλογές που διατίθενται στην τριετή αναθεώρηση του
δημοσιονομικού κανονισμού θα χρησιμοποιηθούν κατά το μέγιστο, διότι εκτιμάται
ότι θα συμβάλουν στη μείωση της διοικητικής επιβάρυνσης για τους δικαιούχους
και, με τον τρόπο αυτό, θα επιφέρουν ταυτόχρονη μείωση των κινδύνων σφάλματος
και διοικητικής επιβάρυνσης για την Επιτροπή.
Νέες
δυνατότητες
Οι προτάσεις
προβλέπουν νέες δυνατότητες για τη χρηματοδότηση της ΕΕ στον τομέα των
εσωτερικών υποθέσεων, π.χ. καλύτερη χρήση της υφιστάμενης πραγματογνωμοσύνης
στους οργανισμούς της ΕΕ, ανάπτυξη της εξωτερικής διάστασης και ενίσχυση των
μηχανισμών εκτάκτων καταστάσεων. 
Για το σκοπό αυτό θα απαιτηθούν νέες μέθοδοι διαχείρισης και ελέγχου για τη ΓΔ
Εσωτερικών Υποθέσεων.       
Τα ποσά που θα διατεθούν γι' αυτά τα νέα στοιχεία δεν έχουν καθοριστεί ακόμη,
αλλά εκτιμάται ότι δεν θα είναι σημαντικά σε σχέση με το συνολικό προϋπολογισμό
για τις εσωτερικές υποθέσεις. Εντούτοις, θα έχει μεγάλη σημασία να καθοριστούν
τα εσωτερικά μέσα και οι ρυθμίσεις εργασίας για την εκτέλεση αυτών των νέων
καθηκόντων σε όσο το δυνατό πρώιμο στάδιο κατά τη διάρκεια της περιόδου, στο
πλαίσιο της απόλυτης τήρησης των αρχών της χρηστής δημοσιονομικής διαχείρισης.
Από την
ανωτέρω ανάλυση συνάγεται σαφώς ότι, παρά το σύνολο των απλουστεύσεων που έχουν
εισαχθεί, θα πρέπει να ενισχυθεί το επίπεδο των ανθρώπινων πόρων που απαιτείται
για την εκτέλεση του αυξημένου προϋπολογισμού της ΓΔ ΗΟΜΕ. Οι ανάγκες σε ανθρώπινους
πόρους θα καλυφθούν από το προσωπικό της ΓΔ που έχει ήδη διατεθεί για τη
διαχείριση της δράσης ή/και που έχει ανακατανεμηθεί στο πλαίσιο της ίδιας της
ΓΔ και θα συμπληρωθούν, ενδεχομένως, με όλα τα συμπληρωματικά κονδύλια που
μπορεί να διατεθούν στην αρμόδια για τη διαχείριση της δράσης ΓΔ στο πλαίσιο
της ετήσιας διαδικασίας χορήγησης και με βάση τους δημοσιονομικούς περιορισμούς.

2.3.           
Μέτρα για την πρόληψη της απάτης και των παρατυπιών

Να προσδιοριστούν
υπάρχοντα ή προβλεπόμενα μέτρα πρόληψης και προστασίας.
Συμπληρωματικά
προς την εφαρμογή όλων των μηχανισμών κανονιστικού ελέγχου, η ΓΔ ΗΟΜΕ θα
αναπτύξει στρατηγική καταπολέμησης της απάτης σύμφωνα με τη νέα στρατηγική
καταπολέμησης της απάτης της Επιτροπής (ΣΕΚΑ), που εγκρίθηκε στις 24 Ιουνίου
2011, για να διασφαλιστεί μεταξύ άλλων ότι οι εσωτερικοί της έλεγχοι για την
καταπολέμηση της απάτης είναι απολύτως ευθυγραμμισμένοι με την ΣΕΚΑ και ότι η
μέθοδος που χρησιμοποιεί για τη διαχείριση κινδύνου απάτης είναι
προσανατολισμένη προς τον εντοπισμό των τομέων που ενέχουν κίνδυνο απάτης και
την επαρκή αντιμετώπιση. Εάν είναι απαραίτητο, θα συσταθούν ομάδες δικτύωσης
και επαρκή εργαλεία ΤΠ ειδικά για την ανάλυση των περιπτώσεων απάτης που
συνδέονται με τα Ταμεία.
Όσον αφορά την
επιμερισμένη διαχείριση, η ΣΕΚΑ εντοπίζει σαφώς την ανάγκη οι προτάσεις της
Επιτροπής για τους κανονισμούς της περιόδου 2014-2020 να ζητούν από τα κράτη να
θέσουν σε εφαρμογή συστήματα πρόληψης της απάτης αποτελεσματικά και κατ’
αναλογία προς τους εντοπιζόμενους κινδύνους απάτης. Το άρθρο 5 της παρούσας
πρότασης περιλαμβάνει σαφή απαίτηση για τα κράτη μέλη να προλαμβάνουν, να
ανιχνεύουν και να διορθώνουν παρατυπίες και να τις αναφέρουν στην Επιτροπή.
Αναλυτικότερα στοιχεία σχετικά με τις υποχρεώσεις αυτές θα αποτελέσουν μέρος
των λεπτομερών κανόνων για τις λειτουργίες της αρμόδιας αρχής, όπως προβλέπει
το άρθρο 24 παράγραφος 5 στοιχείο γ).
Επιπλέον, η
επαναχρησιμοποίηση κεφαλαίων που προέρχονται από δημοσιονομική διόρθωση βάσει
των συμπερασμάτων της Επιτροπής ή του Ελεγκτικού Συνεδρίου αναφέρεται σαφώς στο
άρθρο 41.

3.                 
ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ ΠΡΩΤΟΒΟΥΛΙΑΣ 
3.1.           
Τομέας(-είς) του πολυετούς δημοσιονομικού πλαισίου
και γραμμή(-ές) δαπανών του προϋπολογισμού που επηρεάζονται 

·      Υφιστάμενες γραμμές προϋπολογισμού για δαπάνες 
Κατά σειρά τομέων του πολυετούς δημοσιονομικού πλαισίου
και γραµµών του προϋπολογισμού.
 Τομέας πολυετούς δημοσιονομικού πλαισίου   || Γραμμή προϋπολογισμού || Είδος δαπάνης || Συμμετοχή 
 Αριθμός || Διαφορά (%)([36]) || χωρών της ΕΖΕΣ[37] || υποψηφίων για ένταξη χωρών[38] || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού 
 3 ||   || Διαχωρ. || ΟΧΙ || ΟΧΙ || ΟΧΙ || ΟΧΙ 
·      Νέες γραμμές του προϋπολογισμού, των οποίων έχει ζητηθεί η δημιουργία 
Κατά σειρά τομέων του
πολυετούς δημοσιονομικού πλαισίου και γραµµών του προϋπολογισμού.
 Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συμμετοχή 
 Αριθμός Κεφαλαίου 3 || ΔΠ/ ΜΔΠ || από χώρες ΕΖΕΣ || από υποψήφιες χώρες || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού 
 3 || 18 01 04 ββ - Ταμείο Εσωτερικής Ασφάλειας - Τεχνική βοήθεια || ΜΔΠ || ΟΧΙ || ΟΧΙ || ΟΧΙ || ΟΧΙ 
 3 || 18 02 ββ - Ταμείο Εσωτερικής Ασφάλειας – Αστυνομία & έγκλημα || Διαχωρ. || ΟΧΙ || ΟΧΙ || ΟΧΙ || ΟΧΙ 
 3 || 18 01 04 γγ - Ταμείο Εσωτερικής Ασφάλειας – Σύνορα και θεωρήσεις -Τεχνική βοήθεια || ΜΔΠ || ΟΧΙ || ΟΧΙ || ΝΑΙ || ΟΧΙ 
 3 || 18 02 γγ - Ταμείο Εσωτερικής Ασφάλειας - Σύνορα και θεωρήσεις || Διαχωρ. || ΟΧΙ || ΟΧΙ || ΝΑΙ || ΟΧΙ 
   ||   ||   ||   ||   ||   ||   
   ||   ||   ||   ||   ||   ||   
   ||   ||   ||   ||   ||   ||   
Οι συνεισφορές από τρίτες χώρες αφορούν και
τις δύο συνιστώσες του Ταμείου Εσωτερικής Ασφάλειας.
Τα κριτήρια και η μέθοδος υπολογισμού αυτών
των συνεισφορών θα αποτελέσουν αντικείμενο διαπραγμάτευσης μεταξύ της ΕΕ και
των συνδεδεμένων κρατών βάσει χωριστής διαδικασίας.
Με την παραδοχή ότι τα ποσοστά θα είναι
παρόμοια με αυτά που χρησιμοποιεί σήμερα η ΕFB, τα συνδεδεμένα κράτη θα κληθούν
να συνεισφέρουν με ποσό 210 εκατ. EUR στο σκέλος που αφορά τα σύνορα και τις
θεωρήσεις και περίπου 50 εκατ. EUR για τη συνιστώσα της αστυνομικής
συνεργασίας.

3.2.           
Εκτιμώμενος αντίκτυπος στις δαπάνες 
3.2.1.     
Συνοπτική παρουσίαση του εκτιμώμενου
αντικτύπου στις δαπάνες 

σε εκατ. EUR (με 3 δεκαδικά ψηφία)
 Τομέας του πολυετούς δημοσιονομικού πλαισίου || Αριθμός 3 || Ασφάλεια και ιθαγένεια 
 ΓΔ HOME ||   ||   || 2014 || 2015 || 2016 || 2017 || 2018 || 2019 || 2020 || Μετά το 2020 || ΣΤΒΙΚΙ 
  Επιχειρησιακές πιστώσεις (σε τρέχουσες τιμές) ||   ||   ||   ||   ||   ||   ||   ||   ||   
 18 02 ββ Ταμείο Εσωτερικής Ασφάλειας – Αστυνομία & έγκλημα || Αναλήψεις υποχρεώσεων || (1a) || 135.076 || 143.047 || 151.283 || 159.791 || 168.578 || 177.653 || 187.022 ||   || 1,122.450 
 Πληρωμές || (2a) || 15.714 || 43.881 || 71.419 || 111.709 || 147.854 || 156.248 || 164.918 || 410.707 || 1,122.450 
 18 02 γγ  Ταμείο Εσωτερικής Ασφάλειας – Σύνορα και θεωρήσεις || Αναλήψεις υποχρεώσεων || (1a) || 422.310 || 447.186 || 472.886 || 499.435 || 526.856 || 555.173 || 584.412 || - || 3,508.258 
 Πληρωμές || (2a) || 59.999 || 120.794 || 223.204 || 350.813 || 461.098 || 487.256 || 514.275 || 1,290.818 || 3,508.258 
 Πιστώσεις διοικητικής φύσεως χρηματοδοτούμενες από το κονδύλιο ειδικών προγραμμάτων[39] ||   ||   ||   ||   ||   ||   ||   ||   ||   
 18 01 04 ββ            Ταμείο Εσωτερικής Ασφάλειας – Αστυνομία & έγκλημα ||   ||   || 0.800 || 0.800 || 0.800 || 0.800 || 0.800 || 0.800 || 0.800 ||   || 5.600 
 18 01 04 γγ             Ταμείο Εσωτερικής Ασφάλειας – Σύνορα και θεωρήσεις ||   ||   || 1.700 || 1.700 || 1.700 || 1.700 || 1.700 || 1.700 || 1.700 ||   || 11.900 
 ΣΥΝΟΛΙΚΕΣ πιστώσεις για ΓΔ HOME || Αναλήψεις υποχρεώσεων || =1+1a +3 || 559,886 || 592,733 || 626,669 || 661,726 || 697,934 || 735,326 || 773,934 ||   || 4.648,208 
 Πληρωμές || =2+2a +3 || 78,213 || 167,174 || 297,123 || 465,023 || 611,452 || 646,004 || 681,693 || 1.701,525 || 4.648,208 
 Τομέας του πολυετούς δημοσιονομικού πλαισίου : || 5 || «Διοικητικές δαπάνες» 

σε εκατ. ευρώ (με 3 δεκαδικά
ψηφία)
Επειδή υπάρχουν κοινά στοιχεία ως προς την
εφαρμογή του Ταμείου Ασύλου και Μετανάστευσης και του Ταμείου Εσωτερικής
Ασφάλειας, όπως ο πολιτικός διάλογος με κάθε κράτος μέλος, και δεδομένου ότι
ενδέχεται να μεταβληθεί η εσωτερική οργάνωση της ΓΔ HOME για να διασφαλιστεί η
διαχείριση των νέων Ταμείων (καθώς και το κλείσιμο των τρεχόντων προγραμμάτων),
δεν είναι δυνατό να γίνει διαχωρισμός των διοικητικών δαπανών μεταξύ του
Ταμείου Ασύλου και Μετανάστευσης και του Ταμείου Εσωτερικής Ασφάλειας.
Ως εκ τούτου, τα κατωτέρω στοιχεία που αφορούν
τον τομέα 5 αντιστοιχούν στις συνολικές διοικητικές δαπάνες που κρίνονται
απαραίτητες για να διασφαλιστεί η διαχείριση και των δύο Ταμείων από την ΓΔ και
δεν υπάρχει σύνολο πιστώσεων. 
                σε εκατ. ευρώ (με 3 δεκαδικά ψηφία)
   ||   ||   || 2014 || 2015 || 2016 || 2017 || 2018 || 2019 || 2020 || Μετά το 2020 || ΣΥΝΟΛΟ 
 ΓΔ: HOME || 
  Ανθρώπινοι πόροι || 20.841 || 20.841 || 20.841 || 20.841 || 20.841 || 20.841 || 20.841 ||   || 145.887 
  Άλλες διοικητικές δαπάνες || 0,156 || 0,159 || 0,162 || 0,165 || 0,168 || 0,172 || 0,175 ||   || 1,157 
 ΣΥΝΟΛΟ ΓΔ HOME || Πιστώσεις || 20.997 || 21.000 || 21.003 || 21.006 || 21.009 || 21.013 || 21.016 ||   || 147.044 
 ΣΥΝΟΛΙΚΕΣ πιστώσεις βάσει του ΤΟΜΕΑ 5 του πολυετούς δημοσιονομικού πλαισίου || (Σύνολο αναλήψεων υποχρεώσεων = Σύνολο πληρωμών4) || 20.997 || 21.000 || 21.003 || 21.006 || 21.009 || 21.013 || 21.016 ||   || 147.044 
σε εκατ. ευρώ (με 3 δεκαδικά ψηφία)
   ||   ||   || 2014 || 2015 || 2016 || 2017 || 2018 || 2019 || 2020 ||   || ΣΥΝΟΛΟ 
 ΣΥΝΟΛΙΚΕΣ πιστώσεις βάσει των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || Μ/Δ || Μ/Δ || Μ/Δ || Μ/Δ || Μ/Δ || Μ/Δ || Μ/Δ || Μ/Δ ||   
 Πληρωμές ||   ||   ||   ||   ||   ||   ||   ||   ||   

3.2.2.     
Εκτιμώμενος αντίκτυπος στις επιχειρησιακές
πιστώσεις 

–     
¨  Η πρόταση/πρωτοβουλία δεν συνεπάγεται τη χρησιμοποίηση επιχειρησιακών
πιστώσεων 
–     
þ  Η πρόταση συνεπάγεται τη χρήση επιχειρησιακών πιστώσεων, όπως
εξηγείται κατωτέρω: 
Η πολιτική εσωτερικών υποθέσεων υλοποιείται κυρίως υλοποιείται κυρίως βάσει
επιμερισμένης διαχείρισης. Ενώ οι προτεραιότητες των δαπανών καθορίζονται στο
επίπεδο της ΕΕ, η καθημερινή διαχείριση ανατίθεται στις διαχειριστικές αρχές σε
εθνικό επίπεδο. Οι κοινοί δείκτες εκροών και οι στόχοι θα αποφασιστούν από
κοινού από την Επιτροπή και τις αρμόδιες αρχές στο πλαίσιο των εθνικών
προγραμμάτων τους και θα εγκριθούν από την Επιτροπή. Είναι, συνεπώς, δύσκολο να
αναφερθούν στόχοι για τις εκροές πριν από την εκπόνηση, διαπραγμάτευση και
έγκριση των προγραμμάτων το 2013/14.   
Όσον αφορά την κεντρική διαχείριση, δεν είναι δυνατό η ΓΔ ΗΟΜΕ να παράσχει
πλήρη κατάλογο όλων των εκροών που πρέπει να παραχθούν μέσω της δημοσιονομικής
παρέμβασης στο πλαίσιο των Ταμείων, το μέσο κόστος τους και οι αριθμοί τους,
όπως απαιτείται στο παρόν τμήμα. Δεν υπάρχουν μέχρι στιγμής στατιστικά εργαλεία
που θα επέτρεπαν τον υπολογισμό του μέσου κόστους βάσει των τρεχόντων
προγραμμάτων και ένας τέτοιος ακριβής καθορισμός θα ήταν αντίθετος με την αρχή
ότι τα μελλοντικά προγράμματα πρέπει να παρέχουν επαρκή ευελιξία για τη
δυνατότητα προσαρμογής στις πολιτικές προτεραιότητες της περιόδου 2014-2020.
Αυτό ισχύει κατ' εξοχή για την επείγουσα βοήθεια και τις δράσεις και σε σχέση
με τρίτες χώρες.
Πιστώσεις ανάληψης υποχρεώσεων σε εκατ. ευρώ (με 3
δεκαδικά ψηφία)
 Να προσδιοριστούν οι στόχοι και τα αποτελέσματα   ò ||   ||   || Έτος N || Έτος N+1 || Έτος N+2 || Έτος N+3 || Εισάγονται όσα έτη χρειάζονται, ώστε να αντικατοπτρίζεται η διάρκεια του αντίκτυπου (Πρβλ. σημείο 1.6) || ΣΥΝΟΛΟ 
 AΠOTEΛΕΣΜATA 
 Είδος υλοποίησης[40] || Μέσο κόστος του αποτελέσματος || Αριθμός αποτελεσμάτων || Κόστος || Αριθμός αποτελεσμάτων || Κόστος || Αριθμός αποτελεσμάτων || Κόστος || Αριθμός αποτελεσμάτων || Κόστος || Αριθμός αποτελεσμάτων || Κόστος || Αριθμός αποτελεσμάτων || Κόστος || Αριθμός αποτελεσμάτων || Κόστος || Συνολι-κός αριθμός αποτελε-σμάτων || Συνο-λικό κόστος 
 ΕΙΔΙΚΟΣ ΣΤΟΧΟΣ αριθ. 1[41] … ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Εκροές ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Εκροές ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Εκροές ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Υποσύνολο για ειδικό στόχο αριθ. 1 ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 ΕΙΔΙΚΟΣ ΣΤΟΧΟΣ αριθ. 2 … ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Εκροές ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Υποσύνολο για ειδικό στόχο αριθ. 2 ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 ΣΥΝΟΛΙΚΟ ΚΟΣΤΟΣ ||   ||   ||   ||   ||   ||   ||   ||   ||   ||   ||   ||   ||   ||   ||   ||   

3.2.3.     
Εκτιμώμενος αντίκτυπος στις πιστώσεις διοικητικού
χαρακτήρα
3.2.3.1.    
Περίληψη 

–     
¨  Η πρόταση/πρωτοβουλία δεν συνεπάγεται τη χρησιμοποίηση πιστώσεων
διοικητικού χαρακτήρα 
–     
þ Η πρόταση συνεπάγεται τη χρήση διοικητικών πιστώσεων, όπως εξηγείται
κατωτέρω:
Επειδή υπάρχουν κοινά στοιχεία ως προς την
εφαρμογή του Ταμείου Ασύλου και Μετανάστευσης και του Ταμείου Εσωτερικής
Ασφάλειας, όπως ο πολιτικός διάλογος με κάθε κράτος μέλος, και δεδομένου ότι
ενδέχεται να μεταβληθεί η εσωτερική οργάνωση της ΓΔ HOME για να διασφαλιστεί η
διαχείριση των νέων Ταμείων (καθώς και το κλείσιμο των τρεχόντων προγραμμάτων),
δεν είναι δυνατό να γίνει διαχωρισμός των διοικητικών δαπανών μεταξύ του
Ταμείου Ασύλου και Μετανάστευσης και του Ταμείου Εσωτερικής Ασφάλειας.
Ως εκ τούτου, τα κατωτέρω στοιχεία που αφορούν
τον τομέα 5 αντιστοιχούν στις συνολικές διοικητικές δαπάνες που κρίνονται
απαραίτητες για να διασφαλιστεί η διαχείριση και των δύο Ταμείων από την ΓΔ και
δεν υπάρχει σύνολο πιστώσεων. 
εκατ. EUR (3 δεκαδικά
ψηφία)
 ΤΟΜΕΑΣ 5 του πολυετούς δημοσιονομικού πλαισίου[42] || 2014 || 2015 || 2016 || 2017 || 2018 || 2019 || 2020 || ΣΥΝΟΛΟ 
 Ανθρώπινοι πόροι HOME || 20.841 || 20.841 || 20.841 || 20.841 || 20.841 || 20.841 || 20.841 || 145,887 
 Άλλες διοικητικές δαπάνες || 0,156 || 0,159 || 0,162 || 0,165 || 0,168 || 0,172 || 0,175 || 1,157 
 Υποσύνολο ΤΟΜΕΑ 5 του πολυετούς δημοσιονομικού πλαισίου || 20.997 || 21.000 || 21.003 || 21.006 || 21.009 || 21.013 || 21.016 || 147.044 
 Εκτός ΤΟΜΕΑ 5[43] του πολυετούς δημοσιονομικού πλαισίου[44] || 2014 || 2015 || 2016 || 2017 || 2018 || 2019 || 2020 || ΣΥΝΟΛΟ 
 Ανθρώπινοι πόροι HOME || 0.640 || 0.640 || 0.640 || 0.640 || 0.640 || 0.640 || 0.640 || 4.480 
 Άλλες δαπάνες διοικητικού χαρακτήρα || 1.860 || 1.860 || 1.860 || 1.860 || 1.860 || 1.860 || 1.860 || 13.020 
 Επιμέρους σύνολο εκτός ΤΟΜΕΑ 5 του πολυετούς δημοσιονομικού πλαισίου || 2.500 || 2.500 || 2.500 || 2.500 || 2.500 || 2.500 || 2.500 || 17.500 
 ΣΥΝΟΛΟ || Μ/Δ || Μ/Δ || Μ/Δ || Μ/Δ || Μ/Δ || Μ/Δ || Μ/Δ || Μ/Δ 

3.2.3.2.    
 Εκτιμώμενες ανάγκες σε ανθρώπινους πόρους 

–     
¨  Η πρόταση/πρωτοβουλία δεν συνεπάγεται τη χρησιμοποίηση ανθρώπινων
πόρων 
–     
þ Η πρόταση/πρωτοβουλία συνεπάγεται τη χρησιμοποίηση ανθρώπινων πόρων,
όπως εξηγείται κατωτέρω: Τα στοιχεία που χρησιμοποιήθηκαν για το έτος Ν είναι
τα στοιχεία για το 2011.
Επειδή υπάρχουν κοινά στοιχεία ως προς την
εφαρμογή του Ταμείου Ασύλου και Μετανάστευσης και του Ταμείου Εσωτερικής
Ασφάλειας, όπως ο πολιτικός διάλογος με κάθε κράτος μέλος, και δεδομένου ότι
ενδέχεται να μεταβληθεί η εσωτερική οργάνωση της ΓΔ HOME για να διασφαλιστεί η
διαχείριση των νέων Ταμείων (καθώς και το κλείσιμο των τρεχόντων προγραμμάτων),
δεν είναι δυνατό να γίνει διαχωρισμός των διοικητικών δαπανών μεταξύ του
Ταμείου Ασύλου και Μετανάστευσης και του Ταμείου Εσωτερικής Ασφάλειας.
Ως εκ τούτου, τα κατωτέρω στοιχεία που αφορούν
τον τομέα 5 αντιστοιχούν στις συνολικές διοικητικές δαπάνες που κρίνονται
απαραίτητες για να διασφαλιστεί η διαχείριση και των δύο Ταμείων από την ΓΔ και
δεν υπάρχει σύνολο πιστώσεων. 
Εκτίμηση η οποία πρέπει να διατυπωθεί σε
ακέραιο αριθμό (ή το πολύ με ένα δεκαδικό ψηφίο)
 ||   || Έτος N || Έτος N+1 || Έτος Ν+2 || Έτος Ν+3 || Έτος N+4 || Έτος N+5 || Έτος N+6 
  Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) || 
 || 18 01 01 01 (στην έδρα και στα γραφεία αντιπροσωπείας της Επιτροπής) || 136 || 136 || 136 || 136 || 136 || 136 || 136 
 || XX 01 01 02 (σε Αντιπροσωπεία) || 15 || 15 || 15 || 15 || 15 || 15 || 15 
 || 18 01 05 01 (έμμεση έρευνα) ||   ||   ||   ||   ||   ||   ||   
 || 10 01 05 01 (άμεση έρευνα) ||   ||   ||   ||   ||   ||   ||   
 ||  Εξωτερικό προσωπικό (σε μονάδα ισοδυνάμου πλήρους απασχόλησης: FTE)[45] || 
 || XX 18 02 01 (ΣΑ, ΠΠ, ΑΕΕ από το «συνολικό κονδύλιο») || 16 || 16 || 16 || 16 || 16 || 16 || 16 
 || 13 02 02 (ΣΥ, ΠΠ, ΝΕΑ, ΤΥ και ΑΕΕ στις αντιπροσωπείες) || 10 || 10 || 10 || 10 || 10 || 10 || 10 
 || 18 01 04 01ββ [46] || - στην έδρα[47] || 4 || 4 || 4 || 4 || 4 || 4 || 4 
 || - σε αντιπροσωπείες || * || * || * || * || * || * || * 
 || 18 01 04 γγ [48] || - στην έδρα[49] || 6 || 6 || 6 || 6 || 6 || 6 || 6 
 || - σε αντιπροσωπείες || * || * || * || * || * || * || * 
 || XX 01 05 02 (ΣΥ, ΠΠ, ΑΕΕ - Έμμεση έρευνα) ||   ||   ||   ||   ||   ||   ||   
 || 10 01 05 02 (ΣΥ, ΠΠ, ΑΕΕ - Άμεση έρευνα) ||   ||   ||   ||   ||   ||   ||   
 || Άλλο xx 01 04 02) ||   ||   ||   ||   ||   ||   ||   
 || ΣΥΝΟΛΟ || Μ/Δ || Μ/Δ || Μ/Δ || Μ/Δ || Μ/Δ || Μ/Δ || Μ/Δ 
XX είναι ο τομέας πολιτικής ή ο σχετικός
τίτλος του προϋπολογισμού
Οι ανάγκες σε ανθρώπινους πόρους θα
καλυφθούν από το προσωπικό της ΓΔ που έχει ήδη διατεθεί για τη διαχείριση της
δράσης ή/και που έχει ανακατανεμηθεί στο πλαίσιο της ίδιας της ΓΔ και θα
συμπληρωθούν, ενδεχομένως, από όλα τα συμπληρωματικά κονδύλια που μπορεί να
διατεθούν στην αρμόδια για τη διαχείριση της δράσης ΓΔ στο πλαίσιο της ετήσιας
διαδικασίας χορήγησης και με βάση τους δημοσιονομικούς περιορισμούς.
Περιγραφή των προς
εκτέλεση καθηκόντων :
 Μόνιμοι και προσωρινοί υπάλληλοι στις κεντρικές υπηρεσίες || Τα καθήκοντα που πρέπει να εκτελούνται περιλαμβάνουν όλα τα καθήκοντα που είναι απαραίτητα για τη διαχείριση ενός προγράμματος χρηματοδότησης, όπως: - παροχή εισροής στη διαδικασία του προϋπολογισμού·               - διενέργεια του πολιτικού διαλόγου με τα κράτη μέλη· - προετοιμασία των ετήσιων προγραμμάτων εργασίας / αποφάσεων χρηματοδότησης, καθορισμός ετήσιων προτεραιοτήτων, έγκριση εθνικών προγραμμάτων·    - διαχείριση εθνικών προγραμμάτων, προσκλήσεις υποβολής προτάσεων και προσκλήσεις υποβολής προσφορών και συνακόλουθες διαδικασίες επιλογής·        - επικοινωνία με τους ενδιαφερόμενους φορείς (δυνητικούς / πραγματικούς δικαιούχους, κράτη μέλη κλπ.)· - σύνταξη κατευθυντήριων γραμμών προς τα κράτη μέλη·            - διαχείριση έργων, επιχειρησιακή και δημοσιονομική·   - διενέργεια ελέγχων, όπως περιγράφεται ανωτέρω (εκ των προτέρων επαλήθευση, επιτροπή προμηθειών, εκ των υστέρων λογιστικοί έλεγχοι, εσωτερικός έλεγχος, εκκαθάριση λογαριασμών)·                - λογιστική·            - ανάπτυξη και διαχείριση εργαλείων ΤΠ διαχείρισης επιχορηγήσεων και εθνικών προγραμμάτων· - παρακολούθηση και υποβολή εκθέσεων για την επίτευξη των στόχων, περιλαμβανομένων των εκθέσεων δραστηριοτήτων και των εκθέσεων δευτερεύοντος διατάκτη· 
 Εξωτερικό προσωπικό || Τα καθήκοντα είναι παρόμοια με αυτά των μονίμων και προσωρινών υπαλλήλων, με εξαίρεση τα καθήκοντα που δεν είναι δυνατό να ασκηθούν από εξωτερικό προσωπικό. 
 Προσωπικό στις αντιπροσωπείες || Για να πλαισιώσουν την ανάπτυξη του τομέα εσωτερικών υποθέσεων, και ιδίως της εξωτερικής διάστασής του, οι αντιπροσωπείες της ΕΕ πρέπει να είναι εξοπλισμένες με επαρκή πραγματογνωμοσύνη στον τομέα εσωτερικών υποθέσεων. Αυτό θα μπορούσε να αφορά προσωπικό της Ευρωπαϊκής Επιτροπής και ή/και της Ευρωπαϊκής Υπηρεσίας Εξωτερικής Δράσης. 

3.2.4.     
Συμβατότητα με το ισχύον πολυετές δημοσιονομικό
πλαίσιο 

–     
þ  Η πρόταση/πρωτοβουλία είναι συμβατή με τον επόμενο
πολυετές δημοσιονομικό πλαίσιο.
–     
¨  Η πρόταση απαιτεί αναπρογραμματισμό του σχετικού τομέα του πολυετούς
δημοσιονομικού πλαισίου.
Να εξηγηθεί ο απαιτούμενος αναπρογραμματισμός με τον
προσδιορισμό των σχετικών γραμμών του προϋπολογισμού και των αντίστοιχων ποσών.
–     
¨  Η πρόταση/πρωτοβουλία απαιτεί τη χρησιμοποίηση του μέσου ευελιξίας ή
την αναθεώρηση του πολυετούς δημοσιονομικού πλαισίου[50].
Να εξηγηθεί η ανάγκη με τον προσδιορισμό των σχετικών
τομέων και γραμμών του προϋπολογισμού, καθώς και των αντίστοιχων ποσών.

3.2.5.     
Συνεισφορές τρίτων

–     
Η πρόταση/πρωτοβουλία δεν προβλέπει
συγχρηματοδότηση από τρίτα μέρη 
–     
þ Η πρόταση προβλέπει τη συγχρηματοδότηση των ευρωπαϊκών αναγκών
χρηματοδότησης. Δεν είναι δυνατόν να προσδιοριστεί ποσοτικά το ακριβές ποσό. Ο
κανονισμός θεσπίζει ανώτατα ποσοστά χρηματοδότησης διαφοροποιούμενα σύμφωνα με
τους τύπους των δράσεων:
Πιστώσεις σε εκατ. ευρώ (με 3 δεκαδικά ψηφία)
   || 2014 || 2015 || 2016 || 2017 || 2018 || 2019 || 2020 || Σύνολο 
 Να προσδιοριστεί ο φορέας συγχρηματοδότησης || ΚΜ || ΚΜ || ΚΜ || ΚΜ || ΚΜ || ΚΜ || ΚΜ ||   
 ΣΥΝΟΛΟ συγχρηματοδοτημένων πιστώσεων || θα προσδιοριστεί || θα προσδιοριστεί || θα προσδιοριστεί || θα προσδιοριστεί || θα προσδιοριστεί || θα προσδιοριστεί || θα επιβεβαιωθεί ||   

3.3.           
Εκτιμώμενος δημοσιονομικός αντίκτυπος στα έσοδα

–     
þ  Η πρόταση/πρωτοβουλία δεν έχει κανένα δημοσιονομικό αντίκτυπο στα
έσοδα.
–     
¨  Η πρόταση/πρωτοβουλία έχει τον δημοσιονομικό αντίκτυπο που
περιγράφεται κατωτέρω.
–                   
¨         στους ιδίους πόρους 
–                   
¨         στα διάφορα έσοδα 
σε εκατ. ευρώ (με 3 δεκαδικά ψηφία)
 Γραμμή εσόδων του προϋπολογισμού: || Διαθέσιμες πιστώσεις για το τρέχον οικονομικό έτος || Αντίκτυπος της πρότασης /πρωτοβουλίας[51] 
 Έτος N || Έτος N+1 || Έτος N+2 || Έτος N+3 || …να εγγραφούν όσα έτη απαιτούνται, ώστε να αντικατοπτρίζεται η διάρκεια των επιπτώσεων (βλ. σημείο 1.6) 
 Άρθρο …. ||   ||   ||   ||   ||   ||   ||   ||   
Για τα διάφορα έσοδα «για
ειδικό προορισμό», να προσδιοριστεί(-ούν) η(οι) γραμμή(-ές) δαπανών του
προϋπολογισμού που έχει(-ουν) επηρεαστεί.
Να προσδιοριστεί η
μέθοδος υπολογισμού του αντικτύπου στα έσοδα.
[1]               ΕΕ C 115 της 4.5.2010, σ.1 
[2]               COM (2010) 673 τελικό
[3]               COM (2011) 248 τελικό
[4]               COM (2011) 561 τελικό
[5]               COM(2011) 680 τελικό
[6]               COM(2011) 500 τελικό
[7]               Τα έγγραφα διαβούλευσης και η έκθεση αποτελεσμάτων της
διαβούλευσης είναι διαθέσιμα στον δικτυακό τόπο της ΓΔ Εσωτερικών υποθέσεων:           
 http://ec.europa.eu/home-affairs/news/consulting_public/consulting_0020_el.htm

[8]               «Η επανεξέταση του προϋπολογισμού της ΕΕ» COM (2010) 700
της 19.10.2010.
[9]               Πρόταση της Επιτροπής – Κανονισμός σχετικά με τους
δημοσιονομικούς κανόνες που εφαρμόζονται στον ετήσιο προϋπολογισμό της Ένωσης (COM(2010)815 τελικό της 22.12.2010). Η πρόταση
αυτή συνιστά επίσημη ανάκληση από την Επιτροπή των προηγούμενων νομοθετικών
προτάσεων COM(2010)71 τελικό και COM(2010)260 τελικό.
[10]             Σύμφωνα με το πρωτόκολλο 5 της Πράξης Προσχώρησης της
Λιθουανίας, για την εφαρμογή των κανονισμών σχετικά με το έγγραφο διευκόλυνσης
της διέλευσης (FTD) και το έγγραφο διευκόλυνσης της σιδηροδρομικής διέλευσης
(FRTD) (EE L 99 της 17.4.2003, σ. 8· ΕΕ L 99 της 17.4.2003, σ. 15), η ΕΕ
βαρύνεται με το πρόσθετο κόστος του συστήματος και αποζημιώνει τη Λιθουανία για
τη μη επιβολή τελών κατά την έκδοση των σχετικών εγγράφων για ρώσους πολίτες
που διέρχονται μέσω της ΕΕ προς και από την περιοχή του Καλίνινγκραντ. 
[11]             Παράρτημα για την εκτίμηση δαπανών των συστημάτων -
COM(2011) 680 τελικό.
[12]             ΕΕ L 286 της
1.11.2011, σ. 1.
[13]             ΕΕ C , , σ. .
[14]             ΕΕ C , , σ. .
[15]             Έγγραφο του Συμβουλίου 7120/10.
[16]             COM (2010)
673 τελικό.
[17]             [ΕΕ L … θα
συμπληρωθεί]
[18]             ΕΕ L144 της 6.6.2007, σ.22
[19]             ΕΕ L 349 της
25.11.2004, σ.1
[20]             ΕΕ, θα συμπληρωθεί
[21]             Ε L 236 της
23.9.2003, σ. 946.
[22]             ΕΕ L 99 της 17.4.2003, p. 8.
[23]             ΕΕ L 99 της 17.4.2003, p. 15.
[24]             COM (2011) 559 τελικό
[25]             ΕΕ L 55 της 28.2.2011, σ. 13.
[26]             ΕΕ L 144 της 6.6.2007, σ. 22
[27]             ΕΕ L 176 της 10.7.1999, σ. 31.
[28]             ΕΕ L 53 της 27.2.2008, σ. 1.
[29]             ΕΕ L 160 της 18.6.2011, σ. 19
[30]             COM(2011) 559
τελικό
[31]             COM(2011) 403 τελικό
[32]             ΔΒΔ: Δραστηριότητα βάσει διαχείρισης – ΠΒΔ: Κατάρτιση
προϋπολογισμού βάσει δραστηριοτήτων.
[33]             Όπως αναφέρεται στο άρθρο 49 παράγραφος 6, στοιχείο α) ή
β) του δημοσιονομικού κανονισμού.
[34]             Στοιχεία για τους τρόπους διαχείρισης και παραπομπές στον
δημοσιονομικό κανονισμό διατίθενται στον διαδικτυακό τόπο της ΓΔ
Προϋπολογισμού: http://www.cc.cec/budg/man/budgmanag/budgmanag_en.html
[35]             Όπως αναφέρεται στο άρθρο 185 του δημοσιονομικού
κανονισμού.
[36]             ΔΠ = Διαχωριζόμενες πιστώσεις / ΜΔΠ = Μη διαχωριζόμενες
πιστώσεις
[37]             ΕΖΕΣ: Ευρωπαϊκή Ζώνη Ελεύθερων Συναλλαγών
[38]             Υποψήφιες χώρες, και κατά περίπτωση, εν δυνάμει υποψήφιες
χώρες των Δυτικών Βαλκανίων.
[39]             Η τεχνική ή/και διοικητική βοήθεια και δαπάνη για τη
στήριξη της εφαρμογής των προγραμμάτων ή/και δράσεων της ΕΕ (πρώην γραμμές ΒΑ),
άμεση έρευνα, έμμεση έρευνα.
[40]             Οι εκροές είναι προϊόντα και υπηρεσίες που πρέπει να
παρασχεθούν (π.χ. αριθμός χρηματοδοτούμενων ανταλλαγών φοιτητών,
κατασκευασμένων χιλιομέτρων οδών κλπ.).
[41]             Όπως περιγράφεται στο τμήμα 1.4.2. «Ειδικοί στόχοι…».
[42]             Συνολικές πιστώσεις βάσει της τελικής κατανομής του 2011
για τους ανθρώπινους πόρους, συμπεριλαμβανομένων των υπαλλήλων και του
εξωτερικού προσωπικού.
[43]             Τεχνική ή/και διοικητική βοήθεια και δαπάνες υποστήριξης
της εφαρμογής προγραμμάτων ή/και δράσεων της ΕΕ (πρώην γραμμές «BA»), έμμεση
έρευνα, άμεση έρευνα.
[44]             Εξωτερικό προσωπικό χρηματοδοτούμενο από τις πρώην γραμμές
ΒΑ, βάσει της τελικής κατανομής των ανθρώπινων πόρων για το 2011,
συμπεριλαμβανομένου του εξωτερικού προσωπικού στις κεντρικές υπηρεσίες και τις
αντιπροσωπείες.
[45]             ΣΥ = Συμβασιούχος υπάλληλος, ΠΠ= προσωρινό προσωπικό· ΝΕΑ=
Νεαρός εμπειρογνώμονας σε αντιπροσωπεία· ΤΥ= Τοπικός υπάλληλος, ΑΕΕ=
Αποσπασμένος εθνικός εμπειρογνώμονας. 
[46]             Κάτω από το ανώτατο όριο εξωτερικού προσωπικού βάσει
επιχειρησιακών πιστώσεων (πρώην γραµµές «BA»).
[47]             Κυρίως για τα διαρθρωτικά ταμεία, το Ευρωπαϊκό Γεωργικό
Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).
[48]             Κάτω από το ανώτατο όριο εξωτερικού
προσωπικού βάσει επιχειρησιακών πιστώσεων (πρώην γραµµές «BA»).
[49]             Κυρίως για τα διαρθρωτικά ταμεία, το
Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο
Αλιείας (ΕΤΑ).
[50]             Βλ. Σημεία 19 και 24 της Διοργανικής Συμφωνίας.
[51]             Όσον αφορά τους παραδοσιακούς ίδιους πόρους (τελωνειακούς
δασμούς, εισφορές ζάχαρης), τα αναγραφόμενα ποσά πρέπει να είναι καθαρά ποσά,
δηλ. μετά την αφαίρεση του 25% για έξοδα είσπραξης.